ވާހަކަ: ހިމާޔަތް އެދެމޭ- 28 |\nވާހަކަ: ހިމާޔަތް އެދެމޭ- 28\nހައްވާ ޒާހިރާ (ޒާހީ)\nދޮރު ހުޅުވިއިރު ކުރިމަތީގައި ހުރި މާޔާ ފެނިފައި ހުރެވުނީ ބުނާނެ އެއްވެސް އެއްޗެއް ނޭނގިފައެވެ. އެތެރެއަށް ވަންނަން ތަން ދީފައި ޝެހެނާޒް އަހައިލީ ހުރިހާ ކަމެއް ރަނގަޅުތޯއެވެ؟ މާޔާއަށް ހުރެވުނީ އެއް އަތް މެޔާއި ހަމައަށް އުފުލައިގެންނެވެ. ކެނިއުލާ ނައްޓާލިފަހުން މިހާރު ލޭމަނާވެއްޖެއެވެ. އެކަމަކު އެ އަތުގައި ރިހޭވަރުން އިރުކޮޅުކޮޅާއި ފިރުމާލެވެއެވެ. އެ ނޫނީ އޭނާއަށް އުދަނގުވާކަމެއް ނެތެވެ.\nބުނާނެ އެއްޗެއް ނޭނގިފައި ޝެހެނާޒްއަށް ހުރެވުނެވެ. މާޔާއަށް ފަސްދީފައި ހިނގައިގެންއިރު ޝެހެނާޒްގެ ހިތަށް އައީ އޮފީސް ކަމަކާއި ގުޅިގެން ބައްދަލުކުރަން އައީ ކަމުގައެވެ. ކޮޓަރިއަށް ވަންއިރު ނަވާޒް އޮތީ އަބަދުވެސް އޮންނަހެން ބޯމަތީ އެއްއަތް ބާއްވައިގެން ދެލޯ މަރާލައިގެންނެވެ. އެކަމަކު އޭނާ ނުނިދާކަން ޝެހެނާޒް ޔަޤީންކުރީ އެހެން އޮވެވެސް މަޑުމަޑުން ދެފައި ހަލުވަމުން ދާތީއެވެ. އެއީ ނަވާޒް އަރާމުކުރާ ގޮތެވެ. މިގަޑީގައި އެއްވެސް އުދަނގުލެއްވާން ނަވާޒް ބޭނުމެއް ނުވާނެއެވެ. ޝެހެނާޒް ހިންދިރުވާލީ ބިރުން ހުރެއެވެ.\n"މާޔާ އައިސް އެބަހުރި ބައްދަލުކޮށްލަން."\nޝެހެނާޒްގެ އަޑު ޖެހުމާއި އެކު ނަވާޒްގެ ދެލޯ ހުޅުވާލައިފިއެވެ. ނިތްކުރީގައި އޮތް އަތް ނަގައި އެނދުން ތެދުވިއެވެ.\nނަވާޒްގެ އަޑުގައި ހުރީ ހިތްހަމަނުޖެހުމެވެ. ސުވާލު ކުރިހާ އަވަހަށް އޭނާ ފޯނު ނަގައި ގަޑި ބަލައިލިއެވެ. މިއީ ދަންވަރެވެ. އޭނާ ދެންމެ އައިސް އޮށޯތީ ބޮޑު މަސައްކަތެއް ނިންމާފައެވެ. ލޮލު ފިޔަ ޖަހައި ނުލެވި އުޅެނިކޮށް އިވުނީ މާޔާ އައި ވާހަކައެވެ.\n"ނަވާޒް ދިޔައިމަ ކަންނޭނގެ ބުނާނީ." ޝެހެނާޒް ބުނެލިއެވެ. ނަވާޒް ތެދުވެ ހިނގައިގަތެވެ.\nއަތުގައި ރިއްސާވަރުން މާޔާއަށް އަތުގައި ފިރުމައިލެވެއެވެ. ކެނިއުލާ ދަމައިގެންތަން އިނީ ދުޅަވެފައެވެ. މީހަކު އައިސް ހުއްޓުނުހެން ހީވެ އިސްއުފުލައިލިއިރު ކުރިމަތީގައި ހުރީ ނަވާޒްއެވެ. މާޔާ އިންތަނުން ތެދުވެ ނަވާޒް އާއި ކައިރިއަށް ހިނގާފައި އައެވެ.\n"ކަމަކުތަ؟" ނަވާޒްގެ ކަޅި މާޔާގެ ބޮލުން ފެށިގެން ފަޔާއި ހަމަޔަށް ދަތުރުކޮށްލިއެވެ. އޭނާ އެއައީ ހޮސްޕިޓަލުން ފިލައިގެންކަމެއް ނަވާޒްއަށް ފާހަގަވާ ފަދަ އެއްވެސް ކަމެއް ނެތެވެ. އެކަމަކު މާޔާ އަށް އައިސް ހުރި ބަދަލު ނަވާޒް ދެނެގަތެވެ. މޫނުމަތި ހީވަނީ ފޮއްސިވެފައިވާހެންނެވެ. ދެލޮލާއި ތުންފަތްވަނީ ހިކިފައެވެ. ދެލޯ ކައިރިވަނީ ކަޅުވެފައެވެ. މާޔާގެ ހަށިގަނޑުން އަދި ކުއްޖަކު ވިހާފައިވާ ވައްތަރެއް ނުޖަހައެވެ. ބަނޑުވެސް ކުޑަވެފައިވަނީ މާބޮޑަކަށް ނޫނެވެ.\n"އަހަރެން މިއައީ ބައްޕަ ބަލައި." މާޔާ އާއި ދިމާލަށް ނަވާޒްއަށް ބަލައިލެވުނީ ސިއްސައިގެން ގޮހެވެ. އޭނާ އަށް ހުރީ އަޑު އިވުނު ޖުމްލަ އާއި މެދު ޔަޤީން ނުވެފައެވެ. މާޔާ ބުނީ ހިތުގައި އޮތް ގޮތެވެ. އެކަމަކު އެއީ އެއްވެސް ވަރަކަށް ވިސްނާފައި ބުނި އެއްޗެއް ނޫނެވެ. މިކިއަލްވެސް ރާމީންވެސް އޭނާއަށް ވިސްނައިދެން މަސައްކަތްކުރިއެވެ. އިހްސާން ބެލުމަކީ މާޔާ ކަހަލަ އަންހެނަކަށް ވާނެ ކަމެއް ނޫނެވެ.\n"ތިއީތަ ބައްޕަގެ ދަރިއަކީ؟" ނަވާޒް އަހައިލީ ޔަޤީންކުރާށެވެ. މާޔާ ބޯޖަހައިލިތަން ފެނި ނަވާޒްގެ މެޔަށް ގޮތެއްވިއެވެ. ބައްޕަގެ އިތުރު ކުއްޖަކު ހުންނަކަން އޭނާއަށްވެސް އޮތީ އެނގިފައެވެ. އެކަމަކު އިތުރު މައުލޫމާތެއް ނޭނގެއެވެ. އޮޅުންފިލުވަން ބޭނުންވި ނަމަ ނަވާޒްއަށް އެކަން މާބޮޑު ކަމަކަށް ނުވީހެވެ.\n"މާޔާ ބައްޕަ ގޮވައިގެން ގޮސް ވަންނާނީ ކޮންތާކަށް؟" މާޔާ އާއި ބެހޭގޮތުން ނަވާޒްއަށް އެނގިފައިވަނީ އެއީ މާޒީން އާއި ކޮންމެވެސް އާއިލީ ގުޅުމެއް އޮންނަ ކުއްޖެއްގެ ގޮތުގައެވެ. މާޔާގެ މަންމަ ނިޔާވިފަހުން މާޒީންގެ ގޭގައި ހުންނަކަންވެސް އޮތީ އެނގިފައެވެ.\nނަވާޒް އެހެން ބުނީ މާޔާ ދެރަކޮށްލާށެވެ. ބައްޕަގެ ޒިންމާ ނެގޭނީ އޭނާއަށްކަން ދައްކާށެވެ. އެއްވެސް މީހެއްގެ ބެލުމުގެ ދަށަށް ބައްޕަ ގެންދަން ނަވާޒް ބޭނުމެއް ނޫނެވެ.\n"އަހަރެން ތަނެއް ހިފާނަން،" މާޔާ ހުރީ ދޫ ދޭގޮތަކަށް ނޫނެވެ. އޭނާ އެކަނި އޮވެ ވިސްނި ވަރަކަށް ހިތަށް އައީ އެކަނިވެރިކަމުގައި ހޭދަކުރުމުގެ ބަދަލުގައި ބައްޕަ ބެލުމުގެ ޒިންމާ ނެގުމުން އޭނާގެ ހިތަށް ތަކުލީފް ލިބުން ކުޑަވާނެކަމެވެ.\n"މާޔާ ތިއީ ބައްޕައަށްވުރެވެސް ބޮޑު މޮޔައެއް، ކާކުތަ އަމިއްލައަށް ތަނަކު ހުރި މޮޔައަކާއި ހަވާލުވާނީ.؟" ނަވާޒް ގެ ބަސްމަގުން އޭނާ ބައްޕަ އާއި މެދު އެއްވެސް ރަހުމެއް ނުހުންނަކަން ހާމަވަމުން ދިޔައެވެ.\n"ދެން އެހެންވީއިރު ބައްޕަ ގެންދާތީ ނަވާޒް ކަންބޮޑުވަނީ ކީއްވެ؟ ބައްޕަ އާއި އެއްވެސް މީހަކާއި ބައްދަލުނުކުރެވޭގޮތަށް ބަންދުކޮށްފައި ބަހައްޓަނީ ކީއްވެ؟ " މާޔާ ޖެހިލުންނުވެ ކުރަމުން ދިޔަ ފަހަރަކު ސުވާލަކުން ނަވާޒްގެ ދޫ ބަންދުވާގޮތްވިއެވެ. ހަމައެކަނި ތުންފަތް ތަޅުވާލާފައި އޭނާއަށް ހުއްޓާލެވުނެވެ.\n"މާދަމާ އާދޭ،" ނަވާޒް އަށް ދޭނެ އިތުރު ޖަވާބެއް ނުވިސްނުނެވެ.\nމާޔާ އެގެއިން ނިކުންނަން ހިނގައިގަތެވެ. މާޔާގެ ފަހަތުން ނަވާޒް އައީ ދޮރާއި ހަމައަށެވެ. މާޔާ ނިކުތުމާއި އެކު ދޮރު ލައްޕާލިއެވެ. އެ އިމާރާތުން ނިކުމެ މާޔާއަށް ހުއްޓެވުނީ ކުރިމަތީގައި ހުރި މިކިއަލް ފެނިފައެވެ. ކާރުގައި ލެނގިލައިގެން ހުރިއިރު މާޔާ ވަނީ އެގެއަށްކަން މިކިއަލްއަށް އެނގޭ ކަހަލައެވެ.\nކާރުގެ ދޮރު ހުޅުވައިދިނުމުން މާޔާ ވަދެ އިށީނެވެ. މިކިއަލް އައިސް އަނެއްފަރާތުގެ ދޮރު ހުޅުވާފައި ކާރު ސްޓާޓްކޮށްލިއެވެ. ބަހެއްވެސް ނުބުނެ ކާރު ދުއްވަން ފެށުމުން މާޔާއަށް އިނދެވުނީ އަމިއްލަ ވިސްނުމުގެ ތެރެއަށް ގެއްލިފައެވެ.\n"މާޔާއަށް އެނގޭތަ މާޔާ ތިކުރީ ކިހާ ގޯސްކަމެއްކަން؟" މިކިއަލް މިސްރާބު ހުރީ އަލުން ހޮސްޕިޓަލަށް ދާށެވެ. އޭނާ އައީ މާޔާ ހޯދައިގެން އަންނާނެކަމުގެ ޔަޤީންކަން ދީފައެވެ. މާޔާއަށް އަދި ފަރުވާ ބޭނުންވާކަމަށް އޭނާއަށް ޤަބޫލުކުރެވެއެވެ. މާޔާ ކަންތައްކުރިގޮތުން ނުރުހުންވިއަސް އޭނާ އިނީ އެކަން ނުދައްކައެވެ. މާޔާއަށް އައިސްފައިވާ ބަދަލުތަކުގެ ސަބަބުން މިވަގުތު ބޭނުންވަނީ އޯގާތެރިކަމާއި ހިތްވަރުކަން އެނގޭތީ އޭނާ ބޭނުންވީ ފަރުވާއަށް ރުއްސުމަށް ނަޞޭހަތްދޭށެވެ.\n"އަހަރެން ބޭނުމެއް ނޫން ހޮސްޕިޓަލަށް ދާކަށް، މިކިއަލް، އަހަރެން ޒިންމާ ނަގައި ބަލަން މީހަކު އެބަހުރި، އަހަންނަށް ތަނެއް ކުއްޔަށް ހިފައިދީބަލަ، އަހަރެންގެ މުސާރައިން ކުލި ދެއްކޭވަރުގެ ތަނެއް، ދެކޮޓަރި ވަރު ބޭނުންވޭ." މާޔާ ހުއްޓައިލީ ކުއްލިއަކަށް ކާރު މަޑުކޮށްލީމައެވެ.\n"މާޔާއަށް އެހެން މީހުން ލަފާ ބޭނުންވޭތަ؟" މިކިއަލް ހަމަޖެހޭގޮތް ދޫކޮށްލައި ފުރަތަމަ ފަހަރަށް ރުޅި އިސްކުރިއެވެ.\n"މިކިއަލް، އައި ހޭވް ނޯ ވަން." މާޔާ އަޑު ބެދޭގޮތްވިއެވެ. ފެންކަޅިވެގެން ދިޔައެވެ. އޭނާ ވިސްނަނީ އެންމެ ރަނގަޅަށްކަން ވިސްނައިދެން ބޭނުންވިއެވެ. މިއަދު މާޔާގެ އެކަނިވެރިކަން އޭނާ މާޔޫސްކުރުވައެވެ. އެކަމަކު އަމިއްލަ ނަފްސުކޮށައި ޖަންނަތުގެ ވަސްނުލިބޭ މީހަކަށްވާން އޭނާ ނޭދެއެވެ. ނުބައި ޚިޔާލުތަކުންނާއި ހިތާމަތަކުން ދުރުވާން ބޭނުންވެއެވެ.\n"ދެން އަހަރެން؟ މާޔާއަށް އެނގޭތަ އަހަރެން މާޔާ ކައިރީ ހުންނަތާ ދެހަފްތާ ވެއްޖެ، މާޔާއަށް ޖެހުނު ކޮންމެ ކަމެއްގައި، އެވަރުންވެސް މާޔާ ހީކުރީ މި ދުނިޔޭގައި މާޔާ ތިހުރީ އެކަނިވެފައިކަމަށްތަ؟" މިކިއަލް ދެއަތުން ސަރަކައިގައި ޖަހާލިއެވެ. މާޔާގެ ލޮލަށް ފެނުނު އެތައް ކަމަކަށްފަހުވެސް ޝުކުރުގެ ނަޒަރުން އޭނާއަށް ބަލައިނުލާކަން އެނގުމުން މިކިއަލްގެ ހިތުގައި ޖެހުނެވެ.\n"އައި ނީޑް އަ ފެމެލީ." މާޔާ ދެއަތުން މޭގައި ޖައްސާލަމުން ރޮވުނެވެ.\n"އަހަރެމެން މިއީ އެއް ފެމެލީއެކޭ، މާޔާ، މަށާއި ރާމީން އާއި މާޔާ އާއި، މިއީ ހަމަ އެއްބައެއްނު، ފެމެލީއަކަށް ނުފުދޭތަ؟ ޝީތުވެސް އެހުރީނު، އޭނަ ހާދަ ވިސްނުމެއް ވިސްނައޭ މާޔާ އާއި މެދު، މާޔާއަށްވުރެ ބޮޑަށް އޭނަ ރުއި މާޔާގެ ދަރިފުޅު ނިޔާވި ދުވަހުވެސް، އަހަރެމެން އެންމެން މާޔާއަށް ނުފުދޭތަ؟" މިކިއަލް ބައެއް ފަހަރު އައިސް ހުރި ރުޅިން ދެއަތް އުފުލަ އުފުލާފައި ތިރިކޮށްލައެވެ. މާޔާ އާއި ދިމާލަށް ހަޅެއްލަވައިގަންނަންވެސް އޭނާ ބޭނުންވެއެވެ. އެކަމަކު ހުރިހާ އަސަރެއް ކޮންޓްރޯލްކުރަމުން މިކިއަލް ވާހަކަ ދެއްކީ އާދައިގެ ރާގެއްގައެވެ.\n"ބައްޕަވެސް ބޭނުން." މާޔާ މޫނު އަނބުރައިލީ ދުރަށެވެ. މިކިއަލް ޕިސް ޖަހާލާފައި ގޮނޑީގައި ލެނގިލިއެވެ. ދެން އިތުރަށް މާޔާއަށް ވިސްނައިދޭން އޭނާ ބުނާނެ އެއްޗެއް ނެތެވެ. އެކަމަކު އޭނާ ދެން ވިސްނީ މާޔާ ހުއްޓުވާނެ ގޮތަކާއި މެދުގައެވެ. ނަވާޒް މާޔާގެ އަތްމައްޗަށް އިހްސާން ދޫކޮށްލައިފިއްޔާ މާޔާ ވެއްޓޭނީ ބޮޑު އަނދިރިގަނޑަކަށެވެ. އެއީ މާޔާގެ ވިސްނުމަށްވެސް ގެންނަން އުދަނގޫ ކަޅު ދުވަސްތަކަކަށްވެގެންދާނެކަން އެނގެއެވެ.\n"ގުރައިދޫގައި ހުރެ މުޅިން ރަނގަޅުވެ ދައުލަތުން އަލުން އާއިލާ އާއި ހަވާލުކުރަން ބޭނުންވީ، އެމީހުން ބެލީ އިހްސާންބޭގެ ވާރިޘުންނަކީ ކޮންބައެއްތޯ، ނަވާޒް ހޯދައި ހަވާލުކުރީ އެމީހުން، އަހަރެމެން އެދި އެދި ތިއްބާ، މިހާރު އެހުރީ އަލުން ކުރީގެ ބައްޔަށް ރުޖޫޢުވެފައި، ތަނެއްގައި އައްސައިގެން ނޫނީ ދެން ނުބެލޭނެ." ހޮސްޕިޓަލާއި ދިމާލަށް ދުއްވަމުން މިކިއަލް ބުނެލިއެވެ.\n"ބައެއް ބައްޔަށް އޮތް ޝިފާ އަކީ ލޯބި." މާޔާގެ ހުރީ ގޮތް ދޫނުކުރުމެވެ. ނޫނީ އޭނާވެސް ވަނީ ބަލިމަޑުކަމެއްގައެވެ. އެއީ ހަމަބުއްދި ހުރިމީހަކު ދައްކާ ކަހަލަ އުޒުރެއް ނޫނެވެ. މާޔާ އަކީ ކިޔަވައިގެންހުރި ޒަމާނަށް ލޯ ހުޅުވިފައިވާ ކުއްޖެކެވެ.\n"ޤަބޫލުކުރަން ތިކަން،" އިތުރު ބަހުސްއަކަށް ދާން މިކިއަލް ބޭނުން ނުވީއެވެ. ހޮސްޕިޓަލަށް ދާއިރު މާޔާ އާއި ކުރާނެ ސުވާލުތައް މިކިއަލް ކިޔައިދެން ފެށިއެވެ. އަދި ދޭންވީ ޖަވާބުވެސް ބުންޏެވެ. މިކިއަލް ބޭނުންވީ ހުރިހާ ކަމެއްވެސް މާބޮޑު މައްސަލައަކަށް ނުވެ ނިމުމެވެ.\nދެދުވަސްފަހުން މާޔާއަށް ގެއަށް އާދެވުނެވެ. އޭނާ ހުރީ އަމިއްލަ ތަނެއް ހިފައިގެން ބަދަލުވާން ކުޑަތަންވެފައެވެ. މިކިއަލް ކައިރީ އާދޭސްކޮށްގެން އޭނާ ބަދަލުވާން ޖެހޭ ހުރިހާ ކަމެއް ނިމުނެވެ. ދެން މާޔާ ތައްޔާރުވަމުން ދިޔައީ ނަވާޒްގެ ގެއަށް ގޮސް ބައްޕަ ގެނައުމުގެ މަސައްކަތަށެވެ.\nމިކިއަލް އާއި އެކު އެގެއަށް ދިއުމަށް މާޔާ ގަސްތުކުރިއެވެ. އެކަމުގެ އެހީއަށް މިކިއަލް ކައިރީ އެދުމުން އޭނާ އެއްބަސްވިއެވެ. ދެމީހުން އެކުގައި ނަވާޒްގެ ގެއަށް ދިޔައިރު ވީ ނަވާޒް ގޭގައި ހުރި ވަގުތަކަށެވެ.\nމާޔާ ފެނުމުން އައި ސަބަބު ނަވާޒްއަށް ސާފުވެގެން ދިޔައެވެ. އޭނާއަށް ބަދަލު އައީ މާޔާގެ ފަހަތުން ވަން މިކިއަލް ފެނިފައެވެ.\n"ކަލޭގެ ބައިވެރިވުން ނޯންނަކަމެއް ނުދެކެން." މިކިއަލް ފެނުމުން ނަވާޒް ބުނެލިއިރު އަޑުގައިވީ މަލާމާތުގެ އަސަރެވެ. ނަވާޒް ހީކުރީ މާޔާ އެގެއަށް އަންނަނީ މިކިއަލްގެ ރޭވުމެއްގެ ދަށުންކަމުގައެވެ.\n"އަހަރެމެން އައި ބޭނުމުގެ ވާހަކަ ދައްކަން ހިނގާ." މިކިއަލް ނަވާޒް އާއި މޫނު ހަމަކޮށްލިއެވެ. އެއަށްފަހު އެތަނުގައި އިށީންނަންވީތޯ އަހާލިއެވެ. ނަވާޒް ހީލަމުން އަތުން އިޝާރަތްކޮށްލީ އިށީނުމަށެވެ.\n"އަހަރެން ބޭނުން އަދި ދެދުވަސް،" ނަވާޒް ގެ ކަނާތުގައި ހުރި ވަކިން ހުރި ސޯފާ ގޮނޑީގައި އިށީން މާޔާއަށް ބަލައިލިއެވެ. މިހާރުވެސް މާޔާ އެއައީ ބުނި ދުވަހަށްވުރެ ދެދުވަސްފަހުންކަން ނަވާޒް ހަނދާންނެތީހެން ހީވެއެވެ. މިކިއަލް އެވަގުތުކޮޅު ހުސްކޮށްލީ ވިސްނުމަށެވެ. ސަބަބެއް ނެތި ނަވާޒް ދެދުވަހަށް އެދެންވީ ކީއްވެގެންތޯ އޭނާ ވިސްނަމުން ދިޔައެވެ.\n"އަހަރެން ބޭނުން ބައްޕަ އާއި މިއަދުވެސް ބައްދަލުކުރަން." މާޔާ އިނީ ހަމަޖެހިގެންނެވެ. ނަވާޒް އަށް ދެބުމަ ގޮށްޖަހައިލެވުނެވެ. އެކަމަކު އެހާމެ އަވަހަށް ހީލީ އޭނާގެ މޫނުން ނުރުހުންވެފައިވާކަން ނުދެއްކުމަށެވެ.\n"ދެދުވަސްފަހުން ބަލާ އައިސް ބައްދަލުކޮށްލާ، އަހަރެން ބާއްވާނަން މާޔާ އަކީ ކާކުކަން ބުނެދީފައި، އަހަންނަށް ޔަޤީން ބައްޕަ މާޔާ އާއި އެކު ދިއުމަށް ވަރަށް ބޭނުންވާނެކަން." ނަވާޒްގެ މޫނުމަތިން ފެންނަންހުރި ހިނިތުންވުމުގެ ފަހަތުގައި ފޮރުވިފައިވާހީލަތްތެރިކަމާއި މަކަރުވެރިކަން ފެންނަ ނަމަ މާޔާއަށް ރައްދުގައި ހީލަން ނުކެރުނީހެވެ.\n"ކީއްވެގެން މިއަދު ތަޢާރަފްނުކޮށްދެއްވީ، ހިނގާ އަހަންނާއި އެކު، ކިޔައިދޭނަން މާޔާ އަކީ ކާކުކަން." މިކިއަލް ތެދުވުމުން ނަވާޒްއަށް ތެދުވެވުނެވެ. މިކިއަލްގެ ކުރިމައްޗަށް އެރުނެވެ.\n"މިއަދަކު ނޫން." މިކިއަލްގެ މޭގައި ނަވާޒް އަތްޖައްސާލިއެވެ. މިކިއަލް ދެލޯ ހަނިކޮށްލީ މިކިއަލްގެ އަތަށް ބަލާލަމުންނެވެ. އޭނާގެ ކަޅި ގޮސް ނަވާޒްގެ މޫނަށް ހުއްޓުނެވެ. ރުޅި އައިސް ކެކިކެކި ހުރި ނަވާޒްގެ އަތް މިކިއަލް ފޮޅާލިއެވެ. ދެން ކުއްލިއަކަށް ފެނުނީ ދެމީހުން އައިސް އެކަކު އަނެކަކުގެ ގަމީހުގައި ހިފައިގެންތަނެވެ.\nމާޔާއަށް އަނގަމަތީ އަތް އަޅައިލެވުނެވެ. މާޔާއަށްވުރެ ތަންކޮޅެއް ދުރުގައި ހުރި ޝެހެނާޒްގެ ހާލަކީވެސް އެއީއެވެ. ދެފިރިހެނުން އަރައިރުންވާތަން ފެނި ބިރުގަނެވުނީ ބަދަލުގައި ކުރެވޭނެ އެއްވެސް ކަމެއް ހިތާއި ހަމަޔަށް ނައިސްގެންނެވެ.\nނަވާޒްއަށްވުރެ މިކިއަލް ކުޅަދާނައެވެ. ނަވާޒްގެ ދެއަތް ފޮޅާލާފައި އެބާރުމިނުގައި ނަވާޒްގެ މޫނުމަތީ ޖަހައި ތިރިއަށް ވައްޓާލިއެވެ. ނަވާޒްއަށް ތެދުވެވުމުގެކުރިން މިކިއަލް ގޮސް ހުރީ އިހްސާން އޮންނަ ކޮޓަރީގެ ދޮރުމަތީގައެވެ. ފައިންޖަހައި އެކޮޓަރީގެ ދޮރު ހުޅުވާލިއެވެ. ވެއްޓިފައި އޮތް ނަވާޒް ތެދުވެފައި ހުރި ފިޔަވަޅުމަތީ ހުއްޓެވެ. މިކިއަލް ކޮޓަރި ތެރެއަށް ބޯދިއްކޮށްލާފައި އެނބުރުނުތަން ފެނި ނަވާޒް ދެއަތުން ގަމީސް ރީތިކޮށްލިއެވެ.\n"ތި އާދެވުނީ ނުބައި އެޑްރެހަކަށް." ނަވާޒް ދެފަރާތަށް ބޯހޫރުވަމުން ބުނެލިއެވެ.އެއީ އެމީހުންނަށްކުރި ޖެއްސުމެވެ. އެގެއަށް މާޔާ އަންނާނެކަން އެނގޭތީ އެކޮޓަރި ހުސްކުރީކަން ޔަޤީންވެގެން ދިޔައެވެ. މާޔާ އައިސް ނަވާޒްގެ މުލައްދަނޑީގައި ހިފާ އަނބުރައިލިއެވެ. މިކިއަލް ނޫނަސް ނަވާޒްގެ މޫނުމަތީ ޖަހަން މާޔާގެ ހިތަށްވެސް އެރިއެވެ.\n"ވަގުތު ބޭކާރުނުކޮށް ނަވާޒް ޖަވާބު ދޭންވީ ތެދަށް، ބުނޭ ބައްޕަ ވީ ކޮންތާކުކަން؟" މާޔާއަށް އަމުރުކޮށްލެވުނެވެ. މާޔާގެ އިނގިލިތައް ނަވާޒްގެ އަތާއި ދުރުކޮށްލަމުން މާޔާ އާއި އެއްވަރަށް އޭނާ ގުދުވިއެވެ.\n"ޔޫ ޝުޑް ގޯ ދެއަރ ޓޫ." ނަވާޒް ވައި އަޑަކުން ބުނެލިއެވެ. އެމޫނު ނޮޅާލަން މާޔާ ހިތަށް އެރިއެވެ. އޭނާގެ ތޫނު ނިޔަފަތިތަކުގައި ހުރި ވަރެއް ދައްކާލަން ބޭނުންވިއެވެ. އެކަމަކު އެ ދަރަޖަށް ވެއްޓުމަކުން ވަކި މޮޅެއް ނެތްކަން އެނގޭތީ މާޔާ ކެއްތެރިކަން އިސްކުރިއެވެ.\n"ޓެލް މީ." ދަތްޕިލަ ޖައްސާލަމުން މާޔާ އަހައިލިއެވެ. ނަވާޒް ބުނާނެ އެއްޗަކާއި މެދު ކެއްތެރިކަން ކޮޅުންލާ ހިސާބުގައި ހުރި ދެވަނަ މީހަކީ މިކިއަލްއެވެ. ދެމީހުންގެ މޫނަށް ވަކިވަކިން ބަލާލަމުން ނަވާޒް ހޭންފެށިއެވެ. އޭނާގެ ޖަވާބު އައީ ހުނުމާއި އެކުގައެވެ. (ނުނިމޭ)\nކުޑަގޮޅި: ހަމަ އެ ވާހަކަ- އަދިވެސް ކިޔައިލަން ބޭނުންތަ؟\nވާހަކަ: ސިންގާގެ މިސާލު\nނޮވެމްބަރ 20, 2021\nވާހަކަ: ހިމާޔަތް އެދެމޭ- 30\nނޮވެމްބަރ 11, 2020\nވާހަކަ: ހިމާޔަތް އެދެމޭ- 29\nނޮވެމްބަރ 7, 2020\nވާހަކަ: ޔުކްތާ - 17\nއޮކްޓޯބަރ 31, 2020\nވާހަކަ: ހިމާޔަތް އެދެމޭ- 27\nއޮކްޓޯބަރ 28, 2020


SunOnline: Pakistan ge airforcege museumgai Indiage pilotge mannequin eh sai joadaaeku\nޕާކިސްތާނުގެ އެއާފޯސްގެ މިއުޒިއަމްގައި އިންޑިއާގެ ޕައިލެޓްގެ މެނިކުއިންއެއް ސައިޖޯޑާއެކު\nމުހައްމަދު އައުޒަމް 11 Nov 2019, 10:44\nޕާކިސްތާނުގެ އެއާފޯސްގައި އެގައުމުން އަތުލައިގެން އިންޑިއާގެ ޕައިލެޓްގެ މެނިކުއިންއާއި ސައިޖޯޑް\nދާދި ފަހުން ޕާކިސްތާނާ އިންޑިއާއާއެކު ބަދަލުކުރި ހަމަލާތަކުގައި ޕާކިސްތާނުގެ ބެލުމުގެ ދަށަށް ގެނައި އިންޑިއާގެ އެއާފޯސްގެ ޕައިލެޓް އަބީނަންދަން ވާރުތަމަންގެ މެނިކުއިންއެއް ޕާކިސްތާނުގެ އެއާފޯސްގެ މިއުޒިއަމްގައި ބަަހައްޓައިފިއެވެ.\nޕާކިސްތާނުން އަބީނަންދަން އަތުލައިގަތީ އޭނާ ދުއްވަމުންދިޔަ ފައިޓާ ޖެޓް އެގައުމުގެ ވައިގެ ސަރަހައްދަށް ވަނުމުން އެ ޖެޓްް ވައްޓާލައިގެންނެވެ. ނަމަވެސް އަބީނަންދަން އަތުލައިގަތްތާ ދެ ދުވަސްފަހުން ޕާކިސްތަނޫން ވަނީ ސުލްހައިގެ ރަމްޒެއްގެގޮތުން އޭޏާ ދޫކޮށްލައިފައެވެ.\nއަބީނަންދަން ޕާކިސްތާނުގައި ހައްޔަރުގަިއ ހުރިއިރު ސައިބޯތަން ފެންނަ ވީޑިއޯއެއްްވެސް އެގައުމުން އާންމުކުރިއެވެ. އެ ވީޑިއޯގައި ސައި ވަރަށް މީރުކަމަށްވެސް އޭނާ ބުނާތަންވެސް ފެނެއެވެ. އެއާފޯސް މިއުޒިއަމްގައި އެ ސައިޖޯޑުވެސް ވަނީ ބަހައްޓައިފައެވެ.\nއަބީނަންދަންގެ މެނިއުކުއިންއެއް ބެހެއްޓުމުން އިންޑިއާގެ މީހުން މިހާރުވެސް ދަނީ ވަރަށް ބޮޑަށް ނުރުހުން ފާޅުކުރަމުންނެވެ. އަދި މިއީ އިންސާނީ ގަދަރާއި ކަރާމަތަށް ބެލުމެއްނެތި ކުރި ދަށުދަރަޖައިގެކަމެއްގެ ގޮތުގައި އެކަން ވަނީ ސިފަކޮށްފައެވެ.\nމީގެ ކުރިންވެސް ޕާކިސްތާނުން ވަނީ އެފަދަކަމެއް ކޮށްފައެވެ. އެގޮތުން ކްރިކެޓް ވޯލްޑްކަޕާ ދިމާކޮށް ޕާކިސްތާނުގެ ޗެނަލްއަކުން ވަނީ އަބީނަންދަންއަށް ޖޯކުޖަހައި ސައިޖޯޑެއް ހިފަހައްޓައިގެން ހުންނަ އިޝްތިހާރެއް ދައްކައިފައެވެ.\nބިރާހެދި އިންޑިއާގައި މަސައްކަތްކުރަން ހުއްޓާލަންނިންމައިފި


India ge astronaut ge bai Amir ge badhalugai Shahrukh ah | Mihaaru\nއިންޑިއާގެ އެސްޓްރޮނޯޓްގެ ބައި އާމިރުގެ ބަދަލުގައި ޝާހްރުކަށް\nޝާހުރުކް ހާނާއި އާމިރު ހާން\nފާތުމަތު އަނީސާ, މިހާރު\n20 ޑިސެމްބަރ 2017 - 06:13\nއިންޑިއާގެ އެސްޓްރޮނޯޓް ރާކޭޝް ޝަރުމާގެ ހަޔާތުގެ މައްޗަށް ހަދާ "ސެލިއުޓް"ގައި އޭނާގެ ރޯލު އަދާކުރަން ކުރި ހަމަޖެހިފައި އޮތީ އާމިރު ޚާނެވެ. ނަމަވެސް އެންމެ ފަހު ވަގުތު ފިލްމު ކުޅެވެން ނެތުމުން ޝާހްރުކް ޚާނާ ބައްދަލުކޮށް އާމިރު އެދުނީ އެ ފިލްމު ކުޅެދިނުމަށެވެ.\nޝަރުމާ އަކީ އިންޑިއާ އިން ފުރަތަމަ ޖައްވަށް ދިޔަ އެސްޓްރޮނޯޓް ކަމަށް ވާތީ އޭނާގެ ބައި ކުޅެން ކޮންމެ އެކްޓަރަކު ވެސް ބޭނުންވާނެ އެވެ. ނަމަވެސް އޭނާ އަމިއްލަ އަށް އުފައްދާ ފިލްމުތަކުގައި ނޫނީ ބައިވެރިނުވާން ނިންމާފައި ކަމަށް ވާތީ އޭނާއަށް އެ ފިލްމު ކުޅެން އެއްބަސް ނުވެވުނީ އެވެ.\nސިދާރްތު ރޯއި ކަޕޫރު ޕްރޮޑިއުސްކޮށް މަހޭޝް މަތާއީ ޑައިރެކްޓްކުރާ މި ފިލްމުގެ ސްކްރިޕްޓް އާމިރަށް ވެސް ވަރަށް ކަމުދިޔަ އެވެ. އޭނާ ޝާހްރުކާ ބައްދަލުކޮށް ފިލްމާ ބެހޭ ތަފްސީލު ކިޔައިދީ އެ ފިލްމު ކުޅެން ޝާހްރުކް އެއްބަސްކުރުވީ ވެސް އެއީ ވަރަށް ރަނގަޅު ފިލްމެއް ކަމަށް ގަބޫލުކުރެވިގެންނެވެ.\nޝާހްރުކް މިހާރު ވަނީ ފިލްމު ކުޅެން ސޮއިކޮށްފަ އެވެ.\n"ސެލިއުޓް" އަކީ ޝާހްރުކްގެ ފުރަތަމަ ސްޕޭސް ފިލްމެއް ނޫނެވެ. މީގެ ކުރިން އޭނާ ވަނީ "ސްވަދޭޝް"ގައި ނާސާ އިންޖިނިއަރެއްގެ ރޯލު ކުޅެފަ އެވެ.\nބޮލީވުޑް އާމިރު ޚާން ޝާހްރުކް ޚާން


Addu Gai Mask Naalhaa Ulhunu Meehaku Joorimanaa Koffi - Vaguthu\nއައްޑޫގައި މާސްކު ނާޅާ އުޅުނު މީހަކު ޖޫރިމަނާ ކޮށްފި\nކޮވިޑް-19ގެ ސަބަބުން ރާއްޖޭގެ ހުރިހާ ރަށެއްގައި މާސްކު އެޅުން މަޖުބޫރު ކޮށްފައި އޮތް ހާލެއްގައި އައްޑޫގައި މާސްކު ނާޅާ އުޅުނު މީހަކު ޖޫރިމަނާ ކޮށްފިއެވެ.\nއައްޑޫ އިމެޖެންސީ އޮޕަރޭޝަން ސެންޓަރުން (އޭއީއޯސީ) މިރޭ ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން ސައުތް ޕޮލިސް ޑިޥިޝަންގެ ކޮމާންޑަރު، ޗީފް އިންސްޕެކްޓަރ އޮފް ޕޮލިސް އަމީން އަބްދުލްގައްޔޫމް ވިދާޅުވީ، އުސޫލުތަކާއި ހިލާފުވެގެން މިހާތަނަށް ދެ މީހަކު ޖޫރިމަނާ ކޮށްފައިވާ ކަމަށެވެ.\nއޭގެ ތެރެއިން އެކަކީ މިއަދު ވައިގެ މަގުން އައްޑޫއައި ހުއްދަ ނުހޯދައި އައިސްފައިވާ މީހެއް ކަމަށާއި ދެން ޖޫރިމަނާ ކޮށްފައިވަނީ އައްޑޫގައި މާސްކު ނާޅައި އުޅުނު މީހެއް ކަމަށެވެ.\n"މާސްކު ނާޅައިގެން މުޅި އައްޑޫސިޓީއިން އެންމެ ފަރާތެއް ފައިން ކުރެވިފައި ވަނީ" އަމީން ވިދާޅުވިއެވެ.\nއައްޑޫސިޓީން އެންމެ މީހަކު ޖޫރިމަނާ ކުރިކަން ފާހަގަ ކުރައްވަމުން އަމީން ވިދާޅުވީ، މި އާބާދީއާއި ބަލައި އެއީ ވަރަށް މަދު އަދަދެއް ކަމަށާއި އާންމުކޮށް ބަލާނަމަ ހުރިހާ ރައްޔިތުންނވެސް ސަރުކާރުން އެކުލަވާލާފައިވާ އުސޫލުތަކާއި އިރުޝާދުތަކަށް ބޯލަނބާކަން ފާހަގަ ކުރެވޭ ކަމަށެވެ.\nއައްޑޫގައި އުސޫލުތަކާއި ހިލާފުވެގެން ދެ މީހަކު ޖޫރިމަނާ ކޮށްފައިވާއިރު، ފުލުހުން ނެރެފައިވާ ތަފާސް ހިސާބުތައް ދައްކާ ގޮތުން މިދިޔަ މަހުގެ 31 އިން ފެށިގެން މިދިޔަ އާދިއްތަ ދުވަހުގެ ނިޔަލަށް 1،551 މީހަކު ވަނީ މާސްކް ނާޅައި ބޭރުގައި އުޅުމުގެ ސަބަބުން ޖޫރިމަނާކޮށްފައެވެ. އަދި މަނާ ގަޑިތަކުގައި ވެހިކަލް ދުއްވައިގެން 988 މީހަކާ 271 ވެހިކަލެއް ޖޫރިމަނާކޮށްފައިވާ ކަމަށް ވެސް ފުލުހުން ނެރުނު ތަފާސް ހިސާބުތަކުން އެނގެއެވެ.\nމިއާ އެކު، މި އަށް ދުވަސް ތެރޭގައި ޖޫރިމަނާކޮށްގެން ދައުލަތަށް ލިބޭ އަދަދު ތިން މިލިއަނަށް ވުރެ ގިނަ ރުފިޔާ އަށް ވަނީ އަރައިފައެވެ. އަދި ތަކުރާރުކޮށް ބަޔަކު ޖޫރިމަނާކޮށްފައި އޮވެއްޖެ ނަމަ، މި އަދަދު މިއަށް ވުރެ އިތުރުވުން އެކަށީގެންވެއެވެ.\nފެބުރުއަރީ 9, 2021 23:46\nމަބުނީމެއްނު އައްޑޫ ބައްޑާތައް އެއްވެސް ގަވައިދަކައް ގުޑައެއް ނުލާނެޔޭ، ސެއްޅިތައް. ވާނެއެއްޗެއް ވާން ދޫކޮއްލާ...


HRCM in maale jaluge haalathu balaifi\nއެޗްއާރްސީއެމުން މާލެ ޖަލުގެ ހާލަތު ބަލައިފި\nހިއުމަން ރައިޓްސް ކޮމިޝަނުގެ ނޭޝަނަލް ޕްރިވެންޓިވް މެކޭނިޒަމް (އެން.ޕީ.އެމް) އިން މާލެ ޖަލުގެ ހާލަތު ބައްލަވައިފި އެެވެ.\nއެ ކޮމިޝަނުން މާލޭ ޖަލުގެ ހާލަތު ބަލާފައިވަނީ އިއްޔެ އާއި މިއަދު އެވެ.\nއެޗްއާރްސީއެމް އިން ބުނި ގޮތުގައި، މި ޒިޔާރަތުގެ މަގްސަދަކީ މާލެ ޖަލަށް 2011، 2014 އަދި 2017 ވަނަ އަހަރު ކޮށްފައިވާ ޒިޔާރަތްތަކުގައި ފާހަގަ ކުރެވިފައިވާ ކަންކަމާ ގުޅޭގޮތުން އިދާރާތަކަށް ހިއްސާކޮށްފައިވާ ރިޕޯޓުތަކުގައި ހުށަހަޅާފައިވާ ކަންކަން ތަންފީޒުކޮށްފައިވާ މިންވަރު ދެނެގަތުމެވެ. އަދި، ތަންފީޒު ނުވެ ގިނަ ދުވަސްވެފައިވާ ހުށަހެޅުންތައް ހުށަހެޅުމަށް ދިމާވެފައިވާ ދަތިތައް ދެނެގަތުން ކަމަށް ބުންޏެވެ.\nމި ޒިޔާރަތުން ފާހަގަކުރެވުނު ކަންތައްތައް ހިމެނޭ ކަރުދާހެއް، ޒިޔާރަތްކުރާތާ ގިނަވެގެން ތިން ދުވަހުގެ ތެރޭގައި މާލެ ޖަލާއި މޯލްޑިވްސް ކަރެކްޝަނަލް ސާވިސްއާ ހިއްސާކުރާނެ ކަމަށް އެ ކޮމިޝަނުން ބުނެ އެވެ. އަދި ޒިޔާރަތުގެ މައްޗަށް ރިޕޯޓެއް ތައްޔާރުކޮށް ކަރެކްޝަންސް އާއި ކަމާގުޅޭ އެހެން އިދާރާތަކާ ހިއްސާކޮށް މަޝްވަރާ ކުރާނެ އެވެ.\nމީގެއިތުރުން، ކޮމިޝަނުގެ ރިޕޯޓުގައި ފާހަގަކޮށްފައިވާ ކަންކަމާއި، އިސްލާހުކުރުމަށް ހުށައަޅާފައިވާ ހުށައެޅުންތައް ތަންފީޒުވަމުންދާ މިންވަރު ދެނެގަތުމަށް، އަހަރަކު ދެ ފަހަރު ލިޔުމުން ފޮލޯއަޕް ހަދަމުން ދާނެ ކަމަށް އެޗްއާރްސީއެމް އިން ބުންޏެވެ.


އެޕަލް ވޮޗް ސީރީޒް6ގައި ޕަލްސް އޮކްސިމީޓަރު ހިމަނާފައި ވަނީ އެފްޑީއޭ އިން ހުއްދަ ނުހޯދާ |\nއެޕަލް ވޮޗް ސީރީޒް6ގައި ޕަލްސް އޮކްސިމީޓަރު ހިމަނާފައި ވަނީ އެފްޑީއޭ އިން ހުއްދަ ނުހޯދާ\nއެޕަލް އިން ސީރީޒް 6ގެ ގަޑިތައް އުފައްދާފައި ވަނީ ލޭގައި އޮކްސިޖަން ހުންނަ ވަރު ދެނެގަނެވޭ ގޮތަށެވެ. ލޭގައި އޮކްސިޖަން ހުންނަ ވަރު ދެނެގަންނަނީ ގަޑީގައި ހުންނަ ޕަލްސް އޮކްސިމީޓަރުންނެވެ.\nސީރީޒް 6ގެ ގަޑިތަކުގައި ޕަލްސް އޮކްސިމީޓަރު ހިމަނާފައި ވަނީ އެމެރިކާގެ "ފުޑް އެންޑް ޑްރަގް އެޑްމިނިސްޓްރޭޝަން – އެފްޑީއޭ" އިން ހުއްދަ ނުހޯދަ އެވެ. އެހެންކަމުން، ލޭގައި އޮކްސިޖަން ހުރި މިންވަރު ކަމަށް ސީރީޒް 6ގެ ގަޑިތަކުން ބުނެދޭ އަދަދަކީ ސިއްހީ ފަރުވާ ލިބިގަތުމަށް ބޭނުންހިފިދާނެ ސައްހަ އަދަދެއް ނޫނެވެ.\nއެޕަލްގެ ގަޑިތަކުން އީސީޖީ ބެލޭ ގޮތް ހެދީ ޒަމާންތަކެއް ވަންދެން ދިރާސާކުރުމަށްފަހު އެވެ. މި ކަމަށްޓަކައި، އެމެރިކާގައި ސިއްހީ ޚިދުމަތްދޭ މަޝްހޫރު ހޮސްޕިޓާތަކުންނާއި ޔުނިވާސިޓީތަކުން އަދި މެޑިކަލް ސެންޓަރުތަކުން ވަނީ މައުލޫމާތު ހޯދާފަ އެވެ. އަދި ސީރީޒް 4،5އަދި 6ގެ ގަޑިތަކުގައި ހިމަނާފައިވާ އީސީޖީ ފީޗާ އަށް އެފްޑީއޭގެ ހުއްދަ ވެސް ވަނީ ލިބިފަ އެވެ.\nއީސީޖީ ފީޗާ އަށް އެފްޑީއޭގެ ހުއްދަ ހޯދި ގޮތަށް އޮކްސިމީޓަރަށް ހުއްދަ ނުހޯދި ސަބަބެއް އެޕަލް އިން ހާމައެއް ނުކުރެ އެވެ. އެޕަލް އިން ބުނިހާ ވެސް އެއްޗަކީ، ލޭގައި އޮކްސިޖަން ހުންނަ ވަރު ގަޑިތަކުން ދެނެގަނެވޭ ގޮތް ހަދާފައި ވަނީ ސިއްހީ ފަރުވާ ލިބިގަތުމަށް ނޫން ކަމަށާއި އެއީ ދުޅަހެޔޮ ހާލަތު އަންދާޒާކޮށްލުމަށް ކަމަށެވެ.\nސީރީޒް 6ގެ ޕަލްސް އޮކްސިމީޓަރަކީ "ކްލާސް ޓޫ މެޑިކަލް ޑިވައިސް" އެކެވެ. މާނަ އަކީ މާކެޓުން މިހާރު ވެސް ލިބެން ހުރި ކްލާސް ޓޫ އޮކްސިމީޓަރުތައް ފަދައިން – އެއް ފެންވަރެއްގައި، އެޕަލްގެ ޑިވައިސްތައް ވެސް މަސައްކަތްކުރާނެ ކަމެވެ. އެފްޑީއޭގެ ހުއްދަ ހޯދުމަށްޓަކައި އެޕަލް އިން ކުރަންޖެހޭހާ ވެސް ކަމަކީ، އެފްޑީއޭއިން ކަނޑައަޅާފައި ހުންނަ ސެންޓަރުތަކަކުން، ޕަލްސް އޮކްސިމީޓަރު ޗެކްކުރި ކަމަށް ތައްގަނޑު ޖެހުމެވެ.\nދުނިޔެ މިހާރު އޮތް ހާލަތުގައި، ސިއްހީ ފަރުވާ ލިބިގަތުމަށް ސީރީޒް 6ގެ ގަޑިތައް ބޭނުން ނުކުރެވުމަކީ ހިތާމައެކެވެ. ކޮރޯނާވައިރަހުން ފަތުރާ ބަލިމަޑުކަމުގައި ހާލަތު ގޯސްވަނީ ވެސް ހަށިގަނޑުގައި އޮކްސިޖަން ހުންނަ މިންވަރު ދަށްވާން ފެށުމުންނެވެ.\nއެޕަލްގެ ނަސޭހަތަކީ މެޑިކަލް ޑިވައިސްއެއް ގޮތުގައި ސީރީޒް 6ގެ ޕަލްސް އޮކްސިމީޓަރު ބޭނުންނުހިފުމެވެ. މާނަ އަކީ، މި އަޑު ނާހައި ކުރާ އެއްވެސް ކަމަކަށް އެޕަލް އިން ޒިންމާއެއް ނުވާނެ ކަމެވެ.


Covid: Positive vee 372 meehun\nޕޮޒިޓިވް ނަންބަރު ހުރީ 372 ގައި\nރާއްޖެއިން އިތުރު 372 މީހަކު ކޮވިޑް-19 އަށް ޕޮޒިޓިވް ވެއްޖެ އެވެ. މިއަދު ޕޮޒިޓިވްވި މީހުނާއެކު ރާއްޖޭގެ ކޮވިޑް ނަންބަރު ވަނީ 70،673 އަށް އަރާފަ އެވެ.\nމިއަދުގެ އިރު އޮއްސުމާ ހަމައަށް އެއް ކޮށްފައިވާ ހިސާބުތަކާ ހަވަލާ ދީ އެޗްޕީއޭއިން މިރޭ ބުނި ގޮތުގައި ކޮވިޑް ބަލި ޖެހުނު މީހުންގެ ތެރެއިން 125 މީހުންނަކީ މާލޭ ސަރަހައްދުން ބަލި ޖެހުނު މީހުނެވެ. މިއަދު ޕޮޒިޓިވި މީހުންގެ ތެރެއިން 215 މީހުން ޕޮޒިޓިވްވީ އަތޮޅުތަކުގެ ތެރެއިންނެވެ. ރިސޯޓަކުން ވެސް 30 މީހަކު ޕޮޒިޓިވްވެފައި ވެއެވެ.\nމިވަގުތު ރާއްޖޭގައި ކޮވިޑުން ރަނގަޅު ނުވެ ތިބީ 8،703 މީހުންނެވެ. މިހާތަނަށް 61،761 މީހުން ވަނީ ކޮވިޑުން ރަނގަޅުވެފަ އެވެ. މިވަގުތު ވެސް ހޮސްޕިޓަލްގައި އެޑްމިޓްކޮށް 111 މީހަކަށް ދަނީ ފަރުވާ ދެމުންނެވެ. އޭގެ ތެރެއިން ދަރުމަވަންތަ ހޮސްޕިޓަލްގެ 11 ވަނަ ފަންގިފިލާގައި ނުވަ މީހަކަށް ދަނީ ފަރުވާ ދެމުންނެވެ. އޭގެ ތެރޭގައި ފަސް މީހަކު އޮތީ ވެންޓިލޭޓަރުގަ އެވެ. ހަތަރު މީހަކު އޮތީ އައިސީޔޫގަ އެވެ. ހުޅުމާލެ މެޑިކަލް ފެސިލިޓީގައި އަށް މީހަކަށް އައިސީޔޫގައި ދަނީ ފަރުވާ ދެމުންނެވެ. ފަސް މީހަކު އޮތީ ވެންޓިލޭޓަރުގަ އެވެ.\nއަދާ ހަމައަށް 198 މީހަކު ވަނީ ކޮވިޑް ބަލީގައި މަރުވެފަ އެވެ. މިއަދު މަރުވީ 27 އަހަރުގެ ދިވެހި ފިރިހެނެކެވެ.\nކަރަންޓީންގައި ނެތް މީހަކު ޕޮޒިޓިވްވެ ތަކަންދޫ ބަންދުކޮށްފި


Dhivehinnai Celebrityin: Konme Dhivessakee Celebrity eh!\nދިވެހިންނާއި ސެލެބްރިޓީން: ކޮންމެ ދިވެއްސަކީ ސެލެބްރިޓީއެއް!\nމަޝްހޫރު ނެށުންތެރިޔާ ސުނީތާ އަލީ އެމީހަކަށް ހިތް ދީވާނާވެގެން އުޅޭ ބޮލީވުޑްގެ ބަތަލާ ޕްރިޔާންކާ ޗޯޕްރާއާ އެއްގޮތަށް ހެދުން އަޅައި ޕްރިޔާންކާގެ ލަވަތަކަށް އޭނާގެ ފިޔަވަޅުމަތިން ނަށަން ފެށީމަ ދިވެހިން އެންމެ ފުރަތަމަ ސުނީތާ އަށް ވަރަށް ޖޯކު ޖެހި އެވެ. މަލާމާތްކޮށް ނުކުރާކަށް ދުއްތުރާލެއް ވެސް ނެތެވެ.\nއެކަމަކު ޢާހިރުގައި ސުނީތާ އާއި ޕްރިޔާންކާ ބައްދަލުވެ ދިވެހިންގެ ކުރިމަތީގައި އެ ބައްދަލުވުން ތަކުރާރުވެގެން ދިއުމުން ސުނީތާ އަށް ކުރި މަލާމާތާއި ފުރައްސާރައިގެ މަތިން ހުރިހައި ދިވެހިން ހަނދާން ނެތުނީ އެވެ. ސުނީތާވީ އެންމެފަހުން ހުރިހައި ދިވެހިންނަށް ނުވަތަ އެމީހުންގެ ހިތުގެ އެންމެ ފުންމިނުން ޖާގަ ދީގެން ތިބި ސެލެބްރިޓީންނަށް ލޯތްބާއި ވަފާތެރިކަން ފާޅުކުރަން ނުކެރިފައި ތިބި އެތައް ދިވެހިންނަށް ލިބުނު ހިތްވަރަކަށެވެ.\nހަގީގަތަކީ މިއީ އެވެ. ސުނީތާ ޕްރިޔާންކާ އަކަށް މޮޔަވެގެން ގޮސް، އޮޅުލައި ބައްދައިގަތީމަ، މާ ކުރިން މާ ނޫން ކަމަށް ހެދިގެން ދުރުގައި ތިބި ހުރިހައި ދިވެހިން ވެސް ގޮސް އެމީހުންގެ ފެވަރިޓް ސެލެބްރިޓީންގެ ގައިގައި އޮޅުލައި ބައްދައިގަތީ އެވެ. ލަދުކަނޑާލާފައި ނުކުތީ އެވެ.\nއެހެންވީމަ މިވެނި އެވެނި ދިވެއްސަކު އެވެނި މިވެނި ސެލެބްރިޓީއަކާ ހާދަ ވައްތަރޭ ކިޔައިގެން ތުންތުންމަތިން ވާހަކަ ފެތުރުމާއި މަގްބޫލު ސެލެބްރިޓީންގެ ސްޓައިލަށް ފޮޓޯނަގައި އާންމުކުރުން ދިވެހިންގެ މެދުގައި މިހާރު އޮތީ ނިކަން ގަދަވެފަ އެވެ.\nފޭސްބުކްގައި ވައިރަހެއްހެން އެނބުރި ގިނަ ބައެއްގެ ސަމާލުކަން ހޯދަމުން އަންނަ "މޯލްޑިވިއަންސް ހޫ ލުކް ލައިކް ސެލެބްރިޓީސް" އަކީ ވެސް ފަހަރެއްގައި މި ރޯގާއެއްގެ މުސީބާތެކެވެ. މިއީ ސެލެބްރިޓީންނާ ވައްތަރު ދިވެހިން ހޯދައި އެއްކޮށް އެމީހުންނާއި އެމީހުންނާ ވައްތަރު ސެލެބްރިޓީންގެ ފޮޓޯ ޝާއިއުކުރެވި ކުރު މުއްދަތެއްގެ ތެރޭގައި ބޮޑު މަގްބޫލުކަމެއް ހޯދާފައިވާ ވައްތަރެއްގެ ސޯޝަލް ކޮމިއުނިޓީއެކެވެ.\nމިއީ އެއްގޮތަކަށް ވެސް ސެލެބްރިޓީންނާ ވައްތަރު ކަމަށް ބުނެވޭ ދިވެހިން އެދިގެން އެމީހުންގެ ފޮޓޯތައް ޝާއިއުކުރެވެމުންދާ މައިދާނެއް ނޫނެވެ. އެހެން ނަމަވެސް "ސުނިޔާންކާ" ގެ ގޮތުގައި މަޝްހޫރުވެ ސުނީތާ ދިވެހިންނަށް ހޯދައިދިން ހިތްވަރުގެ ތެރެއިން އުފެދިފައިވާ ގްރޫޕެކެވެ.\nމި ގްރޫޕެއްގައި ދަނީ ވަރަށް އާދައިގެ އާންމު މޫނުތަކުން ފެށިގެން ރާއްޖޭގެ ނިކަން މަޝްހޫރު މޫނުތަކުގެ ފޮޓޯތައް ވެސް އެމީހުންނާ ވައްތަރު ކަމަށް ބުނެވޭ ސެލެބްރިޓީންގެ ފޮޓޯތަކާ އެކު ޝާއިއުކުރެވެމުންނެވެ. މަޝްހޫރު މޫނުތަކަށް ބަލާއިރު އެންމެ ބޮޑަށް ފޯރި ހިފައިގެން އުޅެނީ ޒުވާން ބަތަލް މުހައްމަދު ޖުމައްޔިލްގެ ފޮޓޯއެކެވެ.\nޖުމައްޔިލް ވައްތަރީ ޕާކިސްތާނުގެ މަޝްހޫރު ބަތަލް ފުވާދު ޚާންއާ ކަމަށް ބުނެވޭއިރު މިއީ ވަރަށް ގިނަ ބަޔަކު ވެސް އެކަމަކަށް އެއްބަސްވެ ތައުރީފު އޮއްސަމުންދާ ވާހަކަ އެކެވެ.\nޖުމައްޔިލްގެ އިތުރުން ކުރީގެ ރައީސް މައުމޫން އަބްދުލް ގައްޔޫމާއި ދާޚިލީ ވަޒީރު އުމަރު ނަސީރާއި މެމްބަރު ރިޔާޒު ރަޝީދު ފަދަ "ސެލެބްރިޓީން" ނާ ވައްތަރު ކަމަށް ބުނެވޭ އެހެން ސެލެބްރިޓީންގެ ފޮޓޯތަކަށް ވެސް ދަނީ ބޮޑު މަގްބޫލުކަމެއް ލިބެމުންނެވެ.\nއުމަރު ނަސީރާ ވައްތަރު ކަމަށް ބުނެ ޝާއިއުކޮށްފައި ވަނީ ކޮން ސެލެބްރިޓީއެއްކަން އެނގޭ ހެއްޔެވެ؟ ބްރެޒިލް އާއި ބާސެލޯނާގެ ތަރި ނޭމާ އެވެ. މިއީ ޔަގީނަށް ވެސް އުމަރު ނަސީރު ފަހުރުވެރިވެ ވަޑައިގަންނަވަން ޖެހޭ ކަމެކެވެ.\nދިވެހިންނާ ވައްތަރު ކަމަށް ބުނާ ސެލެބްރިޓީންގެ ތެރެއިން ބޮލީވުޑްގެ މަޝްހޫރު ބަތަލާ ދީޕިކާ ޕަދުކޯން އާއި ހޮލީވުޑްގެ އެކްޓަރު ޖޮނީ ޑެޕް އާއި ފުޓްބޯޅަ ސުޕްސްޓާ ކްރިސްޓިއާނޯ ރޮނާލްޑޯ އާއި އިހަކަށް ދުވަހު އެއޮތް ރާޅުގަނޑުގައި ޝޯ ދިން ސަނަމް ޕޫރީ ފަދަ ތަރިން ވެސް ހިމެނެ އެވެ.\nރާއްޖޭގެ ސިޔާސީ މައިދާނަށް މި ދުވަސްކޮޅު އެންމެ މަޝްހޫރު އަމާލް ކްލޫނީއާ ވައްތަރު ކަމަށް ބުނެވޭ ދިވެހި އަންހެން ކުއްޖަކު ވެސް އެބައުޅެ އެވެ.\nފާހަގަކޮށްލަން ޖެހެނީ މިހެން ބުނެ މި ގްރޫޕެއްގައި އާންމުކޮށްފައިވާ ފޮޓޯތަކުން ފެންނަ ސެލެބްރިޓީންނާއި ދިވެހިން ކޮންމެވެސް ގޮތަކުން ވައްތަރު ކަމެވެ. މިސާލަކަށް ފޮޓޯއަށް ހިނިތުންވެފައި ހުންނަ ގޮތަކުން ނުވަތަ ކޮލުގައި އުފެދިފައި ހުންނަ އަޑިކޮޅެއްގެ ސަބަބުން ނުވަތަ ނިޔަފަތެއް، ކަންފަތެއް، އިނގިއްޔެއް ނުވަތަ ދަތެއް ފެންނަން ހުންނަ ގޮތަކުންނެވެ.\nކޮންމެއަކަސް މި ފޮޓޯތަކެއް އާންމުވެ ދިވެހިންގެ ފޭސްބުކްގެ ޓައިމްލައިން އެއިން ފްލަޑްވަމުންދާއިރު މީގެ ސަބަބުން އަރައިރުންތަކެއް ވެސް އުފެދިފައިވާކަން ފާހަގަކޮށްލެވެ އެވެ. މި ޕޭޖަކާ ދިމާލަށް އެއް ބަޔަކު ހެއްދެވި ނެހެއްދެވި އަށް ގޮވަމުން އަންނައިރު އަނެއް ބަޔަކު ބުނަނީ މިއީ ވަރަށް ވެސް "ކޫލު" ޕޭޖެއް ކަމަށެވެ.


Maldivian In Atholhuthakah Cargo Flight Thah Baavan Ninmaifi - Vaguthu\nމޯލްޑިވިއަން އިން އަތޮޅުތަކަށް ކާގޯ ފްލައިޓްތައް ބާއްވަން ނިންމައިފި\nގައުމީ އެއާލައިން މޯލްޑިވިއަން އިން އަތޮޅު ތެރޭގެ ރަށްރަށަށް ކާގޯ ފްލައިޓްތައް ބާއްވަން ނިންމައިފިއެވެ.\nމިރޭ ބޭއްވި ނޫސްވެރިންގެ ބައްދަލުވުމެއްގައި މަބްރޫކް އަޒީޒް ވިދާޅުވީ ކަރަންޓީންގައި ހޭދަކުރަން ޖެހޭ މުއްދަތު ހޭދަކުރުމަށް ފަހު ދޫކޮށްލާފައިވާ ފަރާތްތައް، ވެސް ކާގޯ ފްލައިޓްތަކުގައި ރަށްރަށަށް ގެންދާނެ ކަމަށެވެ. އޭނާ ވިދާޅުވީ ކުރިއަށް އޮތް ދުވަސްތަކުގައި ރަށްރަށަށް ބޭނުންވާ ކާނާގެ ބާވަތްތައް ފޯރުކޮށްދިނުމަށް ގިނަ އަދަދަކަށް ކާގޯ ފްލައިޓްތައް ދަތުރުކުރާނެ ކަމަށެވެ.\n"މި ދަތުރުކުރާ ދަތުރުކުރުންތަކުގައި ކަރަންޓީންކުރެވިފައިވާ ބޭފުޅުން ރިލީޒް ކުރެވިފައިވާ ބޭފުޅުން އެބޭފުޅުންގެ އަތޮޅަށް ގެންގޮސްދިނުމުގެ މަސައްކަތް ވެސް މި ފްލައިޓްތައް މެދުވެރިކޮށް ކުރާނެ. މިކަންކަމުގައި ކޯޑިނޭޓްކުރަނީ އެލްޖީއޭ އާއި ރަށްރަށުގެ ކައުންސިލްތަކާއި ގުޅިގެން." މަބްރޫކް ވިދާޅުވިއެވެ.\nކަރަންޓީން ފެސލިތީތަކުގައި ތިބި ދިވެހިންނަށް ތަކެތި ފޯރުކޮށްދިނުމުގެ މަސައްކަތްވެސް އަނެއްކާވެސް ފަށާފައިވާކަން މަބްރޫކް ފާހަގަކުރެއްވިއެވެ.\n"މިކަން ކުރާނީ ކަލާފާން ސްކޫލްގެ ދަރުބާރުގެއާއި ވީ ދިމާލުން ހުންނަ ގޭޓުން ވަދެ، އެތާ ހަމަޖެހިފައިވާ މޭޒުތަކެއްގައި. މިކަންކުރުމަށް ވަޑައިގަންނަވާނެ ގަޑިތަކަކީ، ހޮނިހިރު ދުވަސް އަދި ބުދަ ދުވަހު ހެނދުނު 11:00އިން ފެށިގެން މެންދުރުފަހު 03:00 އާއި ހަމައަށް. އެގަޑިތަކުގައި ވަޑައިގެން އެތަނަށް ތިބޭފުޅުން، ހަވާލުކުރާ ތަކެތި ކަރަންޓީން ފެސިލިޓީތަކުގައި ތިއްބަވާ ބޭފުޅުންނަށް ފޯރުކޮށްދިނުމުގެ މަސައްކަތް އަޅުގަނޑުމެން ކުރާނަން." އޭނާ ވިދާޅުވިއެވެ.\nއައިސޮލޭޝަންގައި މިހާރު 125 މީހުން ތިބި އިރު، ކަރަންޓިން 1329 މީހުން އެބަތިއްބެވެ. މާލެއިން ކޮވިޑް 19 ފެނުމުގެ ސަބަބުން މާލެ ފުރަބަންދުކޮށް، މުޅި ރާއްޖޭގައި އެއް ރަށުން އަނެއް ރަށް އަރާފުރުން މަނާކޮށްފައިވާތީ ކަރަންޓީން ފެސިލިޓީތަކުން ދޫކުރި އެތައް ބަޔަކު ރަށަށް ނުދެވި މާލޭގައި ތާށިވެފައި އެބަތިއްބެވެ.\nއޭގެ ތެރެއިން އެހީތެރިކަން ބޭނުންވާ ބައެއް ފަރާތްތަކަށް ސަރުކާރުން ވަނީ ހުރުމުގެ އިންތިޒާމާއި ކެއިން ބުއިމުގެ އިންތިޒާމްވެސް ހަމަޖައްސައިދީފައެވެ.


STO Ge ''Hama Hitachi'' Promotion އެސްޓީއޯގެ “ހަމަ ހިޓާޗީ” ޕްރޮމޯޝަން – Huvadhoo News STO Ge ''Hama Hitachi'' Promotion Huvadhoo News\nއެސްޓީއޯގެ “ހަމަ ހިޓާޗީ” ޕްރޮމޯޝަން\nއެސްޓީއޯގެ މެނޭޖިން ޑިރެކްޓަރު ހުސައިން އަމްރު "ހަމަ ހިޓާޗީ" ޕްރޮމޯޝަން ރަސްމީކޮށް ލޯންޗުކޮށްދެއްވަނީ ---ފޮޓޯ: | މިހާރު\n“ހަމަ ހިޓާޗީ” ނަމުގައި އެސްޓީއޯއިން ޚާއްސަ ޕްރޮމޯޝަންއެއް ފަށައިފިއެވެ. ހިޓާޗީ ބްރޭންޑަކީ އެސްޓީއޯ އިން ވިއްކާ އެންމެ ޑިމާންޑު ބޮޑު އެއް ބްރޭންޑެވެ.\nހިޓާޗީ ބްރޭންޑަށް ޚާއްސަ މި ޕްރޮމޯޝަން އޮގަސްޓު މަހުގެ 30 ވަނަ ދުވަހާއި ހަމައަށް ކުރިއަށް ދާއިރު އެސްޓީއޯ ޕީޕަލްސް ޗޮއިސްގެ އިތުރުން އެސްޓީއޯގެ ރީޖަނަލް ހުރިހާ ފިހާރަ ތަކެއްގައިވެސް މި ޕްރޮމޯޝަން ކުރިއަށް ދާނެއެވެ.\nއެއްސްޓީއޯއިން ބުނީ މި ޕްރޮމޯޝަންގެ ދަށުން ހިޓާޗީ ބްރޭންޑްގެ ހުރިހާ ޕްރޮޑަކްޓުތަކުން %30 ގެ ޑިސްކައުންޓެއް ލިބޭނެކަމަށެވެ. އަދި މީގެ އިތުރުން 1000 ރުފިޔާއިން މަތީގެ ވިޔަފާރި ކުރާ ހުރިހާ ކަސްޓަމަރުންގެ މެދުގައި ކޮންމެ ހަފްތާއަކު ނެގޭ ނަގުރުއަތުގެ ސީބުވެރިއަކަށް އަގުރުހުރި އިނާމުތަކެއް ލިބޭނެކަމަށްވެސް އެސްޓީއޯއިން ވިދާޅުވިއެވެ.\nއޭރުވެސް ހިޓާޗީ، މިހާރުވެސް ހިޓާޗީ! 😀🙌\n"ހަމަ ހިޓާޗީ" ޕްރޮމޯޝަން މި ގެނެސްދެނީ %30 އާއި ހަމަޔަށް ޑިސްކައުންޓް އަދި ކޮންމެ ހަފްތާއަކުވެސް އަގުހުރި އިނާމުތަކެއް! މީގެ އިތުރުން ތިންފަރާތަކަށް 50،000 ރުފިޔާގެ ގިފްޓް ވައުޗާއެއް ލިބުމުގެ ފުރުސަތު 🙌\nއަދިވެސް އަދިވެސް! 🎊 pic.twitter.com/yjm573dB2r\n— STO People's Choice (@stopc_mv) June 20, 2022\nކޮންމެ ހަފްތާއެއް ނިމުމުން ނަސީބުވެރިން ހޮވުމުގެ އިތުރުން މި މުޅި ޕްރޮމޯޝަން ނިމުންވެސް3ނަސީބުވެރިން ހޮވާނެއެވެ. މިއިން ކޮންމެ ނަސީބުވެރިއަކަށް 50،000 ރުފިޔާގެ ގިފްޓް ވައުޗަރެއް ލިބޭނެއެވެ.\n“ހަމަ ހިޓާޗީ” މި ޕްރޮމޯޝަންގެ ދަށުން ހިޓާޗީ ސޯޝަލް މީޑިއާ ކެންޕެއިންވެސް ކުރިއަށް ދާނެއެވެ. ހިޓާޗީ ޕްރޮޑަކްޓުތަކުގެ ފޮޓޯ ޕޯސްޓްކޮށްގެން ހިނގާ މި ކެންޕެއިންގައިވެސް ކޮންމެ ހަފްތާއަކު ނަސީބުރިއަކު ހޮވައި އަގުހުރި އިނާމުތަކެއް ދޭން ވަނީ ނިންމާފައެވެ.\nހިޓާޗީގެ އުފެއްދުންތަކަކީ ކޮލިޓީ އަދި ގިނަ ދުވަހަށް ބޭނުންކުރެވޭ އުފެއްދުންތަކެކެވެ. ހަމައެހެންމެ ކަރަންޓު ހަރަދު ކުޑަ، ތިމާވެއްޓަށް ގެއްލުން ވީހާވެސް ކުޑަވާނެހެން ފަރުމާކޮށްފައިވާ އުފެއްދުންތަކެވެ.


Noomadi ah badhaludheyn jehunu massalaiga kureege Housing Minister ah jinaaee thahugeegu kuran vanee fonuvaifa: Ameer - One Online\nކުރީގެ ހައުސިންގް މިނިސްޓަރު ޑރ. މުހައްމަދު މުއިއްޒު މަޖިލީހުގެ މާލިއްޔަތު ކޮމިޓީގައި ވާހަކަ ދައްކަވަނީ --- ވަން ފޮޓޯ: މުހައްމަދު އައުޒަމް\nނޫމަޑިއަށް ބަދަލުދޭން ޖެހުނު މައްސަލައިގަ ކުރީގެ ހައުސިިންގ މިނިސްޓަރަށް ޖިނާއީ ތަހުގީގު ކުރަން ވަނީ ފޮނުވައިފަ: އަމީރު\nނޫމަޑިއަށް ސަރުކާރުން ބަދަލުދޭން ޖެހުނު މައްސަލައިގައި، ކުރީގެ ހައުސިންގ މިނިސްޓަރު ޑރ. މުހައްމަދު މުއިއްޒުގެ މައްޗަށް، ޖިނާއީ ތަހުގީގުކޮށް ޕީޖީއަށް މައްސަލަ ފޮނުވައި ދެއްވުމަށް އެދި އެޓާނީ ޖެނެރަލަށް ހުށަހަޅުއްވާފައި ވާނެ ކަމަށް ފިނޭންސް މިނިސްޓަރު އިބްރާހީމް އަމީރު ވިދާޅުވެއްޖެއެވެ.\nމިނިސްޓަރު އަމީރު މިހެން ވިދާޅުވީ ރައްޔިތުންގެ މަޖިލީހުގެ މިއަދުގެ ޖަލްސާގައި، ނޫމަޑިއަށް ސަރުކާރުން ބަދަލުދިން މައްސަލައުގައި، މަޖިލިސް މެންބަރުން ކުރެއްވި ސުވާލުތަކަށް ޖަވާބު ދެއްވަމުންނެވެ.\nމިނިސްޓަރު ވިދާޅުވީ، ނޫމަޑި ރިސޯޓްސް އެންޑް ރެސިޑެންސަސް (ނޫމަޑި)އާ ހަވާލުކުރި ދެ އެއްބަސްވުމެއް ގާނޫނާ ހިލާފަށް، ކުރީގެ ސަރުކާރުން އުވާލުމުގެ މައްސަލައިގައި ބަދަލު ހޯދުމަށް\nނޫމަޑިން ސަރުކާރުގެ މައްޗަށް ހުށަހެޅި މައްސަލަ ނެދަލޭންޑްސްގެ ދަހޭގަންގައި ހުންނަ ޕާމަނަންޓް ކޯޓު އޮފް އާބިޓްރޭޝަންގައި ކުރިޔަށް ދިޔައިރު، ނޫމަޑިއާ އެއްކޮޅަށް ހެކިބަހުގެ ގޮތުގައި ކުރީގެ ހައުސިން މިނިސްޓަރު ޑރ. މުހައްމަދު މުއިއްޒު ދެއްވި ބަޔާނުގެ ސަބަބުން ސަރުކާރު ފަރާތުގެ ކޭސް ވަރަށްބޮޑަށް ބަލިކަށިވެގެންދިޔަ ކަމަށެވެ. އަދި އެ މައްސަލަގައިގައި ބަދަލުދޭން ޖެހުނީވެސް ކުރީގެ ސަރުކާރުން ބަލަންވާ ވަރަށް ނުބަލައި ކަންތައްތައް ކުރުމުން ކަމަށް އަމީރު ވިދާޅުވިއެވެ.\n"ސެޓްލްމަންޓް ކޮމިޓީގެ ފަރާތުން އަޅުގަނޑުމެން ވާނެ އެޓާނީ ޖެނެރަލްގެ ފަރާތުން ފުލުހަށް މައްސަލަ ހުށަޅައިފަ އޭރުގެ ހައުސިން މިނިސްޓަރު ޑރ. މުހައްމަދު މުއިއްޒުގެ ޖިނާއި ތަހުގީގެއްކޮށް އެމައްސަލަ ޕްރޮސިކިއުޓާ ޖެނެރަލަށް ފޮނުވަން،" ފިނޭންސް މިނިސްޓަރު ވިދާޅުވިއެވެ.\nމި މައްސަލަ ތަހުގީގު ކުރަން ފޮނުވާފައިވާއިރު، ނޫމަޑި މައްސަލައިގައި، ޑރ. މުއިއްޒު ނާޖާއިޒް މަންފާއަށް، ރައްޔިތުންގެ މަޖިލީހުގެ މާލިއްޔަތު ކޮމިޓީއަށް ދޮގު މައުލޫމާތު ދެއްވި މައްސަލައެއް ބެލުމަށް ރައްޔިތުންގެ މަޖިލީހުންވެސް ވަނީ ފާސްކޮށްފައެވެ.\nގުޅޭ ޓެގު ޕޮލިސް ޑރ. މުހައްމަދު މުއިއްޒު ރައްޔިތުންގެ މަޖިލިސް އިބްރާހީމް އަމީރު ނޫމަޑި ރިސޯޓްސް އެންޑް ރެސިޑެންސަސް


Imaaraai kurumuge dhaairaa noon hurihaa dhaairaa eh dhanee kuriaramun: survey | Mihaaru\nއިމާރާތްކުރުމުގެ ދާއިރާ ނޫން ހުރިހާ ދާއިރާއެއް ދަނީ ކުރިއަރަމުން: ސާވޭ\n23 އޮކްޓޯބަރ 2020 - 17:17\nއެކި ދާއިރާތައް ކުރިއަރަމުން އަންނަ މިންވަރު ބެލުމަށް އެމްއެމްއޭ އިން ކޮންމެ ކުއާޓަރެއްގައި ހަދާ މި ސާވޭއިން ދައްކާގޮތުގައި މި އަހަރުގެ ދެވަނަ ކުއާޓަރާ އަޅާ ބަލާއިރު ތިންވަނަ ކުއާޓާގައި އިމާރާތް ކުރުމުގެ ދާއިރާ ވަނީ ކުޑަކޮށް ރަނގަޅުވެފަ އެވެ. ނަމަވެސް ގިނަ މަސައްކަތްތައް މަޑުޖެހިފައި އޮތުމުން އެ ދާއިރާ ކުރިއަރަމުން ނުދާކަމަށް ސާވޭގައި ބައިވެރިވި ކުންފުނިތަކުން ވަނީ ބުނެފަ އެވެ.\nތިންވަނަ ކުއާޓަރުގައި އިމާރާތް ކުރުމުގެ ދާއިރާ ދަށްވި ނަމަވެސް މި އަހަރުގެ ފަހު ކުއާޓަރުގައި އެ ދާއިރާ ކުރިއަރާނެ ކަމަށް ސާވޭގެ ބައިވެރިން ވަނީ ލަފާކޮށްފަ އެވެ.\nސާވޭ އިން ދައްކާގޮތުން މާލެ ސަރަހައްދުގައި އިއުލާންކުރި ލޮކްޑައުނަށް ދިން ލުޔާ އެކު މިދިޔަ ކުއާޓާގައި އެންމެ ބޮޑަށް ކުރިއަރާފައިވަނީ ހޯލްސޭލް އަދި ރީޓެއިލް ވިޔަފާރި އެވެ. ލޮކްޑައުންގެ ސަބަބުން މިއަހަރުގެ ދެވަނަ ކުއާޓަރުގައި އެ ދާއިރާ އޮތީ އެއްކޮށް ހުއްޓިފަ އެވެ. އެހެންނަމަވެސް މިދިޔަ ކުއާޓާގައި އެ ދާއިރާ ކުރިއަރައިފައިވާއިރު މި ކުއާޓާގައި ވެސް ދާއިރާ ކުރިއަރާނެ ކަމަށް ލަފާ ކުރެ އެވެ.\nކޮވިޑް-19ގެ ސަބަބުން ރާއްޖޭގެ ޓޫރިޒަމް ހުއްޓިފައި އޮތުމަށްފަހު އަލުން ފަށާފައި ވަނީ ވެސް މިދިޔަ ކުއާޓަރުގަ އެވެ. އެހެންކަމުން މިދިޔަ ކުއާޓާގައި އެ ދާއިރާ ވެސް ކުރިއަރައިފައިވާ ކަމަށް ސާވޭގައި ބައިވެރިވި ކުންފުނިތަކުން ވަނީ ބުނެފަ އެވެ.\nކޮންމެ އަހަރެއްގެ ވެސް ހަތަރުވަނަ ކުއާޓަރަކީ ޓޫރިޒަމަށް އޮންނަ ޑިމާންޑް އެންމެ ބޮޑަށް އިތުރުވެގެންދާ "ޕީކް ސީޒަން" އެވެ. އެހެންކަމުން މި ކުއާޓާގައި ވެސް ޓޫރިޒަމް ދާއިރާ ކުރިއަރާނެ ކަމަށް ވަނީ ލަފާކޮށްފަ އެވެ.\nއެމްއެމްއޭގެ ސާވޭ ދައްކާ ގޮތުގައި މިދިޔަ ކުއާޓާގައި ހުރިހާ ދާއިރާއެއްގެ ވިޔަފާރިތަކަށް، (ހާއްސަ ގޮތެއްގައި ޓޫރިޒަމާއި އިމާރާތްކުރުމުގެ ދާއިރާ)އަށް ކްރެޑިޓްގެ ގޮތުގައި ފައިސާ ހޯދުމަށް ވަނީ އިތުރަށް ދަތިވެފަ އެވެ. އަދި މި ކުއާޓަރުގައި ވެސް ކްރެޑިޓްގެ ގޮތުގައި ފައިސާ ހޯދަން ދަތިވާނެ ކަމަށް ސާވޭގެ ބައިވެރިން ވަނީ ލަފާކޮށްފަ އެވެ.\nމި އަހަރުގެ ތިންވަނަ ކުއާޓާގެ ސާވޭގައި ރާއްޖޭގެ އެކި ދާއިރާތަކުގެ 104 ބޮޑެތި ކުންފުނިން ވަނީ ބައިވެރިވެފަ އެވެ.\nދަތުރުފަތުރު ކޮންސްޓްރަކްޝަން ދާއިރާ ޓޫރިޒަމް އެމްއެމްއޭ ރީޓެއިލް ވިޔަފާރި ކޮމިޔުނިކޭޝަން\nޢެމްއެމްއޭ މީ ކީއްކުރާތަނެއްތަ.އެމް އެމް ޕީ އާރު ސީ ގެ ވައްކަން ކުރީ މިމީހުންގެ ލޯމަތިން. ޢިންޕުލޭޝަން އެހާމަތި. ޜުފިޔާގެ އަގު ނުހިފެހެއްޓޭ. ޥަޒީފާ ނެތް މީހުން އެހާގިނަ. ޟިތަން ދުވަހަކުވެސް އޮޑިޓެއް ކުރިބާ. ކޮބާ އިހުމާލުވި ގަވަރުނަރު. ޢަދިވެސް ސަރުކާރު ހަރުދުގަ ނިއުޔޯކުގަ ބަހައްޓާފަތަ\nކުރިއެރުމެއް ނުލިބެއެވެ. އެމއއެމް އޭ އަކީ ރައްޔިތުނއނާއި ވިޔަފާރި ތަކުގެ ޢަދުއްވެކެވެ. ލޮކްޑައުނުން އަރައިގަތުމަށް ތިޔަ އެމްއެމްއޭ އިން ކުރީ ކޮން ކަމެއް ހެއްޔެވެ؟ އެމްއެމްއޭ އަކީ ނިދާފައި އޮތް މުވައްސަސާއެކެވެ.\nޑައުން ލައިޓް އޮފް ފިއުޗަރް\nލޮލް ކޮން ކޮން ދައިރާ ތަގެއްގެ ވާހަކަބާ މިދައްކަނީ. ޜާއްޖޭގަ އޮންނަނީ3ދާއިރާތަ\nލޮކްޑައުން ކުރުމުން ހުރިހާ ކަމެއް ހުއްޓިފައިވެ އަލުން ފަށައިގަތީނު..ކުރި އެރުމަކީ ލޮކްޑައުންގެ ކުރިންއޮތް ވަރަށްވުރެ މަތިވުން..\nލޭ ބޯ ބޭންކް\nބޭންކް ތަކުގެ އުދަގޫ ވެސް ބޮޑީ އެވެ. މީހެއްގެ މުޅި ދިރި އުޅުން ތަހުނު ކޮށްފައި ވެސް ލޯނެއް ދެނީ ވަރަށް އުދަގުލުން ނެވެ.ކަމެއް ކުރެވޭ ވަރަކަށް ލޯނެއް ވެސް ނުދޭނެ އެވެ.\nބޭންކްތަކުގެ މައްސަލަ އެއް ނޫނެވެ. އެމްއެމްއޭ ގެ ކަންޖޫސްކަމެވެ.


Dharifulhaa, Namaadheve. | Vaahaka\nއަބްދުﷲ ނަޝީދު January 27, 2019\t11 Comments\nއިންސާނުން ދުނިޔެ ފޮނުއްވާފައިވަނީ الله سبحان و تعالىٰ އަށް އަޅުކަން ކުރާށެވެ. އެގޮތުން އިންސާނުންގެ މައްޗަށް5ނަމާދު ކުރުމަށް އެކަލާނގެވަނީ އަމުރު ކުރައްވާފައެވެ. ނަމަވެސް މިއަދު އިންސާނުންވަނީ ހައްދުފަހަނައަޅާ ގޮސް ދުނިޔެއަށް ގެއްލިފައެވެ. ނަމާދަކީ ބޭނުން އިރަކު ކުރެވޭނެ އެއްޗެއްކަމަށް ގިނަމީހުން ދެކިގެން އުޅެއެވެ.\nއަޒީޒްއަކީ ޒުވާނެކެވެ. ރީތިކަމާ މުއްސަނދިކަން އޭނާއަށް الله سبحان و تعالىٰ ވަނީ ދެއްވާފައެވެ. އަޒީޒްގެ މައިންބަފައިން ތިބެނީ އޭނާ އުޅޭ ގެއާ ދުރުހިސާބެއްގައި ކަމުން ކޮންމެ ހުކުރު ދުވަހަކު އޭނާ އެމީހުންނަށް ޒިޔާރަތްކުރެއެވެ. ނަމަވެސް އެ ޒިޔާރަތް އަބަދުވެސް ކުރުވެފައި އޮންނަނީ އަޒީޒްގެ މައިންބަފައިން އޭނާ އަޑުއަހަން ބޭނުންނުވާ ސުވާލުތައް ކުރާތީއެވެ. އަޒީޒްގެ މައިންބަފައިން އަބަދުވެސް އަޒީޒް ނަމާދު ކުރިންތޯ ސުވާލުކުރެއެވެ. ނަމަވެސް އަޒީޒް އެމީހުންނަށް ހެދުނު ދޮގެއް ހަދާ ވާހަކަ އޮޅުވާލަން މަސައްކަތްކުރެއެވެ. ނަމަވެސް މައިންބަފައިން އެމީހުންގެ ނަސޭހަތް އަޒީޒްއަށް ނުހުއްޓި ތަކުރާރުކުރެއެވެ. ނަމާދުގެ މުހިންމުކަމާ އޭގެން ލިބޭ ސަވާބާ ފައިދާގެ ވާހަކަތައް ކިޔަން ފެށުމުން އަޒީޒް އެގެއިން ނުކުމެގެން ދެއެވެ. ނަމަވެސް ދަނިކޮއްވެސް އަލްވަދާއުގެ ގޮތުގައި މައިންބަފައިން ބުނަނީ ދަރިފުޅާ ނަމާދެވެ.\nމައިންބަފައިން ކައިރިން އާދެވުމާއެކު އަޒީޒް އޭނާގެ ދިރިއުޅުމައިގެން ކުރިއަށްދެއެވެ. ހަތަރުދަމު ފޯނުގައި ކުދިންނާ ވާހަކަ ދައްކައިގެން އޭނާގެ މުއްސަނދިކަމުގެ ވީޑިއޯތައް މީސްމީޑިއާގައި ހިއްސާކުރެއެވެ. އަދި ކޮންމެ ރެޔަކު ދުނިޔޭގެ އުފާތައް ހޯދުމަށް ކްލަބްތަކަށް ގޮސް މަސްތުވުންފަދަ ކަންކަންވެސް ކުރެއެވެ. މިގޮތުގައި ރޭ ހަތަރުދަމު ހޭދަކޮއްފައި ގެއަށް އަންނަނީ އިރުއެރުމުންނެވެ. މިގޮތަށް އަޒީޒްގެ ދުވަސްތައް ދާއިރު އޭނާ އެއްގޮތަކަށްވެސް އާޙިރަތާމެދު ވިސްނާނުލައެވެ. މީސްމީހުން މަރުވެގެން ގެންދާތަން އަޒީޒްއަށް ފެނުނަސް ކަންފުޅެއްވެސް ހިތަކަށް ނާރައެވެ.\nއެއްރެޔެއްގެ ދަންވަރެވެ. އަޒީޒް ނައިޓް ކްލަބް ތެރޭގައި ފޯރިނަގާ އުފާތައް ހޯދަމުން ދިޔައެވެ. ފަހަރަކު އަންހެނެއްގައި ކޭއްތެމުން ފައިސާތައް އުކަމުން އޭނާ ބާރަށް ހީހީފައި ރާބޮއެހަދައެވެ. ނެށުމުގެ ފޯރީގައި ހުއްޓާ މީހުންތައް ހަޅޭއް ފަޅޭއްޖަހައިގެންފިއެވެ. ވެގެން އުޅޭގޮތް ބަލާލިއިރު މުޅި ކްލަބް ވަށާ ވަނީ އަލިފާން ރޯވެފައެވެ. އެތަނުން ނުކުމެވޭނެ ގޮތެއް ހޯދުމަށް އަޒީޒް މަސައްކަތްފެށިއެވެ. ކައުންޓަރު މައްޗަށް އަރާ ސީލިންގް ފަޅާލައިގެން ވެންޓިލޭޝަންތެރެއިން އަޅާފައި މަގުމައްޗަށް ނުކުތެވެ. އަޒީޒް ލޯ ކުރިމަތީ މުޅި ކްލަބް އަނދާ އަޅިއަށް ވެއްޖެއެވެ. އިރުކޮޅަކުން އަޒީޒް ފޯނު ރިންގްވާން ފަށާފިއެވެ. އެއީ އަޒީޒްގެ މައިންބަފައިންނެވެ. ފޯނު ނަގާ ކަންފަތުގައި ޖެހުނުތަނުން އަޒީޒް ސަލާމަތުން ހުރި ވާހަކަ ވަގުތުން މައިންބަފައިންނަށް އެނގިއެވެ. މައިންބަފައިން އަޒީޒްއަށް ދިމާވި ހާދިސާއާމެދު ވިސްނާ ފިކުރުކުރުމަށް ނަސޭހަތްދިނެވެ. އަދި އަވަހަށް ތައުބާވެ ނަމާދުކުރުމަށް ނަސޭހަތްދިނެވެ. ނަމަވެސް މައިންބަފައިންނަށް ބަހަނާ ދެއްކުމަށްފަހު ފޯނު ކަނޑާލާ އެވަރުކަމެއް ނޫންކަމަށް ހިތާ ކާރަށް އަރާ ގެއާ ދިމާލަށް ދިޔުމަށް ދުއްވާލިއެވެ. ހައިވޭ ހުރަސްކޮއް ޖަންގަލީގެ މަގުން ގެއާދިމާލަށް ދުއްވާ ދުއްވާ ހުއްޓާ ކުއްލިއަކަށް ކާރުމައްޗަށް ވެއްޓުނީ ގަހެކެވެ. ގަސް ވެއްޓުމާއެކު ކާރު ކޮންޓްރޯލުން ނައްޓައިގެން ގޮސް މަގުގެ އެއްފަރާތައް އަރިއަޅާލިއެވެ.\nޒަޙަމްވެފައިވާ އަޒީޒްއަށް އެހީވުމަށް މީހަކު ނާންނަތާ އެއްގަޑިއިރުވީއެވެ. ދުއްވާ އެއްޗެއްގެ ހިލަމެއްވެސް އެމަގަކަށްނުވެއެވެ. ނުވިތާކަށް ފޯނުގެ ރޭންޖްވެސް ނުލިބެއެވެ. މިހާލުގައި އަޒީޒް އޮންނަތާ މިހާރު ހަތަރު ގަޑިއިރުވީއެވެ. ގައިން ފައިބަމުން ދިޔަ ލޭތައް ނުހުއްޓި މުޅި މީހާ ހުދުވާން ފަށާފިއެވެ. އަޒީޒްގެ ކަންފަތައް ކުޑަވަރެއްގެ އަޑެއް އިވުނެވެ. އެއީ އިންސާނެއްގެ ފިޔަވަޅުގެ އަޑެވެ. އަޒީޒްގެ މެރި މެރި އޮތް ލޮލަށް އެމީހެއްގެ މޫނު ފެނުނެވެ. އެއީ ޕޮލިހެކެވެ. އޭނާ ކިޔަމުންދަނީ އެންމެ އެއްޗެކެވެ. ކޮއްކޯއެވެ لَا إِلٰهَ إِلَّا ٱلله ކިޔާށެވެ. ނަމަވެސް އަޒީޒްގެ ދޫ މި ލުއި ކަލިމަ ކޮޅު ކިޔުމަށް ހަމަ ހިލާ ގުޑާވެސް ނުލިއެވެ. ކުއްލިއަކަށް ނޭވާ ހާސްވާން ފަށާފިއެވެ. މަރުގެ މަލާއިކަތާ ހާޒިރުވެ އަޒީޒްގެ ފުރާނަ ހަށިގަނޑާ ވަކިކޮއްފިއެވެ.\nNamaadhu alhaameehunna huri goyye thifennanee\nNamaadhu alhaameehunna huri goyye thifennanee namaadhu alhaa mee hunna aeyge azaabu miduniyey gaves fennaane\nނަމާދަކީ ކިހާ މުހިންމު ކަމެއްކަން މި ވާހަކައިން އިގިގެންދިޔަ.\nV ibray theri vaahakaeh n maa dhakee kihaa muhin mu eh chekan mi vaa hakain in gingije\nVarah best vaahakaeh\nތިންކް އެބައުޓް އިޓް ގާއީސް\nNaamaadhuakee manas aha noon\nShukuriyya v ibraitheri\nvarah ibraihtheri waahaka eh.. mifadha wahakathah gina ginain liyegen vs bayaku islaahu wedhaane\nprayer is more important for Muslims brothers and sisters


ޔުނައިޓެޑް ވިކްޓަރީ ބަލިކޮށް އީގަލްސް ލީގުގެ އެއްވަނައަށް\nއެސްޓީއޯ މާލޭ ލީގުގައި ރޭ ޔުނައިޓެޑް ވިކްޓަރީ (ޔޫވީ) އާއި ކްލަބް އީގަލްސް ބައްދަލުކުރި މެޗު 2-4 ގެ ނަތީޖާއިން އީގަލްސް މޮޅުވެ ލީގުގެ އެއްވަނައަށް ޖެހިލައިފިއެވެ.\nމި މެޗުގެ ނަތީޖާއާއެކު ލީގުގެ އެއްވަނައިގައި އީގަލްސް އޮތީ ކުޅުނު ހަ މެޗުން 11 ޕޮއިންޓް ލިބިގެންނެވެ. ދެވަނައިގައި އޮތް ނިއު ރޭޑިއަންޓް ދެ މެޗު މަދުން ކުޅެފައިވާއިރު، ހަތަރު މެޗުން ނިއުއަށް ލިބިފައިވަނީ 10 ޕޮއިންޓެވެ. ތިންވަަނައިގައި އޮތް މާޒިޔާ ސްޕޯޓްސް އެންޑް ރެކްރިއޭޝަން ކްލަބާއި ޓީސީ ސްޕޯޓްސް ކްލަބަށް ވެސް ލިބިފައިވަނީ 10 ޕޮއިންޓެޑެވެ.\nރޭގެ މެޗުގައި ފުރަތަމަ ލަނޑު ޖަހައި ލީޑު ނެގީ އީގަލްސްއިންނެވެ. އީގަލްސްއަށް މި ލަނޑު ކާމިޔާބުކޮށްދިނީ މެޗުގެ 30 ވަނަ މިނެޓުގައި މުހައްމަދު ނައީމެވެ. ނައީމް މި ލަނޑު ކާމިޔާބުކުރީ ޔޫވީއިން އެއް ކުޅުންތެރިޔަކު މަދުން ކުޅެމުން ދަނިކޮށެވެ. އެއީ ޔޫވީގެ އަހުމަދު އަވީނަށް ލިބުނު އަނިޔާއާ ގުޅިގެން ދަނޑުން ބޭރުގައި ފަރުވާ ދެމުން ދަނިކޮށެވެ.\nމެޗުގެ 33 ވަނަ މިނެޓުގައި، އަނިޔާގެ ސަބަބުން ދަނޑުން ބޭރުގައި ފަރުވާދެމުން ދިޔަ ޔޫވީގެ އަވީންގެ ބަދަލުގައި އެހެން ކުޅުންތެރިޔަކު އެރުވިއެވެ. އަވީންގެ އިތުރުން ޔޫވީގެ ބްރެޒިލް މިޑްފިލްޑަރު ޕައޮލޯ ރިބެރޯ ވެސް ވަނީ އެ ވަގުތު ބަދަލުކޮށްފައެވެ. މި ދެ ކުޅުންތެރިންގެ ބަދަލުގައި ކުޅެން އެރުވީ ހަސަން ފައިރޫޒް (ލަކީ) އާއި އިސްމާއިލް ޝާފިއުއެވެ.\nމި ދެ ބަދަލާއެކު ޔޫވީން ވަނީ ކުޅުން ވަރުގަދަކޮށްފައެވެ. ނަތީޖާއެއްގެ ގޮތުން، މެޗުގެ 41 ވަނަ މިނެޓުގައި ޔޫވީއިން ބަދަލު ކުޅުންތެރިއެއްގެ ގޮތުގައި ކުޅެން އެރުވި ލަކީ ވަނީ ލަނޑެއް ޖަހައި ޔޫވީއަށް މެޗުގެ ނަތީޖާ ހަމަހަމަކޮށްދީފައެވެ. މެޗުގެ ފުރަތަމަ ހާފު ނިމުނީ 1-1 ގެ ނަތީޖާއިން ދެ ޓީމު އެއްވަރުވެފައި އޮވެގެންނެވެ.\nމެޗުގެ ދެވަނަ ހާފު ފަށައިގެން ވެސް ޔޫވީއިން ވަނީ ކުޅުން ވަރުގަދަކޮށް ލީގު ނަގަން މަސައްކަތްކޮށްފައެވެ. އެ ގޮތުން، ދެވަނަ ހާފު ފަށައިގެން ފުރަތަމަ މިނެޓުގެ ތެރޭގައި ޔޫވީގެ ރަފީނިއާއަށް ވަނީ ލަނޑު ޖަހާނެ ރަނގަޅު ފުރުސަތެއް ލިބި ބޭކާރުވެފައެވެ. އެހެން ނަމަވެސް، ކުރި މަސައްކަތުގެ ނަތީޖާއެއްގެ ގޮތުން، މެޗުގެ 51 ވަނަ މިނެޓުގައި ޔޫވީން ވަނީ ލަނޑެއް ޖަހައި މެޗުގެ ލީޑު ނަގައިފައެވެ. ޔޫވީއަށް މި ލަނޑު ކާމިޔާބުކޮށްދިނީ ޓްރިނިއާޑް ފޯވާޑް ސެމިއުލް ކޯޑެލްއެވެ.\nޔޫވީއަށް މެޗުގެ ލީޑު ހިފަހައްޓާލެވުނީ މިނެޓެއް ވަންދެނެވެ. ޔޫވީއިން ލީޑު ނެގިތާ މިނެެޓެއް ފަހުން އީގަލްސްގެ ލުއިޒް އެޑުއާޑޯ ވަނީ ލަނޑެއް ޖަަހައި މެޗުގެ ނަތީޖާ އަލުން ހަމަކޮށްފައެވެ. މެޗު ނިމެން ހަތަރު މިނެޓަށް ވެފައި ހުއްޓައި އީގަލްސްއަށް އަލުން މެޗުގެ ލީޑު ނަގައިދިނީ ވެސް ލުއިޒް އެޑުއާޑޯއެވެ. އޭގެ ދެ މިނެޓު ފަހުން ލުއިޒް އެޑުއާޑޯ ވަނީ އިތުރު ލަނޑެއް ޖަހައި އޭނާގެ ހެޓްރިކް ފުރިހަމަކޮށްފައެވެ.\nމާލޭ ލީގުގައި އިއްޔެ ހަވީރު މާޒިޔާއާއި ޓީސީ ބައްދަލުކުރި މެޗު ނިމުނީ 0-2 ގެ ނަތީޖާއިން ޓީސީ މޮޅުވެގެންނެވެ. މި މެޗުގައި ޓީސީއިން ކާމިޔާބުކުރި ދެ ލަނޑު ވެސް އެ ޓީމަށް ކާމިޔާބުކޮށްދިނީ އިޝާން އިބްރާހިމެވެ.\nމާލޭ ލީގުގައި މިއަދު ހަވީރާއި މިރޭ ވެސް މެޗެއް ކުޅޭނެއެވެ. މިއަދު ހަވީރު ކުޅޭ މެޗުގައި ބައްދަލުކުރާނީ ނިއު ރޭޑިއަންޓް ސްޕޯޓްސް ކްލަބާއި ކްލަބް ގްރީން ސްޓްރީޓްސްއެވެ. މި މެޗުން މޮޅުވެގެން ލީގުގެ އެއްވަނައަށް ޖެހިލުމުގެ ފުރުސަތު ނިއުއަށް އެބައޮތެެވެ. ލީގުގައި މިރޭ ބައްދަލުކުރާނީ ވިކްޓަރީ ސްޕޯޓްސް ކްލަބާއި ކްލަބް ވެލެންސިއާއެވެ.


Tesla vehicle thah traffic light ah huttaane | Mihaaru\nޓެސްލާ ވެހިކަލްތައް ޓްރެފިކް ލައިޓަށް ހުއްޓާނެ: އީލަން މަސްކް\n01 މެއި 2020 - 08:362comments\nއީލޮން މަސްކް ވިދާޅުވި ގޮތުގައި ޓެސްލާ ވެހިކަލްތައް އަމިއްލަ އަށް ޓްރެފިކް ލައިޓަށް ހުއްޓާ ދުވަސް އެބަ ގާތް ވެ އެވެ. ޓެސްލާ ވެހިކަލްތަކަށް އެ ވަރު ދެނެގަންނަން މިހާރު އެނގޭ ކަމަށް އޭނާ ވިދާޅުވި އެވެ.\nއީލޮން މަސްކް އެހެން ވިދާޅުވި ނަމަވެސް، އާންމު ދުއްވުތަކަށް މި ފަދަ ކާރުތަކެއް އަދި ނުނެރެ އެވެ. އެހެން ނަމަވެސް، ޓްރެފިކް ލައިޓްތައް އަދި ޓްރެފިކް ފުލުހުން ބޭނުންކުރާ ނިޝާންތައް ދެނެގަންނަން އެނގޭ ފެންވަރަށް ޓެސްލާ ވެހިކަލްތައް ދަނީ އުފައްދަމުންނެވެ. މިއީ އަދި ފެކްޓަރީގައި ޓެސްޓްކުރެވޭ ޓެކްނޮލޮޖީ އެކެވެ.\nމަގުތަކުގައި ކާރުތައް މިހާރު ވެސް އަމިއްލަ އަށް ދުވެ އެވެ. މަގުތަކުގައި ކާރުބާރު ބޮޑުވާ ވަގުތުތަކުގައި ވެސް ޑްރައިވަރެއް ބޭނުމެއް ނުވެ އެވެ. އެހެން ނަމަވެސް، މިއީ އާންމުންނަށް މުޅިން ދޫކޮށްލެވޭ ފެންވަރުގެ ޓެކްނޮލޮޖީއެއް ނޫނެވެ.\nޓެސްލާގެ މަގުސަދަކީ އެއްގޮތަކަށް ވެސް ޑްރައިވަރަކަށް ބޭނުންނުޖެހުމެވެ. ތަންދޮރު ބަލައި އަމިއްލ އަށް ދުއްވައި، ޓްރެފިކް ލައިޓަށް ހުއްޓުމެވެ. ޓްރެފިކް ފުލުހުން ދޭ އިރުޝާދުތައް ބަލައިގަނެ އަމިއްލަ އަށް ދުވެލި ކޮންޓްރޯލްކުރާ ފެންވަރަށް ކާރުތައް އުފެއްދުމެވެ. ޓެސްލާ އަކީ އެ މީހުންގެ ކަރަންޓް ކާރުތަކުގައި ވަރަށް އުންމީދީ ޓެކްނޮލޮޖީ ގާއިމުކުރާ ކުންފުންޏެކެވެ.


ބެލްޖިއަމްގައި 'ގަބުރު މަލެއް' ފޮޅިއްޖެ\nބެލްޖިއަމްގައި ‘ގަބުރު މަލެއް’ ފޮޅިއްޖެ\nދުނިޔޭގެ އެންމެ ބޮޑު، އެންމެ މަދުން ފޮޅޭ އަދި އެންމެ ކުނިވަސް ދުވާ މާ ކަމަށްވާ ‘ކޯޕްސް ފްލާވަރ’ ނުވަތަ ‘ގަބުރު މާ’ގެ ނަން ދެވިފައިވާ މަލެއް ބެލްޖިއަމްގައި މިދިޔަ ހަފުތާގައި ފޮޅިއްޖެއެވެ. ދުނިޔޭގައިވާ އެންމެ ކުނިވަސް ދުވާ މާ ކަމަށް މި މާ ބެލެވެނީ މި މަލުން ދުވަނީ އިންސާނުންގެ ކުނިވެފައި ހުންނަ ގަބުރުން ދުވާ ވަސް ކަމަށްވާތީއެވެ.\nއިންޑޮނޭޝިޔާގެ ސުމަތްރާގައި ހެދޭ، ސައިންޓިފިކް ނަމެއް ކަމަށްވާ ‘އެމޯފޯފޭލަސް ޓައިޓޭނިއަމިސް’ގެ ނަން ދީފައިވާ މި މާ، ވޭތުވެދިޔަ ފަސް އަހަރުގެ ތެރޭގައި ބެލްޖިއަމްގެ ގައުމީ ބޮޓަނިކަލް ބަގީޗާގައި ފޮޅުނު މިއީ ތިން ވަނަ ފަހަރެވެ. ބިންމަތިން ސީދާ ތަނޑަކުން ފަޅާ މި މަލަކީ އެވްރެޖްކޮށް 10 ފޫޓު އުސްމިނުގައި ހުންނަ މަލެކެވެ. ނަމަވެސް ބެލްޖިއަމްގެ ބޮޓަނިކަލް ބަގީޗާގައި ފޮޅުނު މަލުގެ އުސްމިނުގައި ހުރީ 8 ފޫޓެވެ.\nމި މަލުގެ އުމުރަކީ3ދުވަހެވެ. އެހެންކަމުން ވަރަށް ނާދިރު މި މަންޒަރު ބެލުމަށާއި މި މަލުން ވަސް ބެލުމަށް އެތައް ހާސް ބަޔަކު ޝައުގުވެރިވެފައިވާތީީ ބެލްޖިއަމުން މި ބަގީޗާ ވަނީ ރޭގަނޑު ދަންވަރު ވެސް މެހެމާނުންނަށް ހުޅުވާލައިިފައެވެ.


Noorul-islam.NET :: އިސްލާމީ ދައުލަތެއް ދެކެ ބިރު ގަންނަނީ ކީއްވެ؟\nއިސްލާމީ ދައުލަތެއް ދެކެ ބިރު ގަންނަނީ ކީއްވެ؟\nއިސްލާމީ ޝަރީޢަތަކީ ފުރިހަމަވެފައިވާ ޝަރީޢަތެކެވެ. ދައުލަތާއި ވެރިކަމުގެ ވާހަކަ އިސްލާމީ ޝަރީޢަތުގައި އައިސްފައިވެއެވެ. މުޙައްމަދުގެ ފާނު މައްކާއިން މަދީނާއަށް ހިޖުރަކުރެއްވުމަށް ފަހު، އެންމެ ފުރަތަމަ ވެސް ކުރެއްވި ކަންކަމުގެ ތެރޭގައި އިސްލާމްދީނާއި، މުސްލިމުން ޙިމާޔަތްކުރާނޭ ދައުލަތެއް އިޢުލާންކުރެއްވިއެވެ. <?xml:namespace prefix = "o" />\nއިސްލާމްދީން ޙިމާޔްތަކޮށް، ދީނުގެ ޙުކުމްތަށް ތަންފީޒުކުރާ ދައުލަތެއް އޮތުމަކީ ދީނުގެ އެއްބައެވެ. އެއާ ނުލާ ދީނަށް ފުރިހަމަ ކަމެއް ނާންނާނެއެވެ. އިސްލާމްދީނާއި، ސިޔާސަތާ އެއްވެސް ގުޅުމެއް ނުވާކަމަށް ދެކެވެމުންދާ ވާހަކަތަކީ އެއްވެސް އަސްލެއް އުސޫލެއް އޮތް ވާހަކަތަކެއްނޫނެވެ.\nއެހުރިހާ ވާހަކަތަކެއް ނިކުންނަނީ ޔަހޫދީންނާއި، ނަޞާރާއިންގެ ނަޒަރިއްޔާތަކުންނެވެ. އެއީ އިސްލާމްދީނާއި، މުސްލިމުން ފަހަތަށް ޖައްސާލުމަށްޓަކައި ދައްކަމުންދާ ވާހަކަތަކެކެވެ. އިސްލާމްދީނަކީ ހަމަ އެކަނި މިސްކިތަށް އޮންނަ ދީނެއްނޫނެވެ. އެއީ އަޅުކަމާއި، ވެރިކަމުގެ ދީނެވެ. ދީނުގެ އުޞޫލުތަކަށް ނަޒަރު ހިންގާލުމުން މިކަންތައް އަޅުގަނޑުމެންނަށް ވަރަށް ރަނގަޅަށް ފާހަގަކުރެވޭނެއެވެ.\nއިސްލާމްދީނުގައި ކަނޑައަޅުއްވާފައިވާ ޤިޞާޞްއާއި، ޙުދޫދުތަކާއި، އަދި އެހެނިހެން ތަޢުޒީރީ އަދަބުތަކަކީ އެ ޤާއިމުކުރުން ވެރިކަމުގެ މަސްއޫލިއްޔަތުގެ ތެރޭގައިވާ ލައްވާފައިވާ ކަންކަމެވެ. އަދި ހެޔޮކަންތަކަށް އަމުރުކުރުމާއި، ނުބައި ކަންތައްތައް ނަހީކުރުމާއި، ޒަކާތްނެގުމާއި، އެ ޒަކާތް ބެހުމަކީ ޙާކިމުގެ އިސް ވާޖިބު ތަކެވެ.\nއަދި ޢަދުލުވެރިކަން ޤާއިމު ކުރުމާއި، ޙައްޤުތަށް ހޯދައި ދިނުމަކީ ޙާކިމުގެ ވާޖިބުތަކުގެ ތެރެއިން ވާކަންކަމެވެ. ވީމާ އިސްލާމްދީނާއި، ސިޔާސަތާ، ނުވަތަ ވެރިކަމާ ގުޅުމެއް ނެތް ކަމަށް ބުނުމަކީ ބާޠިލު ވާހަކަތަކެކެވެ.\nޔަހޫދީންނާއި، ނަޞާރާއިންގެ މަންސޫޚުވެފައިވާ ޝަރީޢަތްތަކުގައި ވެރިކަމެއްގެ ވާހަކަ، ނުވަތަ ދައުލަތެއްގެ ވާހަކަ ބަޔާންކުރެވިފައި ނުވެއެވެ. އިސްލާމްދީނުގައި ޙާކިމާއި، ރައްޔިތުންގެ ވާޖިބުތަށް ވަރަށް ރަނގަޅަށް ބަޔާންކުރައްވާފައިވެއެވެ. އަދި ދީން ޤާއިމުކުރުމުގެ ވަރަށް ބޮޑު ބާރެއް ޙާކިމަށް ދެއްވާފައިވެއެވެ.\nއިސްލާމްދީންވަނީ އެދީނުގެ ޝަރީޢަތް ޤާއިމުކުރާ ވެރިންނަށް އިޙުތިރާމާއި، ޤަދަރު ދެއްވާފައެވެ. އެފަދަ ވެރިންނަށް ކިޔަމަންތެރިކަން އަދާކުރުމަކީ އީމާންކަމުގެ ތެރެއިންވާ ކަމެއްކަމުގައި ލައްވާފައެވެ.\nނަމަވެސް ޝަރުޢުގެ ހަމަތަކުން ބޭރުވެ، އިސްލާމްދީނުގެ މަގުން އެއްކިބާވެ، މުސްލިމުންގެ ޙައްޤުތަކާމެދު އިހުމާލުވެއްޖެ ވެރިޔާ ޢަޒުލުކުރުމުގެ ޙައްޤު އިސްލާމްދީނުގައި މުސްލިމުންނަށް ދީފައިވެއެވެ. އަނިޔާވެރި ވެރިއަކަށް މުސްލިމު ޖަމާޢަތުގެ ވެރިކަމުގައި ހުރުމުގެ ފުރްޞަތު އެއްވެސް ޙާލެއްގައި ދީގެން ނުވާނެއެވެ.\nމިއަދު މުސްލިމު ޤައުމުތަކަށް ކުރިމަތިވެގެން އުޅޭ، ދީނީ، އަޚުލާޤީ، ސިޔާސީ ، އިޖުތިމާޢީ މައްސަލަތަކަކީއިސްލާމީ ނިޒާމު ނެތުމުގެ ސަބަބުން ކުރިމަތިވެގެން އުޅޭ މައްސަލަތަކެއްކަމުގައި އަޅުގަނޑަށް ފެނެއެވެ. ނަމަވެސް ޔަހޫދީންނާއި، ނަޞާރާއިން މިފަދަ ދައުލަތެއް ދުނިޔޭގައި ޤާއިމުވެގެން ދިއުމަށް ބިރުގަނެއެވެ. މިހެންކަމުން މުސްލިމުންގެ ބޮލުގައި ތަފާތު ބަދުނާމުތަށް އަޅުވަމުން، މުސްލިމުންނާއި، އިސްލާމީ ޤައުމުތަކާ ހަނގުރާމަކޮށް އިނދަޖައްސަމުންދާކަމީ ދުނިޔެ ދައްކަމުން ދާ ޙަޤީޤަތެކެވެ.\nޢިރާޤު ހަނގުރާމައަށް ލަޝްކަރު ފޮނުވަމުން، އެމެރިކާގެ ރައީސް އިޢުލާންކުރެއްވީ އެއީ މުސްލިމު އުންމަތާ އެކު ކުރެވޭ ޞަލީބީ ހަނގުރާމައެއްކަމެވެ. ނަމަވެސް މުސްލިމުންގެ ފުށުން އައި ރައްދު ތަކުގެ ސަބަބުން އެއީ އޮޅިގެން ވިދާޅުވެވުނު އެއްޗެއްކަމުގައި ހެއްދެވިއެވެ. ދެން އައީ އެހެން ނަމެއްގައެވެ. އެއީ ޑިމޮކްރަސީގެ ނަމެވެ. މިނަމުގައި ޢިރާޤަށް އަރައި، އެތަން އަޅުވެތިކޮށް، އެތަށް ހާސްމުސްލިމުންނެއް ކަތިލައި، އެތާގެ ޚަޒާނާތަށް ފޭރި، މުސްލިމް އަންހެނުންގެ ޢިއްފަތްތެރިކަން ފޭރި، އެޤައުމު ބައިބައިކޮށް، އެތަށް ޖަރީމާއެއްވަނީ ހިންގާފައެވެ. މިކަމުގައި އެމެރިކާގެ އެންމެ ބޮޑު ބައިވެރިޔަކީ އިނގިރޭސިވިލާތެވެ.\nދެން އޮތީ އަފްޣާނިސްތާނެވެ. ޓެރަރިޒަމް ނައްތާލުމުގެ ނަމުގައި އެޤައުމުވަނީ އަޅުވެތިކޮށްފައެވެ. ދެން އޮތީ ފަލަޞްތީނެވެ. އެހެން ބަޔަކަށް އެތަނުގައި ދައުލަތެއް ޤާއިމުކޮށްދީ، އެތަނުގެ ރައްޔިތުން އެތަނުން ފައްސާލާފައިވެއެވެ. އަދި އެތަނުގަ ދިރިއުޅޭ ރައްޔިތުން އެބައިމީހުންގެ ޙައްޤުތަށް ހޯދައި، ބައިނަލްއަޤުވާމީ ޤާނޫނުގެ ދަށުން، ފަލަޞްޠީނޭ ކިޔުނު ދައުލަތެއް ޤާއިމުކުރުމަށް ކުރަމުންދާ މަސައްކަތަށް ހުރަސް އަޅައި، އިސްލާމްދީން ޙިމާޔަތްކުރާ ބަޔަކު އެތަނުގެ ވެރިކަމަށް އައުމުން އެޤައުމުގެ ރައްޔިތުންގެ މައްޗަށް ވަނީ ދަތިކުރުމުގެ ފިޔަވަޅު އަޅާފައެވެ. އިންސާނީ ޙައްޤުތަކާއި، އަންހެނުންގެ ޙައްޤުތަކާއި، މުސްކުޅިންނާއި، ކުދަކުޑީންގެ ޙައްޤުތަކަށް ބަލާލުމެއްނެތި، އެބައިމީހުން އެދަނީ ބިންމަތީގައި ފަސާދަކުރަމުނެވެ. މިސިލްސިލާ އަޅުގަނޑުމެންނާ ހަމައަށް ވެސް އަންނާނޭ ކަމީ ޝައްކެއް އޮތްކަމެއްނޫނެވެ. ނަމަވެސް އަސްކަރީ ގޮތުން ހުޅަނގުން އަޅުގަނޑު މެންނާ ހަނގުރާމަ ނުކުރާނެއެއެވެ. ނަމަވެސް އަޅުގަނޑުމެންގެ ސިޔާސީ، އިޖުތިމާޢީ، ކަންތައްތަށް ބައްޓަން ކުރުމުގައި، ވީހާވެސް ބޮޑަށް ދީނާއި ޢަޤީދާ އާ ދުރުކުރުމަށް ހިއްވަރުދީ މަސައްކަތްކުރާނެއެވެ.\nމާތް ﷲ އިރާދަކުރެއްވިއްޔާ އަޅުގަނޑުމެންގެ ޤައުމުގައި ދެވަނަ ދީނަކަށް ޖާގައެއްނެތެވެ. ނަމަވެސް އަޅުގަނޑުމެން ޣައިރު މުސްލިމުންނަށް އިޙުތިރާމްކުރަމެވެ. އެބައިމީހުންނާ މެދު ޢަދުލުވެރިވަމެވެ. މިއީ މުޅިން އެހެންކަމެކެވެ.\nއިސްލާމްދީނަކީ، ޢަދުލުވެރިކަމުގެ ދީނެވެ. ޓެރަރިޒަމްގެ ދީނެއްނޫނެވެ. ރަޙުމަތުގެ ދީނެވެ. ވީމާ އިސްލާމްދީން ބަދުނާމުކުރުމަކަށް އެއްވެސް ޖާގައެއްނެތެވެ. ދުނިޔޭގެ ބައެއް ހިސާބުތަކުގެ އަފުރާދުން ދީނުގެ ނަމުގައި ހިންގަމުންދާ ބައެއް ހަރުކަށި ޢަމަލުތަކަކީ އެއީ ދީނީ ނަޒަރަކުން ބަލާއިރު، ދީނުގެ މިންގަނޑަށް ފެތޭ ކަންކަމެއްނޫނެވެ. ބަޔަކު ހިންގާ އެފަދަ ޢަމަލަކުން އަދި ދީނާ މެދު ނަފުރަތު އުފެދިގެން ނުވާނެއެވެ.\nއަޅުގަނޑުމެންގެ ޤައުމަށް ވެސް އިޞްލާޙީ ބަދަލު ތަކެއް އަންނަމުންދާއިރު، އަޅުގަނޑުމެންގެ ޢަޤީދާ ޙިމާޔަތްކުރުމަކީ، ކޮންމެ ދިވެހި ފަރުދެއްގެ ވާޖިބެއް ކަމަށް އަޅުގަނޑު ދެކެމެވެ.\nވަކިން ޚާއްޞަކޮށް ޤާނޫނު ހަދާ މަޖިލީހުގެ ޢިއްޒަތްތެރި މެންބަރުންގެ މަސްއޫލިއްޔަތު ވަރަށް ބޮޑެވެ. ދީނާ ތަޢާރުޟްވާ ގޮތަށް ޤާނޫނުތަށް ހެދުމުގެ ފުރްޞަތު އެބޭފުޅުން ދެއްވައިގެން ނުވާނެއެވެ.\nމިހާރުވެސް ދީނުގެ ދިފާޢުގައި ވަކާލާތު ކުރައްވާ ވަރަށް ޢިއްޒަތްތެރި ބޭފުޅުން އެތަނުގައި ތިއްބަވާކަމީ އަޅުގަނޑުމެން އުފާކުރަންޖެހޭ ކަމެކެވެ. އަޅުގަނޑުމެން އަބަދުވެސް އެބޭފުޅުންނަށް ހެޔޮ ދުޢާކުރަމެވެ. ސާބިތުކަން މަތީ ލައްވާތޯ އެވެ. މާތް ﷲ މި ދިވެހި ޤައުމު އަބަދުގެ އަބަދަށް އިސްލާމްދީނުގެ އަހުލުވެރި ބައެއްގެ ގޮތުގައި ލަހައްޓަވާށި، އާމީން.


Maafaru airport mashroou ge audit eh hadhan fashaifi | Mihaaru\n16 ޑިސެމްބަރ 2018 - 09:26\nމާފަރުގައި ސިޓީ ހޮޓަލަކާއި ވީއައިޕީ ޓާމިނަލަކާ އެކު، އިންޓަނޭޝަނަލް އެއާޕޯޓެއް އެޅުމަށް ބޭނުންވާ ހުރިހާ ހަރަދެއް ކުރަނީ އަބޫދާބީ ފަންޑު ފޯ ޑިވެލޮޕްމަންޓް (އޭޑީއެފްޑީ) އިންނެވެ. ކުރީގެ ރައީސް އަބްދުﷲ ޔާމީންގެ ސަރުކާރުން އެ މަޝްރޫއު ހަވާލު ކުރީ ސިންގަޕޫރުގެ ޓަފް ކުންފުންޏާ އެވެ. އެކަމަކު، ލިޔެކިޔުންތަކުން ފަޅާ އެރި ގޮތުގައި ޓަފުން ވަނީ އޮޅުވާލައިގެން އެތައް މިލިއަން ޑޮލަރުގެ ފައިދާ ނަގައިފަ އެވެ.\nއޭޑީއެފްޑީން އެންމެ ފުރަތަމަ އެ މަޝްރޫއަށް 52 މިލިއަން ޑޮލަރު (801 މިލިއަން ރުފިޔާ) ދޭން ނިންމިޔަސް، ޓަފްއާ މަޝްރޫއު ހަވާލު ކުރި ފަހުން، އިތުރަށް 18 މިލިއަން ޑޮލަރު (277 މިލިއަން ރުފިޔާ) ދިނުމަށް އޭޑީއެފްޑީގައި އެދިފައިވާ ކަން "މިހާރު" އަށް ލިބުނު ލިޔެކިޔުންތަކުން އެނގެ އެވެ. އެކަމަކު، މަޝްރޫއުގެ އަގު މާ ބޮޑު ކަމަށް ބުނެ، ޓަފުން އެދުނު އަދަދު ދޭން އޭޑީއެފްޑީން ދެކޮޅު ހެދި އެވެ. އަދި އެއާޕޯޓު މަޝްރޫއުން ސިޓީ ހޮޓަލާއި ވީއައިޕީ ޓާމިނަލް އުނިކުރަން އޭޑީއެފްޑީން އެންގި އެވެ.\nމިހާތަނަށް އައިއިރު، ޓަފުން 2.2 ކިލޯމީޓަރުގެ ދިގު ރަންވޭއެއް ހަދައި ނިންމިޔަސް، އެ ކުންފުންޏަށް 40 މިލިއަނަށްވުރެ ގިނަ ޑޮލަރު (616 މިލިއަން ރުފިޔާ) އޭޑީއެފްޑީން ވަނީ ދީފަ އެވެ. ދާއިރާގެ ބައެއް ތަޖުރިބާކާރުން ބުނި ގޮތުނަމަ، މިއީ އިންޓަނޭޝަނަލް އެއާޕޯޓެއް އެޅުމަށް މާ ބޮޑު ހޭދައެކެވެ. އަދި އެންމެ ބޮޑު ޝަކުވާއަކީ މަޝްރޫއުގައި އަމަލީ ގޮތުން ބައިވެރިވި ކުންފުނިތަކަށް ޓަފުން ބައެއް ފައިސާ ނުދީ އޮތުމެވެ.\nރަސްދޫގައި ބޭއްވި ނޫސްވެރިންގެ ބައްދަލުވުމުގައި މިނިސްޓަރު އަލީ ވަހީދު ވިދާޅުވީ ޓޫރިޒަމް މިނިސްޓްރީއާ ހަވާލުވި ފަހުން، ބޮޑެތި ބައެއް ކަންކަމާއި ރައްޔިތުންނާ ގުޅުން ހުރި، އިންސާފު ލިބެން ޖެހޭ ކަންކަމުގެ އޮޑިޓްތައް ހަދަމުން އަންނަ ކަމަށެވެ. އޭގެ ތެރޭގައި މާފަރު އެއާޕޯޓާއި ނަސަންދުރާ ދިން ގޮތާއި އެހެން މައްސަލަތަކެއް ވެސް ހިމެނޭ ކަމަށް ވެސް އަލީ ވަހީދު ވިދާޅުވި އެވެ.\nއޭނާ ވިދާޅުވި ގޮތުގައި މިނިސްޓްރީ އޮޑިޓް ކުރަން ޖެހޭ ބައެއް މައުލޫމާތުތައް ހުރިއިރު، ގިނަ މައުލޫމާތުތަކެއް އޮޑިޓްކޮށް ނިމިފައިވާ ކަމަށެވެ. އެކަމާ ގުޅިގެން މިދިޔަ ހަފްތާގައި ބަންޑާރަ ނައިބު އިބްރާހިމް ރިފްއަތާ މަޝްވަރާ ކުރެއްވި ކަމަށް އޭނާ ވިދާޅުވި އެވެ.\nއަލީ ވަހީދު ވިދާޅުވީ ޓޫރިޒަމް މިނިސްޓްރީގެ ހޯދުންތަކުން އިންސާފާއި ހައްލު ހޯދަން ޖެހޭ ކަންކަން މި ހަފްތާގެ ތެރޭގައި ބަންޑާރަ ނައިބް އޮފީހަށް ހުށަހަޅުއްވާނެ ކަމަށެވެ.\n"އޭގެ ބޭނުމަކީ ދައުލަތް ޖާމިނުވާ، ރައްޔިތުންނާ ގުޅުން ހުރި ކަންކަން ނިންމާއިރު، ދައުލަތުގެ ބަންޑާރަ ނައިބުގެ ލަފައާ އެއްގޮތަށް ކުރިއަށް ދިއުން،" އަލީ ވަހީދު ވިދާޅުވި އެވެ.\n"މިހާރު" އަށް ލިބިފައިވާ ލިޔެކިޔުންތަކުން އެނގޭ ގޮތުގައި، ޓަފުން ބިޑް ކާމިޔާބު ކުރީ މަކަރާއި ހީލަތް ހަދައި ދޮގު މައުލޫމާތުތަކެއް ހުށަހަޅައިގެން ބޮޑު އަގުގަ އެވެ.\nސަރުކާރާއި ޓަފް ކުންފުންޏާ ދެމެދު ވެފައިވާ އެއްބަސްވުމުގައިވާ ގޮތުން މަޝްރޫއުގެ އެއްވެސް މަސައްކަތެއް ސަބް ކޮންޓްރެކްޓަރުންނާ ލައްވައި ކުރެވޭނީ ސަރުކާރުގެ ހުއްދަ ހޯދައިގެންނެވެ. އެކަމަކު، މަޝްރޫއުގެ ހުރިހާ މަސައްކަތެއް ކުރީ ސަބް ކޮންޓްރެކްޓަރުން ބޭނުންކޮށްގެން ކޮންޓްރެކްޓާ ހިލާފަށެވެ.\nމާފަރުގެ އެއާޕޯޓާ ގުޅޭ ކޮރަޕްޝަންގެ މައްސަލައެއް އެންޓި ކޮރަޕްޝަން ކޮމިޝަން (އޭސީސީ) އިން ވެސް އަންނަނީ ބަލަމުންނެވެ. އެނގިފައިވާ ގޮތުގައި އޭސީސީން ބަލަމުން އަންނަނީ ޓަފުން ބިޑް ކާމިޔާބު ކުރުމުގައި އޮޅުވާލާފައި އޮތުމުންނާއި މަކަރު ހަދައިގެން އެތައް މިލިއަން ރުފިޔާ ނަގަމުން ދިއުމާއި ސަބް ކޮންޓްރެކްޓަރުންނާ ހަވާލުކޮށްގެން ކުރި މަސައްކަތަށް ފައިސާ ނުދީ އޮތުމުންނެވެ.\nނ. އަތޮޅު ޓޫރިޒަމް މިނިސްޓްރީ ނ. މާފަރު އޮޑިޓް ރިޕޯޓް މާފަރު އިންޓަނޭޝަނަލް އެއާޕޯޓް އަލީ ވަހީދު، ކުރީގެ ޓޫރިޒަމް މިނިސްޓަރު\n14 ކޮމެންޓް, 17 ރިއެކްޝަންސް\nއަހަރެން ހައިރާންވަނީ މިހާބޮޑު މައްސަލަތައް ހުރިއިރު، އަބޫދާބީ ފަންޑުން އެއްވެސް އެއްޗެއް ނުބުނާތީ. އަދި ކޮންޓްރެކްޓަރުގެ އެއްވެސް ބަހެއްވެސް ނެތް. މިއީ ކުޑަކޮށް ސުވާލުއުފެދޭ ކަހަލަ އާޓިކަލެއް. އަދި މާފަރުގައި ދިރިއުޅޭ ބައެއްގެ ބަހެއްވެސް ނުހާދައި، މަޝްރޫޢުގެ ސައިޓަށްވެސް ނޫސްވެރިޔާ ނުދޭ.\nމިލިޔުން ލިޔުނު ޔާމީން މިވަނީ ވަރަށް ފުރިހަމައަށް ވާހަކައިގެ އެއްކޮޅު ކިޔައިދީފަކަން ފާހަގަ ކޮށްލަންޖެހޭ. އެހެން ނަމަވެސް ފާހަގަ ކޮށްލަން ޖެހެނީ، އޭ.ޑީ.އެފް.ޑީގެ ބަހެއް ނެތުމުން މީ ކޮން އުސޫލަކުން ދެކެވޭ ވާހަކައެއްތޯ ސުވާލު އުފެދޭ. ގޭގެ ވެރިފަރާތުން ކޮންޓްރެކޓަރަކަށް މަސައްކަތް ހަވާލު ކުރުމުން، ޝަކުވާ މިކުރަނީ އެހެން ގެޔަކުން. މީކޮން އުސޫލެއް. ގޭވެރިފަރާތާއި، ކޮންސަލްޓަންޓުންގެ ބަސް ހޯދަމާ؟ މިހާލަތުގަ ފަިއސާދީ މަޝްރޫ ހިންގާ ވެރިފަރާތަކީ އަބޫދާބީ\nމި މަޝްރޫއު ނިންުމަށް ސަރުކާރުން ދީފައިވާ ފަހު ތާރީހަކީ ފެބްރުއަރީގެ ނިޔަލަށެވެ. ވެގެން އުޅޭ ގޮތަކީ ރީޖަނަލް އެއާޕޯޓުގައި މިދިޔަ ދައުރުގައި މީހަކާއި ޢޭނާގެ ބޭބެގެ ގާތް ކުންފުނިތަކަށް މަސައްކަތް ނުއަގުގައި ނުދިނުން މައްސަލައަކަށް ވެއެވެ. އަބޫދާބީ ފަންޑުގެ މީހުން ޕްރޮޖެކްޓާއި ދޭތެރޭ ހިއްހަމަ ޖެހެއެވެ. މީކީ ދިވެހިންގެ ޓެކްސް ފައިސާ ނުވަތަ މާލިއްޔާއިން ހޭދަ ކުރާ މަޝްރޫއެއް ވެސް ނޫނެވެ. މިއީ ދިވެހި ރާއްޖެއަށް ލިބޭ ހަދިޔާއެވެ. ޝުކުރު ކުރަމާ\nއަޅުގަނޑަކީ މާފަރު ކައުންސިލަރަކީމެވެ. މިފަދަ ރިޕޯޓުތައް އަޅުގަނޑުގެ ރަށުގައި ހިނގާ ޕްރޮޖެޓަކާއި ބެހޭގޮތުން ލިޔެވެމުންދާތީ ބައެއްކަން ކަން ސާފުކޮށްލަ ދޭން ބޭނުންވެއެވެ. ޓަފް އަކީ ސިންގަޕޫރުގައި ރަސްމީކޮށް ރަޖިސްޓަރީ ކޮށް ދުނިޔޭގެ އެކި ކަންކޮޅުތަކުގައި ބޮޑެތި މަޝްރޫހިންގާ ކުންފުންޏެކެވެ. އާންމުކޮށް ހިންގާ މަޝްރޫއު ތަކާއި އަޅާބަލާއިރު މިއީ ވަރަށް ކުޑަމަޝްރޫއެކެވެ. މިހާތަނަށް މިކުންފުނި ދަނީ ޝެޑިއުލާ އެއްގޮތަށް ކަންފާހަގަ ކޮށްލަންޖެހެއެވެ.\nމިކަހަލަ މަޝްރޫޢުތަކުގައި އައްޔަންކޮށްފައިވާ ކޮންސަލްޓަންޓުންގެ ބަހެއް ނުހޯދައި މިފަދަ އާޓިކަލްތައް ލިޔާތީ ކުޑަކޮށް ސުވާލުއުފެދޭ!\nޔާމިނުގެ ދޫވެހި ކުރިން ހުރިތަނައް ބަދަލުކޮއް އެތާ ކުރިންތިބި މިހުންނައް ހުޅުމާލެއިން ގޯއްޗެއް ނެގުމައްފަހު ޔާމީނު 17 ބުރިޔައް ހަދާތަން ދައުލަތައް ނަގާ ވިއްކާލަންޖެހޭ\nހަބީބޫ އެހެން ހަދަންޖެހޭ ގާނޫނީ ސަބަބެއް ދެއްކިދާނެތަ؟\nތި މަސައްކަތް ކުރީ ރީޖިނަލް އެއަރޕޯޓްސްގައި އިސްކޮށްއުޅޭ މަހުރީންގެ ކުންފުންޏަށް ސަބްކޮންޓްރެކްޓް ކޮއްގެން.\nމިކަމާބެހޭގޮތުން ރީޖަނަލް އެއަރޕޯޓްސްގެ ސާމީއާއި ސަބްކޮންޓްރެކްޓަރ ޖީކޭޑީ ކާތިކްއާއި އަދި ޝިޔާމް ވަރަށް ފުންކޮށް ވެލާނާގޭގައި މަޝްވަރާކުރެއްވި. ހަގީގަތުގައި ސާމީއަކީ މިމަޝްރޫޢު ރަގަޅުގޮތުގައި ކުރިއަށް ގެންގޮސް، ރައްޔިތުންނަށް ބޭނުންވާފަދަ އެއަޕޯޓެއް މާފަރުގައި ބިނާކުރުމަށް ފެށުނީއްސުރެ މަސައްކަތްކުރަމުންދާ ބޭފުޅެއް.\nމިމަޝްރޫއުއާ ގުޅޭގޮތުން އޭޑީއެފްޑީގެ ބަޔާނެއް އޮތުން މުހިއްމު. އެތަނުގެ ބަހެއް ނުހޯދައި މިކަމުގެ ހަގީގަތެެއް ނޭނގޭނެ\nމިމަޝްރޫއު ރަގަޅަށް ހިންގޭނީ ރީޖަނަލް އެއަޕޯޓްގެ ޑީޖީ ސާމީ އަގީލްގެ ދައުރު ފުޅާކޮށްގެން. އެބޭފުޅާގެ މައްޗަށްކުރާ ކޮރަޕްޝަންގެ ތުހުމަތަކީ ހަގީގަތެއް ނޫން. އެއީ ދައުލަތަށް އިހްލާސްތެރި އެއަޕޯޓް ދާއިރާގެ ތަޖުރިބާ ލިބިފައިވާ ބޭފުޅެއް.


ޗެޗްނިޔާގެ ކުލީ ސިފަައިންނާއި ވޮލަންޓިއަރުން ޔުކްރެއިންގައި ކުރިމަތިލާންތައްޔަރަށް - Hali News\nޗެޗްނިޔާގެ ކުލީ ސިފަައިންނާއި ވޮލަންޓިއަރުން ޔުކްރެއިންގައި ކުރިމަތިލާންތައްޔަރަށް\n12 May 2022, 22:47\nޗެޗްނިޔާގެ ކުލީ ސިފައިންނާއި ޗެޗްނިޔާގެ އާންމުންގެ ތެރޭން ރަޝިޔާއާ ދެކޮޅުވެރިން ޔުކްރެއިން ގައި ކުރިމަތިލާންތައްޔާރު ވެއްޖެއެވެ. ޔުކްރެއިން ހަނގުރާމަ ފެށުމާއެކު ޗެޗްނިޔާގެ ރައީސް، ޕޫޓިންގެ ގޮނޑި ކޮއްކޮ، ރަމަޟާން ގަދީރޯފް ވަނީ ޔުކްރެއިންއަށް އޭނާގެ ކުލީ ސިފައިންގެ ފައުކެއް ފޮނުވާފައެވެ.\nރިޕޯޓްތައް ބުނާ ގޮތުން މި ފައުޖުގެ އަދަދު ދިހަ ހާހާއި 70ހާހާ ދެމެދުގެ އަދަދެއްގައި އުޅޭނެއެވެ. ރަޝިޔާ ޓީވީން ވަނީ ރަޝިޔާއާއި ޔުކްރެއިންއާ އިންވެގެން އޮންނަ ޖަންގަލީތަކުގައި މިމީހުން ތަމްރީނު ކުރި މަންޒަރުތަކާއި މިމީހުން ޔުކްރެއިންއަށް ވަނުމުގެ ކުރިން ދުއާ ކުރި މަންޒަރުތައް ގެނަސްދީފައެވެ. ޕޫޓިންވެސް ވަނީ އޭނާގެ ހެޔޮ އެދުންތައް މިމީހުންނަށް ފޮނުއްވާފައެވެ.\nޔުކްރެއިންގައި ތިބި ޗެޗްނިޔާގެ މިހާރުގެ ސަރުކާރާ ދެކޮޅުވެރި، އަދި ކުރިން ރަޝިޔާއަތުން މިނިވަންވާން މަސައްކަތް ކުރި ހަނގުރާމަވެރިން ވަނީ ގަދީރޯފްގެ ކުލީ ސިފައިންނާ ކުރިމަތި ލުމަށް ތައްޔާރަށް ތިބި ކަމަށް ބނެފައެވެ.\nޕޫޓިންގެ ރޭވުން ތަހުލީލު ކުރަމުން މުހައްލިލުން ބުނަނީ ޗެޗްނިޔާގެ ކުލީ ސިފައިން މެދުވެރިކޮށް ޕޫޓިން ބޭނުންފުޅު ވަނީ ކިއޭވް ހިފައި ޗެޗްނިޔާގައި އަމަލު ކުރެއްވި ގޮތަށް ގޮނޑިކޮއްކޮ ސަރުކާރެއް އިންދަވާށެވެ.


Covid-19: Germany Ga Maruvi Meehunge Adhadhu Lakka Akah Araifi - Vaguthu\nޖަރުމަނުވިލާތުގައި ކޮވިޑް-19 ގައި މަރުވި މީހުންގެ އަދަދު 100،000 އަށް ވުރެ އިތުރުވެއްޖެއެވެ.\nޕަބްލިކް ހެލްތު އޭޖެންސީއެއް ކަމަށްވާ ރޮބާޓް ކޮޗް އިންސްޓިޓިއުޓް (އާރްކޭއައި) އިން މިއަދު އާންމުކުރި ތަފާސް ހިސާބުތައް ދައްކާ ގޮތުން، ޖަރުމަނުވިލާތުން ފާއިތުވީ 24 ގަޑިއިރުގެ ތެރޭގައި ކޮވިޑް ބަލީގައި 351 މީހަކު މަރުވެފައިވެއެވެ. މިއާއި އެކު އެ ގައުމުގައި ކޮވިޑްގެ ބަލިމަޑުކަމުގެ ސަބަބުން މަރުވި މީހުންގެ ޖުމުލަ އަދަދު ވަނީ 100،119 އަށް އަރާފައެވެ.\nޔޫރަޕުގެ ގިނަ ގައުމުތަކާއި އަޅާ ބަލާއިރު، ޖަރުމަނުގައި ކޮވިޑްގެ ހާލަތު ރަނގަޅު ނަމަވެސް، ވޭދަނަތައް އިތުރުވެ އިންޓެންސިވް ކެއާ ޔުނިޓް (އައިސީޔޫ) ގެ އެނދުތައް ފުރެމުން އަންނަ ކަމަށް ރިޕޯޓުތައް ބުނެއެވެ.\nޖަރުމަނުގައި ކޮވިޑް ވޭދަނަތައް އިތުުރުވެފައިވަނީ ޔޫރަޕުގައި ކޮވިޑްގެ ހާލަތު ގޯސްވެފައިވާ ދަނޑިވަޅެއްގައެވެ. މިދިޔަ ހަފްތާގައި ޔޫރަޕްގައި 2.5 މިލިއަނަށްވުރެ ގިނަ މީހުން ކޮވިޑަށް ފައްސިވެ، 30،000 އާ ގާތްކުރާ އަދަދަކަށް މީހުން ވަނީ މަރުވެފައެވެ.\nޖަރުމަނުގައިވެސް ކޮވިޑް ވޭދަނަތައް އިތުރުވާން ފެށުމާއެކު ވަނީ ބަލިން ރައްކާތެރިވުމުގެ ގޮތުން ހަރުކަށި ފިޔަވަޅުތައް އަޅަން ފަށާފައެވެ. އެގޮތުން، އާންމުން ވެކްސިން ޖަހާފައިވާކަން ސާބިތުކޮށްދޭން ޖެހުމާއި، ޕަބްލިކް ޓްރާންސްޕޯޓްގައި ދަތުރުކުރުމުގެ ކުރިންނާއި، މަސައްކަތުގެ މާހައުލަށް ވަނުމުގެ ކުރިން ކޮވިޑަށް ޓެސްޓްކޮށް ނައްސި ނަތީޖާއެއް ދައްކަން ޖެހެއެވެ.\nއާރްކޭއައި އިން ވަނީ މި ބަލިމަޑުކަން ފެތުރެން ފެށި ފަހުން މިހާތަނަށް ޖަރުމަނުން 5،573،756 މީހުން ކޮވިޑަށް ފައްސިވެފައިވާ ކަމަށް ބުނެފައެވެ. އަދި އޭގެ ތެރެއިން 4,744,400 މީހުން ވަނީ ބަލިން ރަނގަޅުވެފައި ކަމަށް ރިޕޯޓު ކޮށްފައިވެއެވެ.\n83 މިލިއަން މީހުންގެ އާބާދީއެއް އޮންނަ ޖަރުމަނުވިލާތުގައި، އާބާދީގެ 67 އިންސައްތަ މީހުން ވަނީ ކޮވިޑުން ދިފާއުވުމަށް ވެކްސިންގެ ދެ ޑޯޒް ޖަަހައި ވެކްސިން ފުރިހަމަ ކޮށްފައެވެ. ނަމަވެސް، ކަމާބެހޭ ފަރާތްތަކުން ބުނަނީ އެވަރުން އަދި ނުފުދޭ ކަމަށެވެ.


Ras Online - މި ޒަމާނާ ބީރައްޓެހި ޚިޔާލެއް\nމި ޒަމާނާ ބީރައްޓެހި ޚިޔާލެއް\n-ޢަބްދުލްޢަޒީޒު ޖަމާލު އަބޫބަކުރު -\nއެކި ޚިޔާލާއި ފިކުރުތައް އެކި ޒަމާނުގައި ހުންނާނީ އެކި ގޮތަށެވެ. އެއް ޒަމާނެއްގައި ނުރަނގަޅު އާދައެއް ކަމުގައި މީހުން ދުށް ކިތަންމެ ކަމެއް، އަނެއް ޒަމާނެއްގައި އެއީ ފެޝަނަކަށް ވެދާނެއެވެ. މީހުންނަށް ކަމުދާ ކަމަކަށް ވެދާނެއެވެ. މިއީ އިޖުތިމާޢީ އަގުތަކޭ، ނުވަތަ އިޖުތިމާޢީ ސުލުކޭ ކިޔަސް އެއީ މުޖުތަމަޢު ގަބޫލުކުރާ ގަބޫލުކުރުންތަކެއްގެ މައްޗަށް ބިނާކޮށް ނުވަތަ ބިނާވެގެން އަންނަ ބަދަލެވެ. މިއީ ގެންނަ ބަދަލެކޭ ލިޔާހިތެއް އަޅުގަނޑެއް ނެތެވެ. އެއީ ޙާލަތާ ގުޅިގެން މަޑުމަޑުން "އަންނަ" ބަދަލެވެ. ނަމަވެސް ބައެއް ބަދަލުތަކަކީ މުޖުތަމަޢާ، މުޖުތަމަޢުގެ ވިސްނުމާ ގުޅޭ ގޮތުން "ގެންނަ" ބަދަލުތަކެކެވެ. އެހެންވީމާ އިޖުތިމާއީ އަގުތަކަށް އަންނަ ބަދަލުތަކާއި ގެންނަ ބަދަލުތައްވެސް ހުންނަނީތާއެވެ.\nއަޅުގަނޑުމެން ކުޑައިރު، މަގުމަތީގައި ކައިބޮއި ހެދުމަކީ ވަރަށް ހުތުރު، ލަދުކުޑަ ޢަމަލެކެވެ. ނަމަވެސް މި ޖީލުގެ "ކުދީންނަށް" އެއީ ރީތި ކަމެކެވެ. މަގުމަތީގައި ދެމަފިރިން (ނުވަތަ ދެކުދީން) ސައިކަލު ދުއްވައިލާން ދާއިރު ފަހަތުގައި އިންނަ އަނބި މީހާ (ނުވަތަ ކުއްޖާ) އައިސްކޯނު ނުވަތަ ހަކަތަ ދަޅެއް ބޯން އިނދެދާނެއެވެ. އެއީ އަޅުގަނޑު ފަދަ ކަޓު މީހަކަށް ހުތުރު ކަމަކަށް ވިޔަސް މި އަދުގެ "ޒަމާނީ ޖީލަށް" އެއީ ހުތުރުކަމެއް ނޫންކަން ކަށަވަރެވެ. ފެންނަ މަންޒަރުތަކުން ސާބިތުވަނީ މިކަމެވެ. މި ބަދަލަކީ ގެނައި ބަދަލެއް ނޫނެވެ. މަޑުމަޑުން "އައި" ބަދަލެކެވެ. ނަމަވެސް މާލޭގައި ފައިބައި ތިބޭ، އެހެން ރަށްރަށުގެ މީހުން މާލޭގެ ކޮންމެވެސް ގެޔެއްގައި ކޮންމެވެސް މީހެއްގެ ހަވާލުގައި ރަޖިސްޓަރީވަމުން އައި އާދަ ބަދަލުވީކީ ނޫނެވެ. އަމިއްލަޔަށް ބަދަލުކުރީއެވެ. ގިނަ ބަޔަކު އެދިގެން ނަމަވެހެވެ. އޭގެ ފައިދާއާއި ގެއްލުމުގެ މައްޗަށް ވާހަކަދެއްކުމަކީ ވި ވަގުތު މުހިއްމުކަމެއް ކަމަކަށް ނުދެކެވެ. އެ ވާހަކަދެއްކުން ވާނީ ވަރަށް ބޯދާ އަދި "މި ޒަމާނާ ބީރައްޓެހި ޚިޔާލެއް" ކަމަށެވެ. ނަމަވެސް ބެލެހެއްޓުންތެރިއެއް ނެތި އެމީހަކު އުޅޭނެ ގޮތަކަށް އުޅޭން ދޫކޮށްލެވިފައި އޮތް އޮތުމުގެ ނުރަނގަޅު ނަތީޖާ، ކޮރޯނާ ޖާއިހާއާ ގުޅިގެން ފެންމަތިވިއެވެ. އެންމެން މަގުމަތީގައި ނޫޅެ ގޭގެއަށް ވަންނާން ޖެހުމުން ވަންނާނެ ތަނެއް ހަވާލުވާނެ ބަޔަކު ނެތް ކިތަންމެ މީހެއް ފާހަގަވިކަމަށް މީޑިއާއިން އަޑުއިވުނެވެ. އަޅުގަނޑުގެ މި ޚިޔާލު ހާމަކޮށްލާން ބޭނުންވީ މި ކަމާ ގުޅިގެންނެވެ.\nތެދުފުޅެކެވެ! ދިވެހި ކޮންމެ ރައްޔިތަކަށް ބޭނުން ކޮންމެ ތާކަށް ދަތުރުކޮށް، ގޮސް އުޅުމުގެ ޙައްޤު ޤާނޫނުއަސާސީއިން ވަނީ ލިބިދީފައެވެ. ނަމަވެސް ކޮރޯނާ ޖާއިހާއާ ގުޅިގެން އަޅުގަނޑުމެން މުޅީން އައު އާންމު ހާލަތެއްގައި އައު ދިރިއުޅުމަކާ ކުރިމަތިލާއިރު މި އާދައަށް ވެސް ހެޔޮ ބަދަލެއް ގެނައުމަކީ ފައިދާހުރި ކަމަކަށް ނުވާނެބާވައޭ ހިތަށް އެރީއެވެ. "މި ޒަމާނާ ބީރައްޓެހި ޚިޔާލެއް"ކަމަށް ވިޔަސްވެހެވެ. ޤާނޫނުއަސާސީއިން ދީފައިވާ ހަމަ އެއްވެސް ޙައްޤަކަށް ހަމަ އެއްވެސް އުނިކަމެއް ނާންނާނޭ ގޮތެއްގެ މަތީންނެވެ. (ދެން ލިޔާ ޕެރެގުރާފާމެދު ހިތްޕުޅު ހަމަޖެހިވަޑައިނުގަތަސް މުޅި ލިޔުންނިމެންދެން ވިދާޅުވުން ވަރަށް ބޮޑަށް އެދެމެވެ. އަދި ހުސް ހިތްޕުޅަކުން، ވަކި އަތަކަށް ޖެހިވަޑައިނުގެން ވިސްނައިވަޑައިގަތުން އެދެމެވެ.)\nކުރިޔަށް ވަޑައިގަންނަވާށެވެ! މާލެ ވެސް ހިމެނޭ ގޮތަށް، ރާއްޖޭގެ ކޮންމެ ރަށަކަށް ވެސް، އެ ރަށެއްގެ ރައްވެއްސެއް ކަމުގައި ނުވާ މީހަކު ގޮސް، އެ ރަށެއްގައި ވަކި މުއްދަތަކަށްވުރެ ގިނަދުވަހު، (މިސާލަކަށް: 15 ދުވަސް ނުވަތަ 30 ދުވަހަށްވުރެ ގިނަ ދުވަހު) އެ ރަށެއްގައި ވަގުތީ ގޮތުން ނަމަވެސް ވަޒަންވެރިވެ ހުންނަނަމަ، އެ ރަށެއްގެ ކައުންސިލްގައި އުނދަގުލެއްނެތި ރަޖިސްޓަރީކުރާ ގޮތަށް ހަމަޖެހިއްޖެ ނަމަ، އަދި އެ ހުންނަ ހުރުމުގައި އޭނާގެ ޒިންމާ ޙަވާލުވާނީ ކާކުކަން އެނގޭނޭ ގޮތަކަށް ރެކޯޑް ބެލެހެއްޓޭނަމަ، ކާރިސާއަކާ ގުޅިގެން، ނުވަތަ އެހެން ކަމަކާ ގުޅިގެން ނަމަވެސް މީހުން ހޯދާން ފަސޭހަނުވާނެބާވައެވެ! ދިމާވާ މައްސަލަތައް މަދުނުވާނެބާވައެވެ! އަދި އޭރުން، އެއްވެސް ޙާލަތަކާ ގުޅިގެން މަގުމަތިވާ މީހުންގެ މައްސަލައެއް ނުނިކުންނާނެތާއެވެ. މިހެން އުޅޭ މީހަކު، އަމިއްލައަށް އުޅެވޭ ގޮތަށް ގޭގެ ކުއްޔަށް ހިފައިގެން ނުވަތަ ގެދޮރު ގަނެގެން އުޅޭ ނަމަ، އޭނާއަކީ އެހެން މީހެއްގެ ޒިންމާއާ ޙަވާލުވެވިދާނެ މީހެއްކަން ކަނޑައަޅުއްވައި، މިކަން ވެސް ކައުންސިލްގައި ރަޖިސްޓަރީކޮށްލެއްވިދާނެއެވެ. އޭރުން އެ ރަށެއްގައި ދިރިއުޅޭ މީހުންނަށް ބަހާ (ކަދުރުފަދަ) ތަކެތީން ވެސް އެއްވެސް މީހަކު މަޙުރޫމެއް ނުވާނެތާއެވެ. މިހާރު އޮންނަ ގޮތުން، މާލޭގެ ރަށްވެއްސެއް ކަމުގައި ނުވާ މީހަކު މާލޭގައި (ނުވަތަ އޭނާ ރަޖިސްޓަރީވެފައިވާ ރަށް ނޫން ރަށެއްގައި) ކިތަންމެ ދުވަހަކު ހުއްޓަސް މި ފަދަ ހުރިހާ ޢިނާޔަތަކުން ހުންނަނީ މަޙުރޫމުވެފައެވެ. ސަބަބަކީ އޭނާ ރަށްވެފައިވާ ރަށުގައި،ގޭގައި މީހަކު ނޫޅޭތީ އެގެޔަކަށް އެ އެއްޗެއް ނުލިބޭނެއެވެ. މާލޭގައި (ނުވަތަ އެހެން ރަށެއްގައި) ރައްވެހިވެފައިވާ މީހެއް ކަމުގައި ނުވާތީ މާލޭގައި (ނުވަތަ އެ ރަށެއްގައި) ބަހާ އެއްޗަކުން ބައެއް ނުލިބޭނެއެވެ. އަދި މުޅި ޢުމުރުގައި މާލޭގައި އުޅުނަސް އޭނާގެ ރަށްވެހިކަން އެހެން ރަށެއްގައި އޮންނަ ނަމަ، އެކި އިންތިޚާބުތަކުގައި އޭނާ ދިރިއުޅޭ ދާއިރާއަށް މެންބަރުން ހޮވުމުގައި އޭނާގެ ބަހެއް "ނީއްވޭނެއެވެ." އެހެންނަމަވެސް އަޅުގަނޑު މި ދެންނެވި ފަދަ ރަޖިސްޓަރީއެއް ބަލަހައްޓަވާނަމަ، ކޮންމެ ރައްޔިތަކަށް ވެސް އޭނާ ދިރިއުޅޭ ދާއިރާއެއްގެ ކައުންސިލް ހޮވުމުގައި އޭނާއަށް ބައިވެރިވެވިދާނެއެވެ. އޭނާއަށް ބަސް ކިޔޭނެއެވެ.\nދުނިޔޭގެ އެހެން ޤައުމުތަކުގައި ވެސް ކައުންސިލް އިންތިޚާބުތަކުގައި ވޯޓުދެނީ އެ ސަރަހައްދެއްގައި ދިރިއުޅޭ ރައްޔިތުންނެވެ. އެހެނީ އެ ކައުންސިލަކުން ފޯރުކޮށްދޭ ޚިތުމަތުގެ ފައިދާއާއި ލާބަ އޭނާ ވެސް ޙިއްސާކުރާތީއެވެ. އޭނާ މާ ދުރު ރަށެއްގައި ރަޖިސްޓަރީވެފައި އޮތަސް އެ ރަށަކުން ފޯރުކޮށްދޭ ޚިދުމަތެއްގެ ފައިދާއެއް އޭނާއަކަށް ނުލިބޭނެއެވެ. ވީމާ، އެ މީހަކަށް ޚިދުމަތް ނުލިބޭ ދާއިރާއެއްގެ ކައުންސިލަށް މެންބަރުން ހޮވުމުގައި ބަސްބުނުމުގެ ހައްގު އެއްވެސް މީހަކަށް ދިނުމަކީ ބުއްދީގެ ހަމައިން ބަލާއިރު އިންސާފަކަށް ވޭތޯއެވެ. އަޅުގަނޑު ރަޖިސްޓަރީވެފައި އޮތީ، މާ ދުރު ސަރަހައްދަކަށް ވާއިރު، އެ ސަރަހައްދުގެ ރައްޔިތުންނަށް ޚިދުމަތްކުރާން ކޮންމެ މީހަކު ހޮވުނަސް އެއިން އަޅުގަނޑަށް ފޯރާނެ ލާބައެއް އަދި ފޯރާނެ ގެއްލުމެއް ވެސް ނޯންނާނެއެވެ. ވީމާ، އެ ދާއިރާއެއްގައި ދާއިމީ ގޮތެއްގައި ދިރިއުޅޭ މީހުންގެ ރަޖިސްޓަރީ އެ ދާއިރާގެ ކައުންސިލުން ބެލެހެއްޓި، ކައުންސިލްގެ އިންތިޚާބުތަކުގައި އެ މީހުންނަށް ވޯޓުދެވޭނެ ނިޒާމެއް ޤާއިމުކުރުމަކީ މުހިއްމު ކަމެއްކަމަށް އަޅުގަނޑަށް ފެނެއެވެ. އަދި މި ރެކޯޑް ބެލެހެއްޓުމުން ކޮންމެ ފަސް އަހަރަކުން އެއް ފަހަރު ބޯހިމަނާން ސަރުކާރުން ކަނޑައަޅުއްވައިފައިވާ ސިޔާތު ތަންފީޒުކުރުމުގައި ވެސް ފަސޭހަތަކެއް ލިބޭނެއެވެ.\nއަޅުގަނޑު މި ދެންނެވި ބަދަލަކީ، ރައްޔިތެއްގެ އަސާސީ އެއްވެސް ޙައްޤަކަށް ހަމަ، އެއްވެސް ހުރަހެއް އެޅޭނެ ބަދަލެއް ނޫނެވެ. އޭގެ ބަދަލުގައި މި ބަދަލުގެ ސަބަބުން އޭނާގެ ޙައްޤުތައް ފުރިހަމަވެ، ކަށަވަރުވާނީއެވެ. ރައްޔިތުންނަށް ބަހާ ނުވަތަ ލިބިދެވޭ އެއްވެސް ޙައްޤަކުން، ނުވަތަ ޢިނާޔަތަކުން އޭނާ މަޙުރޫމު ނުވާނެކަން އޭނާއަށް ކަށަވަރުވާނީއެވެ.\nވީމާ، ކޮރޯނާ ޖާއިހާއާ ގުޅިގެން އައު އާންމު ޙާލަތެއްގައި، އަލުން ކަންކަން ބައްޓަންކުރައްވާއިރު، ކައުންސިލްތަކުން، ލޯކަލް ކައުންސިލްސް އޮތޯރިޓީއިން (ތުކި: ލޯކަލް ގަވަރންޓް އޮތޯރިޓީ އިން) ނުވަތަ ސަރުކާރުން މި ކަމަށް ވިސްނަވާނެ ނަމަ ހާދަހާ ރަނގަޅޭ އަޅުގަނޑުގެ ހިތަށް އެރީއެވެ. ރައްޔިތުންގެ ޙައްޤުތައް ކަށަވަރުކޮށް ފުރިހަމަކުރުމަށްޓަކައި މިއީ މުހިއްމު ފިޔަވަޅަކަށް ނުވާނެބާއޭ ޚިޔާލަށް އަންނަތާ ދުވަސްކޮޅެއް ވެފައިވާތީ މި ޚިޔާލު ހާމަކޮށްލީއެވެ. މިއީ "މި ޒަމާނާ ބީރައްޓެހި ޚިޔާލެއް" ކަމަށް ވީނަމަވެހެވެ.\nއަޒީ ބޯރަގަޅުކޮށްލާ.ތަންކޮޅެއް ބޮޑާ ގޮތެއް ފެންނާތީ.


Supreme Courtge fandiyaar Abdull Didi suspend koffi - vNews.mv\nސުޕްރީމް ކޯޓުގެ ފަނޑިޔާރު އަބްދުﷲ ދީދީ ސަސްޕެންޑުކޮށްފި\nއާމިނަތު އަމީނާ (އަނާ) 12 June 2019, 17:57\nސުޕްރީމް ކޯޓުގެ ފަނޑިޔާރު އަބްދުﷲ ދީދީ އާއި ފެމިލީ ކޯޓުގެ އިސް ގާޒީ އަލްއުސްތާޛު ހަސަން ސައީދު ޖުޑީޝަލް ސާވިސް ކޮމިޝަނުން މިއަދު ސަސްޕެންޑުކޮށްފި އެވެ.\nމި ދެ ފަނޑިޔާރުން ސަސްޕެންޑްކުރިކަން ހާމަކުރީ މިއަދު ބޭއްވި ޖޭއެސްސީގައި ބޭއްވި ކުއްލި ނޫސްވެރިންގެ ބައްދަލުވުމެއްގައެވެ. އެ ދެ ފަނޑިޔާރުން ސަސްޕެންޑް ކުރަން ނިންމީ ދެ ފަނޑިޔާރުންނާއި ގުޅިގެން ހުށަހެޅިފައިވާ މައްސަލައަކާއި ގުޅިގެން ކަމަށް ޖޭއެސްސީން ވަނީ ބުނެފައެވެ.\n(ޖޭއެސްސީ)ގެ ޑިރެކްޓަރ ހަސަން ޒަހީން ވިދާޅުވީ ސުޕްރީމް ކޯޓުގެ ފަނޑިޔާރު އަބްދުﷲ ދީދީ ސަސްޕެންޑްކުރަން ނިންމީ މިއަދު ބޭއްވި ޖުޑިޝަރސް ސަރވިސް ކޮމިޝަންގެ ބައްދަލުވުމުން ކަމަށެވެ. އަދި ސަސްޕެންޑްކުރަން ނިންމީ ފުލުހުންގެ އިދާރާއިން ބަލަމުންދާ ޖިނާޢީ މައްސަލައަކާއި ގުޅިގެން ކަމަށެވެ. އަދި އަބުދުﷲ ދީދީ ސަސްޕެންޑްކުރަން ނިންމީ ކޮމިޓީގައި ބައިވެރިވެވަޑައިގެންނެވި ބޭފުޅުންގެ އަޣުލަބިއްޔަތުން ކަމަށެވެ.\nސުޕްރީމް ކޯޓުގެ ފަނޑިޔާރު އަބްދުﷲ ދީދީ ސަސްޕެންޑްކުރަން ނިންމިއިރު ފަނޑިޔާރު އަބުދުﷲ ދީދީގެ މައްސަލަ ތަހުގީގު ކުރުމަށް އެދިވަޑައިގެންފައި ވަނީ ކުރީގެ ރައީސް މުހައްމަދު ނަޝީދެވެ. ރައީސް ނަޝީދު ހުށަހެޅުއްވާފައިވާ މައްސަލާގައި ތުހުމަތު ކުރަނީ ރައީސް މުހައްމަދު ނަޝީދުގެ މައްޗަށް ޖަލު ހުކުމެއް އިއްވުމަށް އެއް މިލިއަން ޑޮލަރުގެ ރިޝްވަތު އަބުދުﷲ ދީދީ ނެންގެވި ކަމަށްބުނެއެވެ. ނަމަވެސް އެ ތުހުމަތު އަބްދުﷲ ދީދީ ވަނީ އެ ތުހުމަތު ދޮގު ކުރައްވާފައެވެ.\nމީގެ އިތުރަށް ފެމިލީ ކޯޓުގެ އިސް ގާޒީ އަލްއުސްތާޛު ހަސަން ސައީދު ސަސްޕެންޑްކުރަންވެސް ނިންމާފައިވާ ކަމަށެވެ. ޒަހީން ވިދާޅުވީ ހަސަން ސައީދުގެ މައްސަލަ އެކޮމިޝަނަށް ހުށަހެޅިފައިވާތީ ތަހުގީގުކުރެވެމުންދާ ކަމަށާއި، އަދި މިހާރު މައްސަލަ ގޮސްފައޮތް ހިސާބުން އެ މައްސަލަ އިތުރަށް ތަހުގީގުކުރުމަށް ސަސްޕެންޑްކުރަން ޖެހޭ ކަމަށް ތަހުގީގުކުރާ ކޮމިޓީއަށް ފާހަގަވުމުން ސަސްޕެންޑްކުރަން ނިންމީ ކޮމިޝަންގެ އިއްތިފާގުން ކަމަށެވެ.\nމިއަދު ބޭއްވި ޖުޑިޝަރސް ސަރވިސް ކޮމިޝަންގެ ބައްދަލުވުމުގައި ވަނީ ގދ. ތިނަދޫ މެޖިސްޓްރޭޓް ކޯޓުގެ މެޖިސްޓްރޭޓް އިބްރާހިމް ރަޝީދު ވަކިކުރަން ނިންމައި އެ މައްސަލަ ރައްޔިތުންގެ މަޖިލީހަށް ފޮނުވުމަށް ފާސްކޮށްފައިވާ ކަަމަށެވެ. އަދި އެ ނިންމުން ނިންމީ ކޮމިޝަންގެ ބައްދަލުވުމުގައި ބައިވެރިވަޑައިގެންނެވި9މެންބަރުންގެ އިއްތިފާގުން ކަމަށްވެސް ޒަހީން ވިދާޅުވި އެވެ. ޒަހީން ވިދާޅުވީ އެ ފަޑިޔާރު ވަކިކުރަން ނިންމީ ފަނޑިޔާރާއި ގުޅިގެން ހުށަހެޅުނު ސުލޫކީ މައްސަލައެއް ބެލުމަށްފަހުގައި ކަމަށެވެ.\nޖުޑީޝަލް ސަރވިސް ކޮމިޝަނުން ބުނެފައި ވަނީ މިއަދުން ފެށިގެން އެކޮމިޝަނުން ކޮންމެ ދުވަހަކު ބާއްވާ ޖަލްސާތަކުގައި ނިންމާ ނިންމުންތަށް މީޑިއާ އާއި ހިއްސާކުރުމަށް ނިންމާފައިވާ ކަމަށެވެ. އެގޮތުން މިއަދު ޖޭއެސްސީގެ ކޮމިޝަންގަިއ ބޭއްވި ބައްދަލުވުމުގައި ޖޭއެސްސީގެ މެންބަރެއްގެ ގޮތުގައި މަޖިލީހުގެ ރައީސް ރައީސް މުހައްމަދު ނަޝީދާއި، މަޖިލީހުން ކޮމިޝަނަށް ކަނޑައަޅުއްވާފައިވާ މެންބަރު ތުޅާދޫ ދާއިރާގެ މެންބަރު ހިސާން ހުސައިންވެސް ބައިވެރިވެވަޑައިގެންނެވި ކަމަށް ޖޭއެސްސީން ވަނީ ބުނެފައެވެ.


Rey dhanvaru faaraheri dhoani funkohfi – Iru\n3 އޮގަސްޓް 2021\nއާންމު ހާލަތަށް ގެނައިތާ ހަތަރު ދުވަސް، އަނެއްކާވެސް ވިލިނގިލި މޮނިޓަރިން އަށް\nރޭ ދަންވަރު ފަަރަށްއެރި ދޯނި ފުންކޮށްފި\nފަންސާސް ޓަނުގެ ޑީސަލާއެކު ރޭ ދަންވަރު ފަރަށް އެރި ދޯނި ފުންކޮށްފި އެވެ.\n50 ޓަނުގެ ޑީސަލް ބަރުކޮށްގެން މާލެއިން ފުރައިގެން ހއ. އަތޮޅަށް ދަތުރުކުރަމުންދިޔަ “ސްނޯ” ނަމަކަށް ކިޔާ ދޯނި ފަރަށް އަރާފައިވަނީ، ރޭ ދަންވަރު 3:00 އެހާއިރު އެވެ. އެހެންނަމަވެސް ދޯނި ފުންކުރަން ފަށާފައިވަނީ މެންދުރު 11:30 ހާއިރުއެވެ.\nއެމްއެންޑީއެފްއިން ބުނެފައިވަނީ 11:30 ހާއިރު ފުންކުރަން ފަށަން ނިންމީ އެވަގުތުގެ ދިޔަވަރަށް ބަލައި ދިޔަވަރު ބޮޑުވާ ވަގުތު ފުންކުރުމުގެ މަސައްކަތް ފެށުމަށް ކަމަށެވެ. އެވަގުތުން ފެށިގެން ދޯނި ފުންކުރުމުގެ މަސައްކަތް އެމްއެންޑީއެފްއިން ފެށިނަމަވެސް ދޯނި ފުންކޮށް ނިންމާލެވިފައިވަނީ، މިއަދު ހަވީރު 16:10 ހާއިރުއެވެ.\nދޯނި ފަރަށް އެރި އިރު ދޯނީގައި ހުރި ތެޔޮ އެއްވެސް ގޮތަކަށް ފަރުމަށްޗަށް ނޭޅޭ ކަމަށާއި، ދޯނީގެ ވެރި ފަރާތުން ހަމަޖެއްސި އެހެން އުޅަނދަކަށް ހުސްކުރަމުން ދާކަމަށް އެމްއެންޑީއެފްއިން މައުލޫމާތު ދީފައިވެއެވެ.\nއެ ދޯނި ފަރަށް އަރާފައިވަނީ ށ. ކީކިމީނިގައި ކައިރީ އޮންނަ ބޮލިސްތާ ފަރަށެވެ.


Umaru Naseeru anekkaaves JP ah soi kuravvaneee\nއުމަރު ނަސީރު އަނެއްކާވެސް ޖޭޕީއަށް ސޮއިކުރައްވަނީ\nއަންނަ ރިޔާސީ އިންތިޚާބުގައި ވާދަކުރައްވާނެ ކަމަށް އިއުލާން ކުރައްވައިފައިވާ ކުރީގެ ހޯމް މިނިސްޓަރު އުމަރު ނަސީރު އަނެއްކާވެސް ޖުމްހޫރީޕާޓީ (ޖޭޕީ) އަށް ސޮއި ކުރައްވަން ނިންމަވައިފިއެވެ.\nއޭނާ ވިދާޅުވީ ޖޭޕީއަށް ސޮއިކުރެއްވުމަށް ހަމަޖެހިފައިވަނީ އަންނަ ހަފްތާގައި ކަމަށެވެ. އޭނާ އެޕާޓީއަށް ސޮއިކުރައްވަނީ ރިޔާސީ އިންތިޚާބުގައި އެޕާޓީއަށް އެހީތެރިވުމަށް ކަމަށްވެސް އުމަރު ވިދާޅުވިއެވެ.\n"ދެހާސް އަށާރައިގެ ރިޔާސީ އިންތިޚާބަށް ޖުމްހޫރީޕާޓީ ތައްޔާރުވުމުގައި އެހީތެރިވުމަށް ޓަކައި އަޅުގަނޑު ޖޭޕީއަށް ސޮއިކުރުން އަންނަ ހަފްތާގައި އޮންނާނެ،" އުމަރު ވިދާޅުވިއެވެ.\nމީގެ ކުރިންވެސް އުމަރު ނަސީރުވަނީ ޖޭޕީގެ މެންބަރެއްގެ ގޮތުގައި ހަރަކާތްތެރިވެ ވަޑައިގެންފައެވެ. އުމަރު ހޯމްމިނިސްޓަރަކަށް ހުންނެވީވެސް ޖޭޕީގެ ސްލޮޓެއްގައެވެ. އެހެންނަމަވެސް ފަހުން އޭނާވަނީ ޕީޕީއަށް ސޮއިކުރައްވައިފައެވެ. މިފަހަރު ޖޭޕީއަށް ސޮއިކުރައްވަނީ ޕީޕީއެމްއިން ވަކިކުރައްވައިފައި ހުންނަވަނިކޮށްނެވެ.\nއުމަރު ވިދާޅުވީ މިއީ ރާއްޖޭގެ ސިޔާސީ މަސްރަހު މިވަގުތު އޮތްގޮތަށް ބެއްލެވުމަށްފަހު އެޅުއްވި ފިޔަވަޅެއް ކަމަށެވެ. މި ނިންމެވުން ނިންމެވީ ޖޭޕީއާއި އަދިވެސް ސިޔާސީ އެހެން ބޭފުޅުންނާއެކު މަޝްވަރާތަކެއް ކުރެއްވުމަށްފަހުގައި ކަމަށް އުމަރު ވިދާޅުވިއެވެ.\nއުމަރު ވިދާޅުވީ ރިޔާސީ އިންތިޚާބުގައި ޖޭޕީގެ ލީޑަރު ގާސިމް އިބްރާހީމަށް ކުރިމަތިލެއްވޭނެ މަގު ހުޅުވިއްޖެ ކަމަށްވާނަމަ ގާސިމްގެ ފަހަތަށް ޖެހިވަޑައިގަންނަވާނެ ކަމަށެވެ. "ގާސިމަށް ފުރުސަތު ނުލިބިއްޖެ ކަމަށްވާނަމަ ޖޭޕީގެ ޓިކެޓް ހޯދަން އަޅުގަނޑު ކުރިމަތި ލާނަން،" އުމަރު ވިދާޅުވިއެވެ.


ޕްރޮގްރާމުތައް ހިންގުމުގައި ދިމާވާ އެންމެ ބޮޑު އެއް މައްސަލަ އަކީ ބަޖެޓްގެ ދަތިކަން: ފެމިލީ ސެންޓަރު\nފެމެލީ އެންޑް ޗިލްޑްރަން ސެންޓަރުން ބުރާސްފަތި ދުވަހު މީޑިޔާ އަށް މައުލޫމާތު ދެނީ.–ނިޔަމި ފޮޓޯ\nކުޑަކުދިންނަށާއި އާއިލާގެ އެކިއެކި މީހުންނަށް ދިމާވާ މައްސަލަތަކަށް ހައްލެއް ހޯދައިދިނުމުގެ ގޮތުން ޖެންޑާ މިނިސްޓަރީން މިދިޔަ އަހަރު ބ. އޭދަފުށީގައި ހުޅުވި ފެމެލީ އެންޑް ޗިލްޑްރަން ސެންޓަރުން ޕްރޮގްރާމްތައް ހިންގުމުގައި އެންމެ ބޮޑަށް ދިމާވާ އެއް މައްސަލަ އަކީ ބަޖެޓްގެ ދަތިކަން ކަމަށް އެ ސެންޓުން ބުނެފި އެވެ.\nއެ ސެންޓްރުގެ އަހަރީ ދުވަހާ ގުޅުވައިގެން މިދިޔަ ބުރާސްފަތި ދުވަހު މީޑިޔާ އަށް މައުލޫމާތު ދިނުމަށް ބޭއްވި ބައްދަލުވުމައި އެ ސެންޓަރުގެ ސޯޝަލް ސާވިސް އޮފިސަރ އަބްދުﷲ އަޝްރަފު ވިދާޅުވީ، މި އަހަރު އެ ސެންޓަރަށް ލިބިފައިވާ ބަޖެޓް ވަރަށް ކުޑަ ކަމަށާއި، އެ ގޮތުން މި އަހަރު މިހާތަނަށް ލިބިފައި ވަނީ ވެސް ފުރަތަމަ6މަސް ދުވަހުގެ ބަޖެޓް އެކަނި ކަމަށެވެ.\n”މި ސެންޓަރުން ކިޔަވާ ކުދިންނަށް ހާއްސަކޮށް އެ ކުދިންގެ މާހައުލުން ކުރިމަތިވާ އެކިއެކި ކަންތަކާ ބެހޭ ގޮތުން މައުލޫމާތު ދިނުމަށް ޕްރޮގްރާމުތަކެއް ވަނީ ރާވާފައި. އެހެން ނަމަވެސް އަޅުގަޑުމެންނަށް މިހާތަނަށް ލިބިފައި ވަނީ މި އަހަރުގެ ފުރަތަމަ6މަސް ދުވަހުގެ ބަޖެޓް ކަމަށް ވާތީ، މި ޕްރޮގްރާމުތައް ކުރިއަށް ގެންދެވޭނެ ކަމަށް ފެންނަނީ އަހަރުގެ ބާކީ އޮތް6މަސް ދުވަހުގެ ބަޖެޓް ލިބުމުން،” އަޝްރަފު ވިދާޅުވި އެވެ.\n”އެ ބަޖެޓް ލިބޭނެކަމުގެ ޔަގީންކަމެއް އަޅުގަޑުމެންނަށް ދެއްވާފައެއް ނެތް. އެހެންނަމަވެސް އުއްމީދު ކުރެވެނީ ލިބޭނެ ކަމަށް.”\nއޭނާ އިތުރަށް ވިދާޅުވި ގޮތުގައި އެ ސެންޓަރުން ބޮޑަށް އިސްކަން ދެނީ އިޖްތިމާއީ ރައްކާތެރިކަން ފޯރުކޮށްދިނުމުގެ މަސައްކަތް ކުރަން ބޭނުންވާ ފަރާތްތަކުން އެ ސެންޓަރާ ވީހާ ވެސް ބޮޑަށް ގުޅިގެން ޕްރޮގްރާމްތައް ކުރިއަށް ގެންދިއުމެވެ.\n”އަޅުގަޑުމެން ވަރަށް ބޮޑަށް އެދޭ އެދުމެއް މި އަތޮޅު ތެރޭގައި އިޖްތިމާއީ ރައްކާތެރިކަން ފޯރުކޮށްދިނުމުގެ މަސައްކަތް ކުރަން ބޭނުންވާ ފަރާތްތަކުން އަޅުގަޑުމެންނާ ވީހާ ވެސް ބޮޑަށް ގުޅިގެން މަސައްކަތްތައް ކުރިއަށް ގެންދިއުމުގައި އިސްކަންދިނުން.”\nއެ ސެންޓަރުން ބުނީ އެ ސެންޓަރުގެ އަމާޒަކީ ކޮންމެ އަހަރަކު ވެސް އެންމެ މަދު ވެގެން2ފަހަރު އަތޮޅުގެ ކޮންމެ ރަށަކަށް ޒިޔާރަތްކޮށް ޕްރޮގްރާމުތަކެއް ހިންގުން ކަމަށެވެ.\nމިދިޔަ ބުރާސްފަތި ދުވަހު 1 އަހަރު ފުރުނު ބ. އަތޮޅު ފެމެލީ އެންޑް ޗިލްރަން ސާވިސް ސެންޓަރުން މިދިޔަ އަހަރެއްހާ ދުވަހުގެ ތެރޭގައި މުޅި އަތޮޅުގެ ހުރިހާ ރަށެއްގައި ވެސް އެކި ކަހަލަ ހަރަކާތްތައް ހިންގާފައިވެ އެވެ. އޭގެ ތެރޭގައި އަންހެނުންނާއި ކުޑަކުދިން އަދި ހާއްސަ އެހީ އަށް ބޭނުންވާ ފަރާތްތަކަށް ހާއްސަ ކުރެވޭ ދުވަސްތައް ރަށްރަށުގައި ފާހަގަކުރުމާއި އެ ފަރާތްތަކަށް ދިމާވާ މައްސަލަތަކާ ގުޅިގެން ހޭލުންތެރިކަމުގެ ގިނަ ޕްރޮޤްރާމްތަކެއް ހިންގުން ފާހަގަ ކޮށްލެވެ އެވެ.\nއެ ސެންޓަރުން ބުނީ އަހަރީ ދުވަހާ ގުޅިގެން މި އަތޮޅު ކެންދޫގައި މި ހަފްތާ ބަންދު ތެރޭގައި ހާއްސަ ހަރަކާތްތަކެއް ބާއްވަން ވެސް ވިސްނަމުން އަންނަ ކަމަށެވެ.\nބ. އޭދަފުށިން އަހުމަދު ނާސިރު


ދިމާވި އާދަޔާ ޚިލާފް ޒުވާނާ (ސައުވީސް ވަނަ ބައި) – Esfiya\nދިމާވި އާދަޔާ ޚިލާފް ޒުވާނާ (ސައުވީސް ވަނަ ބައި)\nހަނީއްފާއްތަ މަގު ކިޔައިދިނުމުން ނައިޝާ އޭޓީއެމަށް ދާން ހިނގައިގަތެވެ. ބަނދަރުކައިރި ހުރި އޭޓީއެމަށް ވަދެ ރުފިޔާ ނެގުމަށްފަހު ގެއަށްދާން ހިނގައިގަތް ވަގުތު ނައިޝާއަށް ސައިފް ފެނުނެވެ. ރޭގައިވެސް ފެނުނު އަންހެންކުއްޖާއާ އެކު ސައިފް ބަނދަރު މަތީގައި އޮތް ގަސްބުޑެއްގެ ކައިރިއަށް ދާ މަންޒަރު ފެނި ނައިޝާ މަޑުކޮށްލިއެވެ.\nގަސްބުޑުމަތީގައި ދެމީހުން އިށީނދެ އަންހެން ކުއްޖާއަށް ސައިފް އަތުގައި އޮތް ކޮތަޅުން ދަޅެއް ނަގާ ދިއްކޮށްލިއެވެ.އެދެމީހުން އެކުގައި ފެނުނު މީ ދެވަނަ ފަހަރަށް ވުމުންނާއި އަންހެނަކު ގޮވައިގެން ސައިފް އުޅެން ފެށުމުން ނައިޝާގެ ހިތަށް ވަރަށް އަސަރުކުރިއެވެ.\nއެމީހުންނާއި ދިމާލަށް ދާން އުޅެފައިވެސް ސައިފް ރޭގައި ބުނި ބަހުން ހިތާ ދެކޮޅަށް ވިޔަސް ނައިޝާ އެމީހުންނަށް ފަސްދީ ގެއާ ދިމާއަށް މިސްރާބު ޖެހިއެވެ.\nގެއަށް ދިޔަ މަގުމަތީގައި ސައިފްގެ ފިރިހެން ދެ އެކުވެރިންނާ ދިމާވިއެވެ. “ދައްތާ ގެއަށްދާން އިނގޭތަ؟” އެތަނުން އެކަކު ހިނިއައިސްފައި ހުރެ ނައިޝާ އަށް ބުންޏެވެ. “ދައްތައެއް ނޫން ނައިޝާ ކިޔަނީ….އާނ އިނގޭ ގެއަށް ދާން” ހިތްހަމަނުޖެހިފައި ހުރެ ނައިޝާ އެމީހުންނަށް ރައްދު ދިނެވެ. އެވަގުތު އެދެމީހުން ހޭންފެށިއެވެ.އެމީހުނަށް ސަމާލުކަން ނުދީ ނައިޝާ ގެއަށް ދާން ހިނގައިގަތެވެ. އޭރުވެސް ނައިޝާގެ ބޮލުތެރޭގައި އެނބުރެނީ ސައިފާ އެ އަންހެންކުއްޖާ އެވެ.\nމެންދުރަށް ކާމޭޒުމަތި ތައްޔާރުކޮށްލި ވަގުތު ސައިފް އައިސް މޭޒުދޮށުގައި އިށީނެވެ. ސައިފް ފެނުމުން ހެނދުނުވީ ކަންތައް ނައިޝާ ހަނދާން ވިއެވެ. “ކީއްވެ މާ ވައްތަރަކަށް ތި ބަލަނީ” ސައިފާ ދިމާއަށް ބަލަން ހުރެ ޚިޔާލަކަށް ގެއްލިފައި ހުރި ނައިޝާ އަށް ސައިފް އަހާލިއެވެ. “އެ….ކަމެއް ނުވޭ” ޖޫސްފުޅި ފުރިޖުން ނަގަމުން ނައިޝާ ބުންޏެވެ.\nރަށަށް ދިޔަފަހުން ސައިފް ނައިޝާ އާއި ވަރަށް ބޮޑަށް ދުރުވިއެވެ.ނައިޝާއަށް ވަގުތު ނުދޭތާ ސައިފްގެ ކަމަކީ އަބަދު ރައްޓެހިންނާއި އެކު ބޭރުގައި އުޅުމެވެ.ނައިޝާއަަށް ސައިފް ފެންނަނީ ހަމައެކަނި ކާވަގުތު ތަކުގައި އާއި ފެންވަރަން އަންނަ ވަގުތު ތަކުގައެވެ.ސައިފްގެ ރަށަށް ނައިޝާ އަންނަން އެއްބަސްވީ ސައިފް، އޭނާގެ މައިންބަފައިން ކައިރި ހުންނަ އިރު ނައިޝާ އައް އަޅާލާ ވަގުތުދީ ހަދާނެކަމަށް ހީކޮށެވެ.ނަމަވެސް ކަންތައްތައް ވަމުން ދަނީ ނައިޝާ އުންމީދުކުރި ގޮތަށް ނޫންކަމުގައި ވާތީ ނައިޝާ މާޔޫސްވާން ފެށިއެވެ.\n“ކޮއްކޯ” ސަނާގެ ކޮޓަރީގައި ޓަކި ޖަހާލަމުން ނައިޝާ ގޮވާލި އެވެ.އިރުގަނޑަކަށްފަހު ސަނާ ކޮޓަރި ދޮރުހުޅުވާލިއެވެ. “ކިހިނެއްތަވީ؟” ހިތްހަމަނުޖެހިފައި ހުރެ ސަނާ އަހާލިއެވެ. “މާ ބިޒީ ވަގުތެއްތަ؟….ދައްތަ ވަދެލަންތަ؟” ނައިޝާ އެހެން އެހުމުން ސަނާ ނައިޝާ ވަންނަން ތަން ދެއްކި އެވެ.\nސަނާގެ ކޮޓަރިއަށްވަދެ އެނދުގައި ނައިޝާ އިށީނދެލިއެވެ. “މީ ކޮއްކޮއަށް ދައްތަ ގެނައި އެެއްޗެއް” ނައިޝާ ގަތް ސެންޓުފުޅި ސަނާއަށް ދިއްކޮށްލަމުން ބުންޏެވެ. މޫނު ހަދައިގެން ހުރި ސަނާ ސެންޓުފުޅި ފެނުމުން ހިނިތުންވެލިއެވެ. “ދައްތައާ އެކު ބޭރަށްދާން ހިނގާބަ ހަވީރު… ގޭތެރޭގަ އިންނަންވީމަ ވަރަށް ފޫހިވޭ” ނައިޝާ ސަނާ ގާތު ބުންޏެވެ. “ސަނާވެސް ވަރަށް ބިޒީކޮށް މިއުޅެނީ” ސަނާވެސް ނައިޝާ އާއި އެކު ބޭރަށްދާކަށް އެއްބަހެއް ނުވިއެވެ.\n“ދޮންބެ ދިން އެއްޗެހިތައް ކަމުދިޔަތަ؟” ނައިޝާ ސަނާ ކައިރި އަހާލިއެވެ. “ކޮން އެއްޗިއްސެއް؟” ސަނާ ވާނުވާނޭނގި ހުރެ ނައިޝާއަށް އަހާލިއެވެ. “ނުދޭތަ؟ އެކަމް ދޮންބެ ކައިރި ދައްތަ އެހީމަ ބުނި ސަނާ އަށް ދީފީމޭ… މޭކަޕް ވާ ސާމާނާއި ގަހަނާވެސް ބޮޑު ޕާރުސަލެއް ހެދި… މަތިކޮޅުތަކަކާ ޖިންސު ތަކެއްގެ އިތުރުން ޝޯލުތަކެއްވެސް ގަތް….ބޭބޭ ނެގީ ކޮއްކޮގެ ސައިޒަށް ވުރެ ބޮޑުކޮށް ގިނަދުވަހު ލެވޭނެޔޭ ކިޔާފަ” ނައިޝާ ސަނާއަށް ބުންޏެވެ. “ހިހިހި އެހެންދޯ؟….އާނ ލިބުން” އަނގައޮޅެމުން ސަނާ ބުންޏެވެ.\nސަނާގެ ކޮޓަރިން ނައިޝާ ނުކުތްއިރު ސަނާގެ ޑުރެސިން ޓޭބަލް އަށް ނައިޝާ ބަލައިލި އެވެ.ސައިފް ގަތް އެއްވެސް އެެއްޗެއް ޑުރެސިން ޓޭބަލް މަތީގައި ނެތުމުންނާއި ސަނާ ވާހަަކަ ދެއްކި ގޮތުން އޭނާ ނައިޝާ އަށް ދޮގުހަދާ ކަމަަށް ޤަބޫލުކުރެވުނެވެ.ނަމަވެސް ނައިޝާގެ ހިތުގައި އުފެދުނު ސުވާލަކީ ސައިފް ސަނާއަށޭ ކިޔާފައި އެއްޗެހި ގަތީ ކާކަށްބާވައެވެ.\nދެހަފްތާ ފުރިގެން ދިޔައިރު ބަފައިބެ ފިޔަވައި ނައިޝާއަށް ވާހަކަ ދައްކާލާނެ މީހަކު ނުވެއެވެ.ބަފައިބެ ހުންނަ ވަގުތުތަކުގައި ނައިޝާ ކައިރި އެއްޗެހި ގަންނަން މައިދައިތަ ނުބުނި ނަމަވެސް ބަފައިބެ ނުހުންނަ ވަގުތު ތަކުގައި އެއްޗެހި ގަންނަން ނޫނީ ކަމަކު ކިޔަން ފިޔަވައި މައިދައިތަވެސް ނައިޝާއާ އަނގައިން ނުބުނެއެވެ. “ނައިޝާ ދޭބަ މެންދުރަށް ކައްކަން ކާނެއެއްޗެއް ގަނެލަން….ގެއަކު ނެތް ލައިގެން ކާނެ އެއްޗެއް” މައިދައިތަ އާދައިގެ މަތިން ނައިޝާ އަށް ބުންޏެވެ.\nނައިޝާ އައިފަހުން އެގެއަށް ކާނެ އެއްޗެއްސާއި ގެއަށް ބޭނުންވާ އެހެނިހެން ސާމާނު ވެސް ގަންނަނީ ނައިޝާ ކަމުން، ކޭޝްކޮށް ނެގި ފަނަރަ ސަތޭކަ ރުފިޔާ ޚަރަދުކޮށް ހުސްވިއެވެ.ރުފިޔާ ހުސްވެގެން ރުފިޔާއެއް ނަގަން ނައިޝާ އޭޓީއެމާ ދިމާއަށް މިސްރާބު ޖެހިއެވެ.\nއޭޓީއެމުން ރުފިޔާ ނަގައިގެން ފިހާރައަކާ ދިމާއަށް ހިނގައި ގަތް ވަގުތު ސައިފްގެ އަންހެން އެކުވެރިޔާ އާއި ދިމާވިއެވެ.ފޯނާ ކުޅެމުން އޭނާ ދިޔައިރު ލައިގެން ހުރީ ނައިޝާ އާއި ސައިފް މާލެއިން ގަތް ދަނބު ރޮނގުޖެހި މަތިކޮޅާ އެއްވަތަރު މަތިކޮޅެކެވެ.ނައިޝާ ހުއްޓި ވަރަށް ރަނގަޅަށް އެމަތިކޮޅާއި ދިމާލަށް ބަލައިލި އެވެ.\nއެއީ ހަމަ އެމަތިކޮޅެވެ.އެއްވައްތަރު އެއްޗެހިވެސް ހުރެދާނެ ކަމަށް ނައިޝާ ޤަބޫލުކުރެއެވެ.ނަމަވެސް ސަނާއަށް ނެގި އެއްޗެހިތައް ސަނާއަށް ސައިފް ނުދޭތީއާއެކު ނައިޝާ އަށް ޝައްކުވިއެވެ.ސަނާއަށޭ ކިޔައިފައި ސައިފް އެއްޗެހިތައް ނެގީ އޭނާގެ އަންހެން އެކުވެރިޔާއަށް ބާވައޭ ވެސް ގެއަށް ދިޔަ މަގުމަތީގައި ނައިޝާގެ ހިތަށް އެރިއެވެ.\nބަދު ނަސީބުގެ ހިޔަނި އެޅުމުން (16)\nހިތާމަ ބިރުވެރި ލޯބި March 15, 2021


އިސްތިއުފާދިންފަހުން ކުރީ ސަރުކާރުގެ ދަރަނިތައް ދައްކާ ސަރުކާރުގެ އާމްދަނީ ހުސްވެއްޖެ: ނަޝީދު - DhiDaily\nއިސްތިއުފާދިންފަހުން ކުރީ ސަރުކާރުގެ ދަރަނިތައް ދައްކާ ސަރުކާރުގެ އާމްދަނީ ހުސްވެއްޖެ: ނަޝީދު\nކުރީގެ ރައީސް އަދި ރައްޔިތުން މަޖިލީހުގެ ރައީސް މުޙައްމަދު ނަޝީދު\nވަނަ އަހަރުން ފެށިގެން 2018 އާއި ދެމެދު ސަރުކާރުން ނަގާފައިވާ ގިނަ ދަރަނިތަކުގެ ގްރޭސް ޕީރިއަޑް ހަމަވެ އެ ދައްކަން މި ޖެހެނީ ރައީސް އިބްރާހިމް މުޙައްމަދުގެ ޞާލިޙްގެ ސަރުކާރާއިކަމަށް ކުރީގެ ރައީސް އަދި ރައްޔިތުން މަޖިލީހުގެ ރައީސް މުޙައްމަދު ނަޝީދު ވިދާޅުވެއްޖެއެވެ.\nރައީސް ނަޝީދު މިއަދު ކުރެއްވި ޓްވީޓެއްގައި ވިދާޅުވީ ދަރަނީގެ ނުރައްކަލަކީ ދަރަނި އަނބުރާ ދައްކަންޖެހޭއިރު އެވަރަށް އާމްދަނީ ނެތުންކަމަށެވެ. އަދި އެ މަނިކުފާނު އިސްތިއުފާދެއްވި ފަހުން ރައީސް ޞާލިޙް ވެރިކަމަށް އައުމާއި ދޭތެރޭ ކުރީ ސަރުކާރުން ނަގާފައިވާ ގިނަ ދަރަނިތަކުގެ ގްރޭސް ޕީރިއަޑް ހަމަވެ އެ ދައްކަން މި ޖެހެނީ ރައީސް ޞާލިޙްގެ ސަރުކާރާއިކަމަށް ވެސް ރައީސް ނަޝީދު ވިދާޅުވިއެވެ. އެ ގޮތުން ސަރުކާރުގެ އާމްދަނީ އެއްކޮށް ހުސްވެފައިވާކަމަށް ވެސް ރައީސް ނަޝީދު ވިދާޅުވިއެވެ.\nރައީސް ނަޝީދު ވިދާޅުވިގޮތުގައި އެންމެ ގިނައިން ދައްކަންޖެހެނީ 2021 އިން 2023 އާއި ދެމެދުގައެވެ. އަދި މިއަދުގެ ހާލަތަށްބަލާނަމަ އެންމެ ބުއްދިވެެރިގޮތަކީ 2012 ވަނަ އަހަރުން ފެށިގެން 2018 އާއި ދެމެދުގެ ދަރަނި އިތުރު ޖޫރިމަނާއަކާއި ނުލައި ބިނާކުރުންކަމަށް ދެކެވަޑައިގަންނަވާކަމަށް ވެސް ރައީސް ނަޝީދު ވަނީ ވިދާޅުވެފައެވެ.


ފެޓް - ވިކިޕީޑިއާ\nފެޓް(އިނގިރޭސި ބަހުން: Fat) އަށް ލިޕިޑް(އިނގިރޭސި ބަހުން: Lipid) އޭ ވެސް ކިޔައެވެ. ފެޓް ނުވަތަ ލިޕިޑް އަކީ އޭގެ ބަރުދަނުގެ ނިސްބަތުން އެހެން އޮށްޓަރު ތަކަށްވުރެ ގިނައިން ކެލަރީ ނުވަތަ ހަކަތަ ލިބިދޭ އެއްޗެކެވެ. އެހެން ކަމުން އާންމު ގޮތެއްގައި ކާބޯތަކެތި ތިޔާގި ތަނެއްގައި ދިރިއުޅޭއިރު މިބައި ހަށިގަނޑަށް އެތެރެކުރެވޭ ގޮތާއި މިންވަރަށް ސަމާލުކަން ދޭންޖެހެއެވެ.\nފެޓް މައިގަނޑު ގޮތެއްގައި ދެބަޔަކަށް ބެހިގެންދާނެއެވެ. އެއީ ސަރުބީ އަދި ތެޔޮ އެވެ. ހޫނުމިން ދަށްތަންތާގައި ކާނާގައި ތެރޭގައި ހިމެނޭ ދިޔާވެގެންނުދާ ފެޓް އަށް ސަރުބީ' އޭ ކިޔައެވެ. ހޫނުމިން ދަށްތަންތާގައި ކާނާގެ ތެރޭގައި ހިމެނޭ ދިޔާކޮށް ހުންނަ ސަރުބީ އަކީ ތެޔޮ އެވެ. ފެޓް ލިބެނީ3ބާވަތެއްގެ ކާނާ އިންނެވެ.\nސަރުބީ އާއި ތެޔޮ : މީގެ ތެރޭގައި ގޮވާމުންލިބޭ ތެޔޮ، ޒައިތޫނި ތެޔޮ، ކާށިތެޔޮ، ގިތެޔޮ، ބަޓަރު އަދި ކެއްކުމަށް ބޭނުންކުރާ ތެޔޮ ހިމެނެއެވެ.\nޖަނަވާރުން ލިބޭ ފެޓް : މީގެ ތެރޭގައި ކުކުޅު، ކަނޑުމަސް ( ޚާއްޞަކޮށް ތެޔޮ ހުންނަ ފަރުމަސް ) ކިރު، ޗީޒް ހިމެނެއެވެ.\nތަރުކާރީން ލިބޭ ފެޓް : މީގެ ތެރޭގައި ބަދަން، އެކި ވައްތަރުގެ މަދު، ސޯޔާބީން ފަދަ ތަކެތި ހިމެނެއެވެ.\nބައެއް ވައްތަރުގެ ކާނާގައި ފެޓް އެކުލެވިގެންވާކަން ފަސޭހައިން ދެނެގަނެވެއެވެ. މިސާލަކަށް ބަޓަރު އަދި ތެޔޮ ފަދަ ކާނާ އަކީ އެންމެނަށް ވެސް ފެޓް ހުންނަކަން ފަސޭހައިން އެނގޭނެ ކާނާ އެވެ. އަނެއް ބައި ވައްތަރަކީ އެކާނާގައި ފެޓް އެކުލެވިގެންވާކަން އެހާ ފަސޭހައިން ނޭގޭ ކާނާ އެވެ. މިސާލަކަށް އެކިވައްތަރުގެ މަދާއި ބަދަނަކީ އޭގައި ފެޓް އެކުލެވިގެންވާކަން އެހާ ފަސޭހައިން ނޭނގޭ ތަކެއްޗެވެ.\n2.1 ސެޗުރޭޓެޑް ފެޓް\n2.2 އަންސެޗުރޭޓެޑް ފެޓް\n2.2.1 ޕޮލީއަންސެޗުރޭޓެޑް ފެޓް\n2.2.2 މޮނޮއަންސެޗުރޭޓެޑް ފެޓް\nއެހެންކަމުން ބަޔާންކުރެވުނު ސިފަތަކަށް ބަލާ ކާބޯތަކެތިން ލިބޭ ފެޓް3ބަޔަކަށް ބަހާލެވެއެވެ. އެއީ:-\nއަންސެޗުރޭޓެޑް ފެޓް(އިނގިރޭސި ބަހުން: unsaturated fat) އަކީ އަންސެޗުރޭޓެޑް ފެޓީ އެސިޑް(އިނގިރޭސި ބަހުން: unsaturated fatty acids) އެކުލެވިގެންވާ ފެޓް އެވެ. މިއީ ފެޓް އުފެދިފައިވާ ގޮތަށް ބަލައިގެން ފެޓް ބަހާލާއިރު އޭގައި ހިމެނޭ މައިގަނޑު2ބައިން އެއްބައެވެ. ފެޓް އުފެދުމުގެ ތެރޭގައި ހުންނަ ފެޓީ އެސިޑް ޗޭނު ބުރިއެއް ގައި ޑަބަލް ގުޅުމެއް ވާނަމަ އެއީ އަންސެޗުރޭޓެޑް ފެޓް އެވެ. ފެޓީއެސިޑް(އިނގިރޭސި ބަހުން: Fatty acids) ޗޭނުބުރިއެއްގައި އެންމެ ޑަބަލް ގުޅުމެއްވާނަމަ، މޮނޮއަންސެޗުރޭޓެޑް ފެޓް އެވެ. އެކަކަށްވުރެ ގިނަ ޑަބަލް ގުޅުން ޗޭނުބުރިއެއްގައި ހުރިނަމަ، މިވައްތަރުގެ ފެޓީއެސިޑް އަށް ކިޔަނީ ޕޮލީއަންސެޗުރޭޓެޑް ފެޓް އެވެ. ކަނޑުމަހުގައި ހުންނަ ފެޓް އާއި، އެކި ބާވަތްތަކުގެ އޮށްތަކުންނާއި، ގޮވާމުން ހާނާ ތެލުގައި ހުންނަ ފެޓް، އަދި މައިމީހާގެ ގާތުންދޭ ކިރުގައި ހުންނަ ފެޓް އަކީ އަންސެޗުރޭޓެޑް ފެޓް އެވެ. މިވައްތަރުގެ ފެޓް އިން ލޭގައި ހުންނަ ކޮލެސްޓްރޯލްގެ މިންވަރު ތަފާތުކޮށްދީ، ނާރުތަކުގެ ބަލިތަކުންނާއި، ހިތުގެ ބަލިތަކުން މީހާ ދުރުކޮށްދިނުމުގައި އެހީތެރިވެދެއެވެ. މިފެޓް އިން އުފެދޭ ކޮލެސްޓްރޯލް އަށް ކިޔަނީ ހައިޑެންސިޓީ ލިޕޯޕްރޮޓީން(އެޗްޑީއެލް) ނުވަތަ ރަގަޅު ކޮލެސްޓްރޯލް އެވެ.\nޕޮލީއަންސެޗުރޭޓެޑް ފެޓް(އިނގިރޭސި ބަހުން: polyunsaturated fat) އަކީ ފެޓްގެ ތެރޭގައި ގިނަ އަދަދަކަށް އަންސެޗުރޭޓެޑް ފެޓީ އެސިޑް އެކުލެވިގެންވާ ފެޓް އެވެ. ކަނޑުމަހުގައި ހުންނަ ފެޓް އާއި، އެކި ބާވަތްތަކުގެ އޮށްތަކުންނާއި، ގޮވާމުން ހާނާ ތެލުގައި ހުންނަ ފެޓް، އަދި މައިމީހާގެ ގާތުންދޭ ކިރުގައި ހުންނަ ފެޓް އަކީ އަންސެޗުރޭޓެޑް ފެޓް އެވެ. މިވައްތަރުގެ ފެޓް އިން ލޭގައި ހުންނަ ކޮލެސްޓްރޯލްގެ މިންވަރު ތަފާތުކޮށްދީ، ނާރުތަކުގެ ބަލިތަކުންނާއި، ހިތުގެ ބަލިތަކުން މީހާ ދުރުކޮށްދިނުމުގައި އެހީތެރިވެދެއެވެ. މިފެޓް އިން އުފެދޭ ކޮލެސްޓްރޯލް އަށް ކިޔަނީ ހައިޑެންސިޓީ ލިޕޯޕްރޮޓީން(އެޗްޑީއެލް) ނުވަތަ ރަގަޅު ކޮލެސްޓްރޯލް އެވެ.\nމޮނޮއަންސެޗުރޭޓެޑް ފެޓް(އިނގިރޭސި ބަހުން: monounsaturated fat) އަކީ އަންސެޗުރޭޓެޑް ފެޓީ އެސިޑް އެކުލެވިގެންވާ ފެޓް އެވެ. މިބައި ހިމެނެނީ ވަރަށް މަދު ކާބޯތަކެތީގައެވެ. އޭގެތެރޭގައި ޒައިތޫނި ތެޔޮ، ބަދަން ތެޔޮ ހިމެނެއެވެ. މިވައްތަރުގެ ފެޓީ އެސިޑް އިން ލޭގައި ހުންނަ ކޮލެސްޓްރޯލް އަށް އަންނަ ބަދަލުތައް އަދިވެސް ދަނީ ދިރާސާ ކުރެވެމުންނެވެ.\nއާދައިގެ ގޮތެއްގައި ބެލެވެނީ ލޭގައި އެލްޑީއެލް( ނުރަގަޅު ކޮލެސްޓްރޯލް)(އިނގިރޭސި ބަހުން: low density lipoprotein) ގިނަވެއްޖެނަމަ، ހިތުގެ ބަލިތައް ޖެހުން ކައިރިކަމަށެވެ. އަދި ލޭގައި އެޗްޑީއެލް(ރަގަޅު ކޮލެސްޓްރޯލް)(އިނގިރޭސި ބަހުން: high density lipoprotein) ގިނަވާނަމަ، ހިތުގެ ބަލިތައްޖެހުން ދުރުވާކަމަށެވެ.\nމަތީގައި ބަޔާންކުރެވިފައިވާ3ވައްތަރުގެ ފެޓް އިންސާނާގެ ހަށިގަނޑުގައި ތަފާތު އެކިގޮތްގޮތަށް ބޭނުންކުރެވެއެވެ. އެއީ:-\nހަށިގަނޑުގައި ހަކަތަ އުފެއްދުން: އިންސާނާގެ ހަށިގަނޑުގައި ކާބޯސްގެ އެއްގްރާމުން ފޯރުވައިދޭ ހަކަތައިގެ ދެގުނަ ފެޓް އެކުލެވޭ ކާނާއެއްގެ އެއްގްރާމުން ފޯރުވައިދެއެވެ.\nފެޓް އަކީ ހަށިގަނޑުގައިވާ ދިރު ތައް ވަރުގަދަ ކުރުމަށާއި، ހަށިގަނޑުގެ އެކިބައިތަކުގެ މަސައްކަތަށް އެހީތެރިވުމަށާއި، އަދި ހަށިގަނޑަށް ބޭނުންވާ ވިޓަމިން އޭ ކޮށާރުކުރުމުގައި އެހީތެރިވާ އެއްޗެކެވެ.\nފެޓް އަކީ ހަށިގަނޑުގައި ހަކަތަ އުފެއްދުމަށް ކޮށާރުކޮށްފައި ބެހެއްޓޭ އެއްޗެކެވެ.\nގުރުދާ ފަދަ ނާޒުކު ގުނަވަންތައް ހިމާޔަތްކުރުމާއި، ފިނިން ހަށިގަނޑު ރައްކާތެރިކޮށްދިނުން\nޞިއްހަތަށް ފައިދާހުރި ކާނާ ފުރިހަމަވާނީ އޭގައި ފެޓް އެކުލެވިގެންނެވެ. ފެޓް އަކީ ހަށިގަނޑުގައި އެކުލެވޭ އެކި ބާވަތްތަކުގެ މައުދަންތަކާއި އެކުވެގެން ހަކަތަ އުފައްދާ އެއްޗެކެވެ. އެހެންނަމަވެސް ހަށިގަނޑަށް ބޭނުންވާ ހަކަތައިގެ3ބައިން އެއްބަޔަށްވުރެ ގިނައިން ފެޓް އިން ހަކަތަ ލިބުމަކީ ވަރަށް ގެއްލުން ހުރި ކަމެކެވެ. ޚާއްޞަކޮށް ސެޗުރޭޓެޑް ފެޓް (ޖަނަވާރުގެ ސަރުބީ) އިން ލިބޭ ކެލަރީ ދުވަހަކަށް ބޭނުންވާ މުޅި ކެލަރީގެ ދިހަ ބައިކުޅަ އެއްބަޔަށްވުރެ އިތުރުވިޔަދީގެން ނުވާނެއެވެ.\nހަށިގަނޑަށް ކޮންމެހެން ބޭނުންވާ ފެޓީ އެސިޑް ތަކެއް ވެއެވެ. އެއީ ލިނޯލެއިކް އެސިޑް އާއި ލިނޯލެނިކް އެސިޑް އެވެ. އެއީ މިމުހިއްމު ދެބާވަތް އުފެއްދުމުގެ ކުޅަދާނަކަން ހަށިގަނޑަށް ލިބިފައި ނުވާތީ އެވެ. މިދެބާވަތުގެ އެސިޑް ހަށިގަނޑުގައިވާ ދިރުތައް (ޚާއްޞަކޮށް ސިކުނޑި އާއި ނާރުތަކުގެ ދިރުތައް) އުފެއްދުމަށާއި، ހަށިގަނޑުގެ ހިންގުމުގެ މަސައްކަތްތަކުގައި އެހީތެރިވެދެއެވެ. މިފަދަ އެސިޑް އަކީ ހަށިގަނޑަށް ކޮންމެހެން ބޭނުންތެރި އެސިޑް ތަކެވެ. މިފަދަ އެސިޑް އަށް ކިޔަނީ މުހިއްމު ފެޓީ އެސިޑް(އިނގިރޭސި ބަހުން: essential fatty acids) އެވެ. އެއީ މިބާވަތްތައް ފުދޭވަރަށް ލިބޭ ވައްތަރުގެ ފެޓް ކާނާގައި ހިމަނަން ޖެހޭތީ އެވެ.\nހަށިގަނޑުގައި އެންމެ ގިނައިން ފެޓީ އެސިޑް އުފައްދަނީ ކާބޯސް އިންނެވެ. އެހެން ކަމުން ކާބޯސް ގިނައިން ކެއުމަކީ ވެސް ބޭނުންނުވާ ފެޓްތައް ހަށިގަނޑުގައި ގިނަވެ ގެއްލުން ލިބޭނެ ކަމެކެވެ.


Dharinnaaeku dhiriulhen Nitu beynumeh nuvey\nނީތޫ އާއި ރިޝީ އެމީހުންގެ ދަރިންނާއި މާމަ ދަރިފުޅާއެކު\nފިރިމީހާ ރިޝީ ކަޕޫރު މަރުވިތާ އަހަރެއްހާ ފާއިތުވީ އިރުވެސް ނީތޫ ސިންގް ދިރިއުޅެމުން ދަނީ އެ ދެމަފިރިން އެކަނި ދިރިއުޅުނު ގޭގަ އެވެ. ނީތޫ އެކަނި ދިރިއުޅޭތީ ވަރަށް ގިނަ ބަޔަކު އޭނާގެ ދަރިންކަމަށްވާ ރަންބީރު ކަޕޫރާއި ރިދިމާ ސަހާނީ އަށް ފާޑު ކިޔަ އެވެ. މުސްކުޅިވީ ދުވަހު މަންމަ އެކަނިކޮށްލާފައި ވަކިން ދިރިއުޅޭތީ އެވެ.\nދަރިންނަށް ކުރިމަތިވަމުންދާ ފާޑުކިޔުންތަކަށް ޖަވާބު ދެމުން ނީތޫ ވަނީ ޕްރައިވެޓް ދިރިއުޅުމަކަށް އޭނާ ލޯބިކުރާ މިންވަރު ބަޔާންކޮށްފަ އެވެ. އަދި އެކަނި މާއެކަނި ދިރިއުޅުމަކީ އޭނާ އަމިއްލައަށް ބޭނުންވެގެން ކުރާ ކަމެއް ކަމަށް ވެސް ނީތޫ ބުންޏެވެ.\nނީތޫ ދާދިފަހުން ދީފައިވާ އިންޓަވިއު އެއްގައި ނީތޫ ބުނީ އޭނާގެ ކުދިން ވަކި ގޭގޭގައި އަމިއްލަ ދިރިއުޅުމެއް އުޅުމަކީ އޭނާ ބޭނުންވާ ގޮތެވެ.\n"އަހަރެން އެމީހުން ކައިރީގައި ބުނަން އަހަރެންގެ ހިތުގައި ވާށޭ. ބޮލަށް ނާރައްޗޭ،" ނީތޫ ބުންޏެވެ.\n"ޖުގް ޖުގް ޖިޔޯ"އިން ފިލްމީ ދުނިޔެއަށް އެނބުރި އަންނަން ތައްޔާރުވަމުންދާ ނީތޫ ބުނީ އޭނާ އަކީ ވަރަށް ޕްރައިވެޓް މީހެއް ކަމަށާއި އަމިއްލަ މިނިވަންކަމަށް ވަރަށް ލޯބިކުރާ ކަމަށެވެ. ރިޝީ މަރުވުމަށް ފަހު ރިދިމާ ވަރަށް ގިނަ ދުވަހު ނީތޫ އާއެކު އެ ގޭގައި ހުއްޓެވެ.\nރިދިމާ ކައިވެނި ކުރީ ދިއްލީ މީހަކާ ކަމަށް ވާތީ ކައިވެންޏަށްފަހު ރިދިމާ ދިރިއުޅެނީ ފިރިމީހާއާއެކު ދިއްލީގަ އެވެ. ނަމަވެސް ރިޝީ މަރުވުމާ ގުޅިގެން އޭނާ މުމްބައި އަށް މަންމަ ކައިރިއަށް އައި ގޮތަށް ނުގޮސް ވަރަށް ގިނަ ދުވަސްތަކެއް ވަންދެން ހުއްޓެވެ.\n"ރިދިމާ ވެސް މާ ގިނަ ދުވަހު ހުންނަން ފެށީމަ އަހަރެން ބުނިން ދާށޭ ފިރިމީހާގެ ރަށަށް. ގޮސް އޭނާ އާއެކު ދިރިއުޅޭށޭ،" ނީތޫ ބުންޏެވެ.\nނީތޫ ބުނީ ޕެންޑެމިކް ތެރޭގައި ގިނަ ދުވަސްތަކަކު ދިއްލީ އަށް ނުގޮސް ރިދިމާ އިނީމަ ވެސް އޭނާ ވަރަށް ހާސްވި އެވެ.\n"އަހަރެން އަބަދު ބުނަން ދާށޭ ފިރިމީހާ ކައިރިއަށް. އޭނާ އެކަންޏޭ ގޭގަ އުޅޭނީ. އަހަރެން ކޮއްޕާ ގަޅުވާ ކަހަލަ ގޮތަކަށް އޭނާ ގެއިން ފޮނުވާލީޔޭ ބުންޏަސް ރަނގަޅުވާނެ. އަހަރެންނަކީ ވަރަށް އަމިއްލަ މިނިވަންކަން ބޭނުންވާ މީހަކަށް ވާތީ އެކަނި ދިރިއުޅުމަށް އަހަރެން ވަނީ އާދަވެފައި،" ފިލްމްފެއާ އަށް ދިން އިންޓަވިއު އެއްގައި ނީތޫ ބުންޏެވެ.\nނީތޫ ބުނި ގޮތުގައި ރިދިމާ ބޮޑުވެގެން ލަންޑަނަށް ކިޔަވަން ފުރަތަމަ ދިޔަ ދުވަސްކޮޅު އޭނާ ވަރަށް ދެރަވެގެން ރޮއި އުޅުނެވެ. ނަމަވެސް އޭގެ ފަހުން ރަންބީރު ކިޔަވަން ދިޔައިމަ އޭނާއަކަށް މާ ބޮޑަކަށް އަސަރެއް ނުކުރި އެވެ.\n"އެހެންވެ ރަންބީރު ބުނާނެ މަންމަ އަހަރެން ދެކެ ލޯތްބެއް ނުވެޔޭ. ނަމަވެސް އެއީކީ ނޫން އެކަން ވީ ގޮތަކީ. އެއް ދަރި ގޮސް މާ ދުރުގައި އެތައް އަހަރަކު އުޅުނީމަ އަހަރެން ދަރިންނާ ނުލާ ދިރިއުޅެން އާދަވީ. އެހެންވެ ރަންބީރު ކިޔަވަން ދިޔައިމަ ވެސް އެހާދެރަނުވީ،" ނީތޫ ބުންޏެވެ.\nމަރު ރިޝީ ކަޕޫރު\nރިޝީގެ ކޮއްކޮ، ރާޖިވް ކަޕޫރު މަރުވެއްޖެ


Olhun bolhun: Verikan othy konbaehge athugaitho? | Mihaaru\nމިދިއަ ރިޔާސީ އިންތިހާބާ ބެހޭ ކަމެއްގައި އެމްޑީޕީ އާއި އޭރުގެ އިދިކޮޅު އިއްތިހާދުގެ ސަޕޯޓަރުން އެއްވެ އަޑުއުފުލަނީ: ރައީސް އިބްރާހިމް މުހައްމަދު ސޯލިހަކީ އިއްތިހާދުގެ ރިޔާސީ ކެންޑިޑޭޓް --ފައިލް ފޮޓޯ\nއޮޅުން ބޮޅުން: ވެރިކަން އޮތީ ކޮން ބައެއްގެ އަތުގައިތޯ؟\n28 އޯގަސްޓް 2019 - 08:03 20 comments\nމިހާރު ވެރިކަމުގައި އޮތް ސަރުކާރަކީ ކޮބައިކަން އޮޅުންއަރާ ގޮތަށް ބައެއް ފަރާތްތަކުން ޚިޔާލު ފާޅުކުރާތަން މަދުން ނަމަވެސް ފެނެ އެވެ. އެ ގޮތަށް ބައެއް ފަރާތްތަކަށް ޚިޔާލު ފާޅުކުރެވެނީ ކުރީގައި އޮތް ވެރިކަން ބަދަލު ކުރުމަށް މަސައްކަތް ކުރެވިފައި އޮތް ގޮތުންނެވެ. ކުރިން ވެރިކަމުގައި އޮތް ޚުދުމުޚްތާރު، އަމިއްލަ އެދުމާއި ޚިޔާނާތާއި ފަސާދައިގެ ވެރިކަން ރައްޔިތުންގެ ވޯޓުން ކޮންމެ ގޮތަކަށް ވެސް ބަދަލު ކުރުމަށް، އެ ވެރިކަމަށް ނުރުހޭ އެންމެން އަތު ގުޅައިލައިގެން މަސައްކަތް ކުރި އެވެ. ޚިޔާލު އެއްގޮތް ވެގެންނެއް ނޫނެވެ. ގައުމު ކުރިއަށް ގެންދާނެ މަގާ މެދު އެއް ވިސްނުމެއް އޮވެގެނެއް ނޫނެވެ. ތަރައްގީގެ މަސައްކަތްތައް ކުރިއަށް ގެންދާނެ ގޮތަކާ މެދު އެއްމޭރުމަކުން ވާހަކަ ދައްކައިގެންނެއް ނޫނެވެ. ހުރިހާ ބައިވެރިންނަށް އެއްވެސް ދެބަސް ވުމެއް ނެތި އެއްބަސް ވެވުނީ އެންމެ ކަމަކާ އެވެ: ބަދަލަކަށެވެ. ކޮންމެ ގޮތަކުން ވިޔަސް ބަދަލަކަށެވެ. އެހެން ވިޔަސް އެވެ. ނުވަތަ މިހެން ވިޔަސް އެވެ.\nވޯޓުގެ ތެރެއިން ބަދަލެއް ގެނައުމަށް ހުރިހާ ސިޔާސީ ޕާޓީތަކުން ގަބޫލުކުރެވޭ ކެންޑިޑޭޓެއް ރައްޔިތުންނަށް ދައްކަން ޖެހެ އެވެ. އެ އިރު ހުރިހާ ސިޔާސީ ޕާޓީތައް އެއްބަސް ވާނެ، ގައުމީ، ހައިބަތު ހުރި، ތަފާތު ލައްތަކެއް ޖެހިފައި ނުވާ، މީހުން ގެންގުޅެން އެނގޭނެ، އެކީގައި މަސައްކަތް ކުރެވޭނެ ކަމަށް، މާޒީގެ މަސައްކަތްތަކުން ފެނިފައި އޮތް ގިނަ ކެންޑިޑޭޓުންނެއް، އެ އިރު އޮތް ސިޔާސީ މަސްރަހުން ފެންނާކަށް ނެތެވެ.\nމިހާރުގެ ރައީސް އިބްރާހިމް މުހައްމަދު ސޯލިހު ރިޔާސީ ކެންޑިޑޭޓެއްގެ ގޮތުގައި، އެ އިރު އޮތް ސަރުކާރުގެ ސިޔާސަތުތަކާ އިދިކޮޅު ހުރިހާ ޕާޓީތަކުން ނިންމީ އެހާ ހިސާބުންނެވެ. ރައީސް އިބްރާހިމް މުހައްމަދު ސޯލިޙް އަކީ ސިޔާސީ ޕާޓީތަކުގެ ކޯލިޝަނުގެ ރިޔާސީ ކެންޑިޑޭޓެވެ. އެމަނިކުފާނަކީ އެމްޑީޕީގެ ލީޑަރެކެވެ. އަދި އެ ޕާޓީގެ ރިޔާސީ ކެންޑިޑޭޓު ވެސް މެއެވެ. އެހެންނަމަވެސް ގުޅިފައިވާ ޕާޓީތަކުން އިންތިޚާބުގެ ކުރިން ވެފައި އޮތް އެއްބަސްވުމުގެ ދަށުން، އެއްބަސް ވެވުނު ރިޔާސީ ކެންޑިޑޭޓު ވެސް މެއެވެ.\nރިޔާސީ އިންތިޚާބު ކާމިޔާބު ވުމުން، އެ ކާމިޔާބީ އަކީ ގުޅިފައިވާ ޕާޓީތަކުގެ ކާމިޔާބީއެއް ކަމުގައި ބުނުމުގެ އެއްވެސް ގޯހެއް ނެތެވެ. އެ ކާމިޔާބު ހޯދުމަށް އެކި ޕާޓީތަކުން މަސައްކަތް ކުރި މިންވަރު ތަފާތު ވެދާނެ އެވެ. އެހެންނަމަވެސް އެ ކާމިޔާބު ހޯދުމަށް ގުޅިފައިވާ ހުރިހާ ޕާޓީތަކުން ވެސް ބޮޑެތި ޚަރަދު ކުރި އެވެ. މިންނެތް މަސައްކަތް ކުރި އެވެ. އެ ޕާޓީތަކުގެ ނަޒަރުން ބޮޑެތި ގުރުބާނީތައް ވެސް ކުރި އެވެ. ތެދުފުޅެކެވެ. ގުޅިފައިވާ ޕާޓީތަކުން ރައީސަކަށް ކުރިމަތި ލެއްވުމަށް އެއްބަސް ވެވުނީ އެމްޑީޕީގެ ލީޑަރަކަށެވެ. މިހެން ކަން އޮތް ކަމުގައި ވިޔަސް، މިހާރު ގެ ރައީސުލްޖުމްހޫރިއްޔާ އަކީ ކޯލިޝަނުން ހޮވި ރައީސެކެވެ.\nރިޔާސީ އިންތިޚާބަށް ފަހު ގިނަ ދުވަސްތަކެއް ނުވެ، އާއްމު އިންތިޚާބު ބޭއްވި އެވެ. އެ އިންތިޚާބުގައި ގުޅިފައިވާ ޕާޓީތަކުން އެއްބަސް ވެވުނީ އެންމެ ކަމަކާ އެވެ. އެ އިންތިޚާބުގެ ތެރޭގައި އެއް ޕާޓީއަކާއި އަނެއް ޕާޓީއަކާ އިންތިޚާބުގެ މަސައްކަތްތަކުގައި، އެއްވެސް ގުޅުމެއް ނުއޮތުމަށެވެ. މި ގޮތަށް އެއްބަސް ވެވުނުކަން ދެއްކީ އަމަލުންނެވެ. އެއްޗެއްގައި ސޮއިކޮށްގެން ނެއް ނޫނެވެ. އެ އިރުގައި ވެރިކަމުގައި އޮތް ސަރުކާރާ އިދިކޮޅު ކޯލިޝަނުގައި ހިމެނޭ ބައެއް ޕާޓީތަކުގެ ސިޔާސީ ނައު ސިޔާސީ ކަނޑުގައި ދުއްވީ ސަމުގާއެއް ނެތި ހެން ވެސް ބައެއް ފަހަރު ހީވި އެވެ. އެ ޕާޓީތަކުގެ ސިޔާސީ ނައުގެ ހުންގާނެއް ނެތް ހެން ހީވި ފަހަރު ފަހަރު ވެސް ދިޔަ އެވެ. ކުރި އަށް ދާން ބޭނުންވާ މިސްރާބު ނޭނގެނީ އެވެ.\nއެ އިންތިހާބާ އެމްޑީޕީ ކުރިމަތިލީ އެޖެންޑާއަކާ އެކު އެވެ. ކުރާނެ ކަންތަކާއި ނުކުރާނެ ކަންތައް ރައްޔިތުންނަށް ދައްކައިގެންނެވެ. ވައުދުތަކެއް ވެގެންނެވެ. ގެންނާނެ ބަދަލުތައް ދައްކައިގެންނެވެ. ނަތީޖާއަކަށް ވީ ރާއްޖޭގެ ގިނަ ސަރަހައްދެއްގެ ރައްޔިތުން އެމްޑީޕީން ދެއްކި އެޖެންޑާ އަށް ކަންތައް ކުރާނެ ކަމަށް ޤަބޫލު ކުރުމެވެ. ރައްޔިތުންގެ މަޖިލީހުގެ ގިނަ ގޮނޑިތަކެއް އެމްޑީޕީ އަށް ދިނުމެވެ. ރާއްޖޭގެ ތާރީޚުގައި މިހާތަނަށް އެއް ޕާޓީއަކަށް ނުލިބޭހާ ގިނަ އަދަދެއްގެ ގޮނޑި އެމްޑީޕީން ކާމިޔާބުކުރުމެވެ. ރައްޔިތުންގެ މަޖިލީހުގައި، އެމްޑީޕީން ބޭނުން ކަމެއް، ބޭނުން ގޮތަކަށް ކުރުމުގެ ފުރިހަމަ ބާރު ލިބިފައި އޮތުމެވެ. ރައީސުލްޖުމްހޫރިއްޔާ އަކީ އެމްޑީޕީގެ ބޭފުޅެކެވެ. ރައްޔިތުންގެ މަޖިލީހުގައި އެމްޑީޕީގެ ބޮޑު އަޣްލަބިއްޔަތެއް އެބަ އޮތެވެ. އެމްޑީޕީން ރައްޔިތުންނަށް ދެއްކި އެޖެންޑާ ފުރިހަމަ ކުރުމުގެ ހުރިހާ ސިޔާސީ ބާރެއް ރައްޔިތުން ވަނީ އެމްޑީޕީއަށް ދީފަ އެވެ. މި ނަޒަރުން ބަލާ އިރު މިހާރު މިއޮތް ވެރިކަމަކީ އެމްޑީޕީގެ ވެރިކަމެކެވެ.\nސިޔާސީ ޕާޓީތަކަށް މަސައްކަތް ކުރުމަށް ގާނޫނު ތަން ދިނުމުގެ ކުރިން ރައްޔިތުންގެ މަޖިލީހަށް މެމްބަރުން ހޮވަނީ އަމިއްލަ ކެންޑިޑޭޓުގެ ގޮތުގައި ކުރިމަތިލައިގެން އެންމެ ގިނަ ވޯޓު ލިބޭ ކެންޑިޑޭޓެކެވެ. މިހެންވުމާ އެކު ސަރުކާރުން ބޭނުންވާ ބައެއް ބިލްތައް ފާސްކުރުމަށް، ސަރުކާރަށް ބޭނުންވާ އަދަދަށް ވޯޓު ހޯދުމުގެ ބޭނުމުގައި ރައީސުލްޖުމްހޫރިއްޔާގެ ނުވަތަ އޭގެ ކުރީގެ ޒަމާނުގައި ރަދުންގެ އަށް މެމްބަރުން ޢައްޔަނުކުރާ ގޮތަށް ހަމަޖެހިފައި އޮތެވެ. މި ގޮތަށް މެމްބަރުން ޢައްޔަނު ކުރުމުގައި ވެސް ލިޔެފައި ނުއޮންނަ އުސޫލެއް ގެންގުޅުނެވެ. އެ އަށް މެމްބަރުންގެ ތެރޭގައި އަންހެން ކަނބަލަކު ހިމެނުމާއި، ދީނީ ކަންތައްތައް އެނގިވަޑައިގަންނަވާ ބޭފުޅަކު ހިމެނުމާއި، ގާނޫނީ ކަންތައްތައް ދެނެވަޑައިގަންނަވާ ބޭފުޅަކު ހިމެނުމާއި، މުޖުތަމައުގައި ގަދަރުވެރި ބޭފުޅަކު ހިމެނުމެވެ. މި އަށް މެމްބަރުންގެ ތެރޭގައި ވަރަށް ގިނަ ފަހަރު ވަޒީރުން ހިމެނިވަޑައިގަތެވެ. އޭގެ ތެރޭގައި ބަންޑާރަ ނައިބާއި އަދުލު އިންސާފުގެ ދާއިރާ އާއި ދީނީ ކަންތައްތަކާ ހަވާލުވެވަޑައިގެން ތިއްބެވި އިސް ބޭފުޅުން ހިމެނެ އެވެ. އަމިއްލަ މެމްބަރަކު ހުށައަޅާ، އަމިއްލަ ބިލެއް ފިޔަވައި، އެހެން ބިލްތައް ހުށައަޅަނީ ސަރުކާރުންނެވެ.\nއާއްމު ގޮތެއްގައި ބެލެވިފައި އޮންނަނީ ސަރުކާރުން ހުށައަޅާ ބިލްތަކަށް ރައީސުލްޖުމްހޫރިއްޔާ ނުވަތަ ރަދުން އައްޔަނު ކުރައްވާ މެމްބަރުން ވޯޓު ދެއްވާނެ ކަމަށެވެ. އެ ބޭފުޅުން ފަރުދީ ގޮތުން އެ ބިލަކަށް ތާއީދު ކުރައްވަން ބޭނުންފުޅު ނުވިޔަސް މެ އެވެ. އެހެންނަމަވެސް ފަހުގެ ތާރީޚުގައި ވަރަށް މަދުން ސަރުކާރުން އައްޔަންކުރި މެމްބަރުންގެ ތެރެއިން މެމްބަރަކު ސަރުކާރުގެ ހުށައެޅުމާ އެއްގޮތަށް ވޯޓު ދެއްވާފައެއް ނުވެ އެވެ. އެ ގޮތަށް އައްޔަންކޮށްފައި ތިބި އެހެން މެމްބަރުން ދެކެވަޑައިގެންނެވީ، އެ ގޮތަށް އެހެން ދެވޭ ވޯޓަކީ އެ ބޭފުޅުންގެ އާއްމު ސުލޫކީ މިންގަނޑުން ބޭރުން ދޭ ވޯޓެއްގެ ގޮތުގަ އެވެ. ގާނޫނުއަސާސީ އާއި ގާނޫނާއި މަޖިލީހުގެ ގަވައިދުތައް ބަދަލުވުމުން މިހާރު ސަރުކާރުގެ ބިލްތައް ހުށައަޅަނީ ވެރިކަން ކުރާ ޕާޓީގެ މެމްބަރެކެވެ.\nރާއްޖޭގައި މި ވަގުތު ސިޔާސީ މަސްރަހު އޮތް ގޮތް ކަމަށް އަޅުގަނޑު، މި ދެންނެވި ގޮތަކީ ރިޔާސީ ނިޒާމަށް ވެރިކަން ކުރާ ގައުމުތަކުގައި އާ ކަމެއް ނޫނެވެ. ފަރަންސޭސި ވިލާތުގައި ވަރަށް ގިނައިން ޤާނޫނު ހަދާ ގޭގެ ފުރިހަމަ އަޣްލަބިއްޔަތު ރައީސަކަށް ހުންނަވާ ބޭފުޅެއްގެ ޕާޓީ އަށް ނުލިބި، އެހެން ޕާޓީތަކަށް ލިބެ އެވެ. އެމެރިކާގައި ވެސް މިގޮތަށް ދިމާވެ އެވެ. މިހާރު ވެސް ހައުސް އޮފް ރެޕްރެޒެންޓެޓިވްގެ އަޣްލަބިއްޔަތު އޮތީ ރައީސްގެ ޕާޓީއަކަށް ނޫނެވެ. ރާއްޖޭގައި އެމްޑީޕީން ރިޔާސީ ކެންޑިޑޭޓެއްގެ ގޮތުގައި ދެއްކި ކެންޑިޑޭޓަކީ ގުޅިފައިވާ ޕާޓީތަކުން ބަލައިގެންފައިވާ ރިޔާސީ ކެންޑިޑޭޓު ވެސް މެއެވެ. މިހެންވުމާ އެކު ރައީސުލްޖުމްހޫރިއްޔާ އަކީ ގުޅިފައިވާ ޕާޓީތަކުން ހޮވި ބޭފުޅެއް ކަމުގައި ބެލެވުނަސް އެކަމުގައި އެއްވެސް މައްސަލައެއް ނެތެވެ. މަޖިލީސްގެ އަޣްލަބިއްޔަތު އޮތީ އެމްޑީޕީ އަށެވެ. ރައީސް އަކީ އެމްޑީޕީގެ ލީޑަރެކެވެ. މިހެން ވުމާ އެކު ސަރުކާރު ހިންގުމުގެ ނިޒާމު އޮތް ގޮތާ މެދު އޮޅުންއަރާނެ ގޮތެއް އޮތް ކަމަކަށް ނުފެނެ އެވެ. އަޅުގަނޑުމެންނަށް، މި ކިއެނީ އެކައްޗެކެވެ: "ކައިގެންނޭ ފުރާނީ، ނުކައެއް ނުފުރާނަމެ"ވެ.\nއިތުރު ލިޔުންތައް ސިޔާސީ ޕާޓީ ކޮލަމް އިދިކޮޅު ފަރާތްތައް ރައީސް އިބްރާހިމް މުހައްމަދު ސޯލިހް ރައީސް އަބްދުﷲ ޔާމީން އޮޅުންބޮޅުން\n7 months ago 123\nމިނިމަމް ވޭޖަކީ 6،000ރ. ކަމަށް ބުނެ ފާޑުކިއުން!\nއޮޅުން ބޮޅުން: އަނެއްކާވެސް މި ޖެހުނީ އެ ކަމާ\nހައްޔަރު ކުރިއަސް ޖެހިލުމެއް ނުވޭ: ހިޔަލީ\n17 hours ago 50\nވޯޓާ ގުޅެނީ ފައްޔާޒު "ބްރޯ" އަކަށް ވުމުގެ ބިރު؟!\nޓޫރިޒަމުން 26 މިލިއަން ގަވައިދާހިލާފަށް ހޭދަކުރި


Dia Mirza ge honeymoon raajjeygai - Hali News\nދިޔާ މިރުޒާގެ ހަނީމޫނު ދިވެހިރާއްޖޭގައި\n30 March 2021, 17:06\nދިއާ މިރުޒާ އޭނާގެ ހަނީމޫނުގައި ހޭދަކުރާ ދުވަސްތަކުގެ ފޮޓޯތައް މީސް މީޑިއާގައި ހިއްސާ ކޮށްފިއެވެ. އޭނާގެ ހަނީމޫނުގައި ފިރިމީހައާއި އަދި ދޮން ދަރިފުޅާއެކު ހޭދަކުރަނީ ދިވެހިރާއްޖޭގެ ރިސޯޓެއް ކަމުގައިވާ މަނަފަރު މާލްޑިވްސް ގައެވެ.\nދިޔާ ހިއްސާ ކުރި ފޮޓޯއެއްގައި ލިޔެފައި ވަނީ މި ޗުއްޓީގައި ދިވެހިރާއްޖޭގައި އެމީހުން ވަރަށް ޚާއްޞަ ހަނދާންތަކެއް ރައްކާ ކުރާކަމެށެވެ.\nމީގެ އިތުރަށް ދިޔާ ހިއްސާ ކުރި ވީޑިއޯއެއްގައި އެމީހުން ކޯމަސް ބަލަން ތިބި މަންޒަރު ދައްކައެވެ. އޭގައި ލިޔެފައިވަނީ އުފަލުންގޮސް ބުނާނެއެއްޗެއްވެސް ނޭގުނު ކަމަށެވެ. މީގެ އިތުރަށް ދިޔާ ލިޔެފައި ވަނީ ކޯމަސް އައިންތައް ބެލުމުގައި އެމީހުން ގަޑިއެއްގެ އިރަށްވުރެ ގިނަ ވަގުތު ހޭދަ ކުރިކަމަށެވެ. އަދި މި ގުދުރަތީ ރީތި އުފެއްދެވުން ސިފަ ކުރާނެ ބަހެއް ނޭނގޭކަމަށެވެ. އަދިވެސް އިތުރަށް އޭނާ ލިޔެފައިވަނީ މި ޖާދޫއެއްފަދަ އިންޑިއާކަނޑުގެ ހަމަހިމޭން ކަމުގެ ސަބަބުން އެމީހުންގެ ޗުއްޓީއަށް އިތުރު އަރާމާއި ހިތްހަމަ ޖެހުން ގެނެސްދޭ ކަމަށެވެ.\nދިއާ ހިއްސާކުރި އެއް ފޮޓޯ އަކީ ފިރިމީހާ ވެބާހް އާއެކު ނަގައިފައިވާ ސެލްފީ އެކެވެ. މި ފޮޓޯގެ ފުރަގަހުން ރިސޯޓްގެ މޫދު ސާފުކޮށް ފެނެއެވެ. ދެވަނަ ފޮޓޯ ނަގާފައިވަނީ ގޮނޑު ދޮށުގައި ވެބާހް ގެ އަންހެން ދަރިފުޅު ސަމައިރާ އާއެކުގައެވެ. މީގެ އިތުރަށް ސަމައިރާ އާއެކު މޫދުގައި ނަގާފައިވާ ފޮޓޯއެއްވެސް އޭނާ ހިއްސާކޮށްފައިވެއެވެ.\nދިޔާ މިރުޒާ ވެބާހު ރެޚީ އާއި ކައިވެނި ކުރީ ފެބުރުވަރީ 15 ގައި މުންބާއީގައެވެ. ދިޔާ އަކީ 1990 ގެ އަހރުތަކުގައި ބޮލީވްޑާއި ގުޅުނު ފަންނާނެކެވެ.